PIA ALIMĂNEȘTIANU 


timpul ocupaţiei 
germane (1916-1918) 


CENTENARUL PRIMULUI RĂZBOI MONDIAL 


istorie 
ou blazon 


„În primele zile ale ocupaţiei, 
viaţa era aproape normală. Pe 
zi ce trece, simţim însă mâna 
de fier a învingătorului mai 
grea asupra noastră și, cu cât 
o simțim mai grea, cu atât se 
cimentează o solidaritate, o 
adevărată fraternitate între noi, 
românii rămași sub dominația 
streină, afară bineînţeles de 
germanofili. Cei mai mulţi 
dintre noi am rămas, unii din 
necesitate, lipsă de mijloace, 
boală, iar alții din simțământul 
de datorie, cum au fost unii 
funcționari, ca eforii spitalelor 
civile și cei rugaţi de guvern 
să stea pe loc, spre a susține 
moralul populaţiei. Din această 
categorie făceam și noi parte, 
familia Brătianu, Procopiu, 
Alexandru Crăsnaru, 

Emil Petrescu și alții...” 


Pīra ALIMĂNEȘTIANU 


rdonată de 
ORGA 


PIA ALIMĂNEȘTIANU 


ÎNSEMNĂRI 
DIN TIMPUL 
OCUPAȚIEI GERMANE 
(1916-1918) 
Ediţia a doua revizuită 


Prefaţă de Dinu Zamfirescu 


Redactare: Ana Iorga 

Tehnoredactare computerizată: Mihaela Ciufu 

Design copertă: Dan Mihalache 

Tlustraţie copertă: Calea Victoriei, în timpul ocupației germane. Proiectul 
„Photo Historia”/Colecţia Sorin Nica 


Pia Alimăneştianu, Însemnări din timpul ocupației germane, 
1916-1918, Bucureşti, Imprimeriile Independenţa, 1929 
Toate drepturile asupra acestei ediţii aparţin 

GRUPULUI EDITORIAL CORINT. 


ISBN 978-606-793-087-0 


Volumul de față se bazează pe prima ediţie a cărţii, Pia Alimăneștianu, 
Însemnări din timpul ocupației germane, 1916-1918, Bucureşti, Imprimeriile 
Independenţa, 1929. Am operat anumite modificări pentru a adapta textul la 
normele gramaticale și ortografice actuale, dar am păstrat formele învechite 
care dau povestirii savoarea epocii. 

În ciuda eforturilor noastre, nu am reușit să-i identificăm pe eventualii 
moștenitori legali ai autoarei, posibili titulari ai drepturilor de autor. În cazul 
în care vom fi contactaţi, vom fi bucuroși să reglăm această chestiune cu 
moștenitorii. 


Descrierea CIP a Bibliotecii Naţionale a României 
ALIMĂNEŞTIANU, PIA 
Însemnări din timpul ocupaţiei germane/Pia Alimăneştianu; pref. 
de Dinu Zamfirescu. - Ed. a 2-a, rev.. - Bucureşti : Corint Books, 2017 
ISBN 978-606-793-087-0 


I. Zamfirescu, Dinu (pref.) 


94 


PREFAŢĂ 


ecitind, după mulţi ani, însemnările Piei 
Alimăneștianu am resimţit un soi de nos- 
talgie. Aceea a unor timpuri din tinerețea 
petrecută în sânul familiei Brătianu, nostalgia după re- 
ședința familiei de la Florica, unde am trăit numeroase 
clipe din adolescenţă. 

Nu am cunoscut-o pe autoare, cel de-al optulea copil 
al lui Ion C. Brătianu și al Piei Pleșoianu, în schimb, din- 
tre cei pomeniţi de Pia Alimăneștianu îmi amintesc de 
Sabina Cantacuzino, „anti By”, de Maria Pillat și, bi- 
neînțeles, de Dinu (Constantin) I.C. Brătianu, care mi-a 
fost bunic. Nu direct, dar care, dacă se poate spune așa, 
mi-a fost bunic „vitreg”, nu însă în sensul peiorativ al ter- 
menului; a fost, faţă de mine, un adevărat bunic, de la 
care am rămas cu cele mai bune amintiri pe care le poţi 
avea despre cineva pe care l-ai considerat un simbol. 

Însemnările din acest volum mi-au trezit însă și alt 
gen de nostalgii, din păcate negative, dacă le pot numi pe 
acestea așa. Este bineînțeles vorba despre ocupaţia ger- 
mană a Bucureștiului, din timpul Primului Război Mon- 
dial, pe care, vrând-nevrând, o alătur ocupării României 
şi a Bucureștiului de către „brava Armată Roșie elibera- 
toare”, în 1944. 

Ca martor al ocupaţiei din 1944, nu pot să nu com- 
par abuzurile de tot felul ale unor armate de ocupaţie, 
deși în 1944 sovieticii se pretindeau aliaţi. Aceleași jafuri, 
aceleași asasinate, aceleași atrocități pe care nu cred că 
oamenii de astăzi, contemporanii mei, le pot percepe în 
întreaga lor oroare. Mai surprinzător ar putea să pară că 
armata unei ţări de înaltă civilizaţie, ca Germania, s-a 
comportat asa cum se descrie în aceste Însemnări. 

În urma înfrângerilor succesive, provocate de conside- 
rabila superioritate în efective și în dotări materiale a ar- 
matelor germano-bulgaro-austro-ungaro-turce, armata 
română s-a retras în Moldova, guvernul și Familia Re- 
gală stabilindu-și reședința la Iași. Armata combătea pe 
mitica linie fortificată Focşani-Nămoloasa-Galaţi, linie 
invocată și mai târziu, în cursul celui de-al Doilea Război 
Mondial, de către prea mulţi necunoscători ai realităţilor 
militare și istorice. 

Cititorului de astăzi cred că ar putea să i se pară uimi- 
tor că familia prim-ministrului ţării, Ion I.C. Brătianu, 
a putut fi „abandonată” inamicilor de atunci ai țării. În 
textul Piei Alimăneştianu este foarte clar explicată cauza 
rămânerii părţii feminine a familiei Brătianu în teritoriul 
ocupat de inamic. De fapt, nu-i urmaseră pe fraţii Bră- 
tianu, în refugiul de la Iași, mama lor (văduva lui Ion C. 
Brătianu), Lia Brătianu (soţia lui Vintilă, ministrul de 
Război), Sabina Cantacuzino, cea de-a doua fiică a lui 
Ion C. Brătianu și autoarea acestor însemnări. Aceasta 
din urmă arată: „ura mare este asupra Brătienilor, fiindcă 
dânșii au provocat războiul — ură aţâţată și de germanii 
din ţară și, spre rușinea noastră, şi de românii germanofili 
[...]. Brătienii au considerat că este de datoria lor să arate 
că și familia lor suferă alături de oamenii din partea de 

ţară ocupată [...]. Într-adevăr, membrii familiei Brăti- 
anu au fost supuși, ca și mulţi alți români patrioți, sil- 
niciei ocupaţiei germane care, după cum arată autoarea, 
proceda la abuzuri inimaginabile. Abuzuri însă nu nea- 
părat gândite de către ocupant, cât inspirate acestuia de o 
serie de alogeni care se puseseră în slujba lui. Aceste fapte 
o fac pe autoare să spună: „Pe zi ce trece simţim mâna de 
fier a învingătorului mai grea asupra noastră și, cu cât o 
simţim mai grea, cu atât se cimentează o solidaritate, o 
adevărată fraternitate între noi, românii rămași sub do- 
minaţie străină, afară bineînţeles de germanofili”. Aceștia 
din urmă menţionaţi de autoare îmi trezesc amintirile 
anilor 1944-1947, când același tip de indivizi s-au aliniat 
ocupanților, trădându-i pe cei care constituiau majorita- 
tea românilor. 

Din majoritatea românilor de atunci, mai spune au- 
toarea, „alegerea ostaticilor se face nu după importanţă, 
ci după resentimente personale, cele mai multe după de- 
nunţuri [...]”. Mai departe, Pia Alimăneștianu continuă: 
„Aproape mai toţi internaţii sunt din Partidul Liberal”. 

Va trebui să ne oprim și asupra acelei categorii de ro- 
mâni care atunci, dar și mai târziu, au devenit uneltele 
ocupanților. Aici ne vom referi la progermanii aflaţi fie 
în funcţii oficiale, fie oficioase. Chiar un reprezentant al 
ocupanților germani spunea: „Mă dezgustă românii aceș- 
tia care se ploconesc în faţa noastră, a vrăjmașului”. 

Printre românii colaboraţioniști vom menţiona, dintre 
oamenii politici, în primul rând pe Petre Carp, care, după 
cum menţionează Pia Alimăneștianu „se străduiește să 
convingă pe Marghiloman și pe Maiorescu nu numai de 
schimbarea administrativă, dar şi de proclamarea abdi- 
cării Regelui Ferdinand [...]”. Mai departe au propus 


APT VERR fiti pot mica mia d pă Tr, 
abdicarea Regelui și aducerea pe tronul țării a unui fiu al 
Împăratului Germaniei. Dintre acești români care făceau 
- parte din elita culturală sau politică, îi voi mai menţiona 
pe Gala Galaction, lon Slavici, D.D. Pătrășcanu, ca și pe 
socialistul Stere. De altfel, se menţionează că ultimul a 
plecat în Rusia, pentru a-i convinge pe noii conducători 
de acolo să facă pace separată cu Germania. În această 
perioadă, vara lui 1917, autoarea se arată îngrijorată de 
evenimentele din Rusia. Pia Alimăneștianu exprimă 
mari îndoieli cu privire la „aliatul Rusia”, de a cărui ca- 
litate se îndoiește când afirmă „că la 1877, când i-am 
scăpat la Plevna și în urmă ne-au luat Basarabia”. Mai 
departe, pe aceeași temă, autoarea mai spune: „în aproape 
toate atentatele făcute asupra tatei (lon C. Brătianu) era 
amestecată și legaţiunea rusă [...]”. 

Cititorul de astăzi al acestor însemnări nu poate fi 
decât șocat de prezentarea „chemării” Mitropolitului Pri- 
mat Dr. Konon Al. Donici care, situându-se împotriva 
intereselor ţării, le transmitea credincioșilor ortodocși 
din România că „Ţara vrea pace!”. Tocmai în momentul 
în care armata română era în plină bătălie cu armatele 
germane și aliatele lor. Mitropolitul, făcându-se aliat al 
dușmanilor ţării, cerea: „ Țărani, târgoveţi, slujbași și orice 
aţi fi, aveţi bună credinţă că biruitorul care intră în Mol- 
dova nu este setos de răzbunare, nu ucide, nu jefuiește 
(sic!), nu dă foc, nu pustiește”. Mentalităţile conducători- 
lor Bisericii majoritare nu erau cu mult diferite nici acum 
28 de ani, când îl sprijineau pe Ceaușescu. 

Ultima notă a autoarei este din 3 decembrie 1918 
când, de fapt, luase sfârșit un ciclu istoric. Pacea de la 
București fusese încheiată pe 7 mai 1918. Alte des- 
fășurări ale istoriei naţionale urmau să se petreacă, ele 


culminând cu realizarea României Mari, după atâtea su- 
ferințe ale românilor conduși de Regele Ferdinand și de 
Regina Maria, avându-l ca stâlp politic esenţial pe Ion 
I.C. Brătianu. 

Însemnările Piei Alimăneştianu ne redau o societate 
românească pe care nu aș separa-o prea mult de cea de 
astăzi. Secolul care ne desparte de evenimentele de atunci 
ne arată o continuitate în esenţă a societăţii românești, 
cea de atunci nefiind atât de diferită faţă de cea actuală. 

21 noiembrie 1916! 


Bubuitul tunului a început de azi-noapte. Orașul pare 
gol. Numai pe străzile de la periferie trec, pâlcuri, pâlcuri, 
soldaţi obosiţi, îngheţaţi, în retragere. 

Aș vrea să mă opresc, să-i întreb ca ceilalţi trecători, 
pe șoptite, „De unde vin? Unde merg?” și nu îndrăznesc. 
Mă tem să nu aflu de apropierea vrăjmașului. Iminenta 
ocupaţie a Bucureștilor, care la început mi se părea un vis 
urât, devine din zi în zi o tristă realitate. 

Trupele germano-turco-bulgare, după ce au încercat 
zadarnic să spargă frontul prin toate trecătorile, înain- 
tează acum prin trei părţi deodată: din Oltenia, de la Du- 
năre și din Carpaţii argeşeni — ca o invaziune. 

Armata noastră, copleșită de trupele lor superioare în 
număr, în mașinării și prin experienţa dobândită doi ani 
de la începutul războiului, le-a ţinut totuși piept trei luni; 
guvernul a cerut zadarnic ajutorul făgăduit de aliaţi, prin 
ofensiva generală: sprijinul lui Sarrail!? și cei 250 000 de 
ruși. Armata se vede azi constrânsă să se retragă spre linia 
Nămoloasa-Focșani, pe care, la urma urmelor, se pare că 
Rusia s-a hotărât să o apere. 

În câteva zile ne-am despărţit, rând pe rând, de ai 
noștri, despărţire cu atât mai dureroasă cu cât simţeam 


1 Autoarea folosește datarea pe „stil vechi”. Pentru a afla datele 
pe „stil nou”, la datele notate de autoare trebuie adunate 13 zile 
(n. red.). 

2 Maurice Sarrail (1856-1929), general francez, comandant al 
trupelor franceze și aliate, pe frontul de la Salonic, în timpul Pri- 
mului Război Mondial, în perioada 1915-1917 (n. coord.). 


apropiindu-se dezastrul. Nicio lacrimă nu s-a vărsat în 
clipele acelea, nici din partea celor ce plecau în pribegie, 
nici din a acelora ce rămâneau pradă vrăjmașului. Indivi- 
dul nu mai există în asemenea împrejurări. La pierderile 
sufletești, nu te mai gândești la cele materiale. S-au con- 
topit toate într-o singură colectivitate: Armata. 

Fa reprezintă tot, cel puţin în ochii mei: și țară, și rude, și 
prieteni. Viziunea ei fugărită zi și noapte îmi sângera inima. 


22 noiembrie 1916 

leșind, azi-dimineață, pe poartă m-am oprit s-ascult 
de s-aude tunul. Se auzea în apropiere, chiar către nord, 
și m-am bucurat. Este singura legătură ce o mai aveam 
cu ai noștri. 

Bucuria mi-a căzut repede, însă. Pe zidul din faţă, 
pe Școala Clemenţa, erau lipite afișe mari, iscălite nu 
de prefectul Poliţiei, Corbescu, ci de generalul Mustaţă. 
Măsurile de ordine ce le decreta mi-au arătat că intrarea 
trupelor germane era iminentă și mai iminentă mi s-a 
arătat când am aflat, prin convorbirile din tramvai, în 
drum spre spital, că în timpul nopţii sărise pulberăria 
Dudești și când, ajungând la spitalul nostru din Șoseaua 
Filantropia!, n-am mai văzut profilându-se pe cer stâlpii 
telegrafiei fără fir. 

Prin spital plutea o mare neliniște. O citeam pe fe- 
ţele surorilor și ale infirmierelor, dar mai ales o citeam în 
ochii soldaţilor. 

Pe când rătăceam printre ei, unul m-a întrebat: 

— Dacă vin, ce ne facem? 


! Este vorba despre Spitalul 108 din București, condus de 
sora mai mare a autoarei, Sabina Cantacuzino născută Brătianu 
(n. coord.). 


______ Îmsemnări din timpul ocupației germane 13 


— Nimic, băiete, am răspuns. Rămânețţi aici, cu noi. 

Şi altul îngână: 

— Până ce ne-om face bine, și apoi... cine știe unde 
ne-or duce. 

Dar dintre toţi... de sergentul Matei îmi era mai milă. 

După ce fusese evacuat de la noi cu două răni vinde- 
cate, se întorsese, după opt zile, de la front, cu şase răni 
şi ceruse să fie adus iarăși la Spitalul 108. Ne istorisise, 
câteva zile mai înainte, că nu se lasă de război până n-o 
merge de nouă ori la luptă și, când m-am apropiat de 
patul lui azi, nu mi-a dat ziua bună ca de obicei: m-a 
privit numai o clipă, apoi a închis ochii. 


23 noiembrie 1916 


lată cum s-a săvârșit intrarea trupelor germane impe- 
riale în București. 

Aseară, la cartier, lângă Cotroceni, a fost adus un ofi- 
ter cu ochii legaţi, trimis ca intermediar de Mackensen! 
să întrebe dacă se apără orașul. S-a înapoiat cu răspun- 
sul că nu se apără, dar cerea să se garanteze averea și 
cinstea locuitorilor. 

Azi-dimineaţă s-au dus întru întâmpinarea lor re- 
prezentanţii ţărilor neutre, al Americii, dl Vopicka?, și al 
Olandei, dl Vredenburg, împreună cu primarul Capitalei, 
dl Emil Petrescu’. 


1 August von Mackensen (1849-1945), mareşal german, co- 
mandantul trupelor germano-turco-bulgare care au ocupat Bu- 
cureștiul în timpul Primului Război Mondial (n. coord.). 

? Charles Joseph Vopicka (1857-1935), diplomat american, 
trimis extraordinar și ministru plenipotenţiar al Statelor Unite 
ale Americii în România, în perioada 1913-1920 (n. coord.). 

3 Emil C. Petrescu (1858-1938), mare moșier, jurist și om po- 
litic liberal. Primar al Bucureștiului (1914-1916) (n. coord.). 

Au mers departe, în direcţia Bragadiru, pe unde cre- 
deau că înaintează trupele vrăjmașe, dar s-au întors singuri, 
după o lungă așteptare și după ce constataseră distrugerea 
podurilor de pe Argeș. 

Peste puţin, a sosit vestea intrării trupelor germane 
în Gara de Nord, apoi un automobil cu cinci ofiţeri 
a sosit la Primărie. Printre ei era și Principele de 
Schaumburg-Lippe, nepot al Împăratului Wilhelm, 
fost secretar de legaţiune la București, la declararea 
războiului. 

Se vede că a ţinut să revie în România ca învingător, 
spre a răzbuna umilinţa plecării sale. 

Mi-l amintesc privind pe stradă, cu ceasurile, din dosul 
grătarului de fier al împrejmuirii legaţiunii germane din 
Calea Victoriei, zilele cât fusese sechestrat în casă, până i 
s-a putut libera trecerea. 

Cei cinci ofiţeri au iscălit hârtia prin care asigu- 
rau averea și cinstea cetăţenilor, dar pe de altă parte, cu 
toate aceste asigurări, colonelul de Kleve, însărcinat cu 
intendenţa, punea cele mai drastice condiţii orașului, și 
anume: o pâine pe zi, jumătate de litru de vin, cafea, ceai, 
orez, zahăr, untură și câte altele, pentru 50 000 de soldaţi, 
și dări de un miliard. 

Guvernatorul cetăţii, generalul de Stolzenberg, ame- 
ninţa pe dl Emil Petrescu că, dacă nu li se dă tot ce vor 
cere în 24 de ore, îl așteaptă un glonte. 

— O viaţă am, a răspuns dânsul liniștit. Ce voi putea 
da, voi da; ce nu, nu... 

Învingătorul a sfârșit spunând: 

— Să fiţi mulţumiţi că nu v-am lăsat pe mâna bul- 
garilor și că suntem noi, germanii, intermediarii dintre 
dumneavoastră și ei. 


a acea CE ENDRE POR Ia cacat 

Președintelui Crucii Roșii, dlui Al. Marghiloman, 
i-a spus: 

— Nu uitaţi că suntem învingători și aţi făcut să curgă 
mult sânge german! 

Eu n-am ieșit toată ziua din casă, de teamă să nu în- 
tâlnesc soldaţii nemți în marșul lor triumfal, întâmpinați, 
mi se spune, de sute și sute de germane și de israelite, 
cu flori în mână, cântând cu entuziasm „Die Wacht 
am Rhein”! 

O femeie trecea adineaori prin faţa casei și plângea, 
istorisind unei prietene ce văzuse: 

— Ca ciupercile au ieșit din pământ și râd și se bu- 
cură, nerușinatele, de nenorocirea noastră, după ce ne-au 
mâncat pâinea ani de zile. Nemernicele strigau soldaţilor 
nemți, în gura mare: „În sfârșit aţi venit! Cu câtă nerăb- 
dare vă aşteptam!” 

Dar în clipa aceasta nu mă răzvrătește nimic, nu mă 
atinge nimic din cele ce mi se istorisesc. 

Un singur gând, o singură grijă am: dacă armata noas- 
tră a izbutit să se retragă fără pierderi prea mari, dacă a 
putut s-o ajungă Mackensen — în automobilul său mon- 
stru —, monstru el însuși. Căci, dacă armata întrupează 
pentru mine ţara, el întrupează vrăjmașul, de când a sosit 
după-amiază la Palatul Regal, într-un automobil zgo- 
motos, întâmpinat de dl Tzigara-Samurcaș?, care i-a pus 
locuinţa regală la dispoziţie. El n-a primit. 


1 „Straja de pe Rin”, cântec patriotic german (n. red.). 

2 Alexandru Tzigara-Samurcaș (1872-1952), istoric de artă, 
profesor universitar, membru corespondent al Academiei Ro- 
mâne. În perioada ocupaţiei germane a fost Prefect al Poliţiei 
Capitalei. La plecarea Familiei Regale la Iași, a fost însărcinat 
să aibă grijă de reședințele și bunurile regale rămase în teritoriul 
ocupat (n. coord.). 

— Nu obișnuiesc palaturi. De altmintrelea, eu nu stau 
în București decât câteva ore. Urmăresc armata română. 

Pentru cei ce nu se așteptau la intrarea germanilor în 
oraș, azi-dimineață a fost o lovitură, dând cu ochii de ei, 
cum a păţit dl Procopiu’. leșind de la gazeta L’Indépen- 
dance Roumaine, a rămas înmărmurit zărind ulani călări 
defilând de-a lungul străzii Victoriei. 

Era să leșine; s-a proptit de zid ca să nu cadă jos. De 
atunci a căzut bolnav la pat și nu s-a mai sculat. 

Noi fusesem prevestiţi la spital și, cum ne întorceam 
cu automobilul în grabă, în faţa avuzului de la șosea po- 
posea un batalion de infanterie română. Ne-am înspăi- 
mântat văzându-i. 

Le-am strigat să plece. 

— Sunt departe, au răspuns. 

Am oprit automobilul și, chemând pe singurul ofiţer 
ce-i întovărășea: „Fugiţi! Intră germanii”. 

M-a privit întâi zăpăcit, apoi a dat ordin de plecare. 
I-o fi prins pe drum? 


24 noiembrie 1916 

A fost o ușurare când, ajungând la spital, l-am găsit 
așa cum îl lăsasem. Cel puţin acolo nu pusese străinul 
piciorul. Aiurea, nu te crezi în București, care din ceas în 
ceas își schimbă înfățișarea. Calea Victoriei este străbă- 
tută și zdruncinată de automobile, de camioane în plină 
viteză, infernale și ca mărime și ca zgomot. Căștile ger- 
mane alternează cu fesurile turcești și cu șepcile bulga- 
rilor. Nu mai vorbesc de steagurile vrăjmașe ce fâlfâiau 


1 Ion (Iancu) Procopiu (1863-1918), ziarist, director al zia- 
rului L'Indépendance Roumaine, deputat liberal de Teleorman 
(n. coord). 

pretutindeni și de străinele în haine de sărbătoare, îm- 
părţind flori și tutun soldaţilor, de dimineața până seara. 

Singura uniformă română ce se mai zărește este aceea 
a sergentului de oraș și a jandarmului pedestru, dar și 
aceștia sub ascultarea Kaiserului. 

Adineaori, unul dintre ei, întrebat de un călător ce 
vorbise cu ofiţerul german oprit câteva clipe în faţa lui, a 
răspuns trist: 

— Nu vă pot spune. 

Avea dreptate. 

Și cu toate că s-au smuls hârtiile albastre de la ferestre, 
cu toate că s-au aprins iarăși felinarele ca-n vremuri de 
pace, mi se pare că din ceas în ceas crește în jurul nostru, 
într-un cerc de fier, întunericul ce ne desparte de ai noș- 
tri. Și n-aş mai putea lupta cu deznădejdea ce a cuprins 
pe mulţi din jurul meu, dacă nu aș face să mi se oglin- 
dească neîncetat speranţa că viitorul va fi al nostru. 


25 noiembrie 1916 


Spuneam ieri că Spitalul 108 era singurul loc unde 
vrăjmașul nu pusese piciorul. 

Azi am găsit, însă, așezați, în catul de sus, 35 de ger- 
mani. Când le-am zărit feţele roșcovane pe cearceafurile 
albe, m-am oprit pe pragul ușii, fără a-l putea depăși. To- 
varășele mele simțeau tot ca mine. Toate fugiseră jos, la 
răniții noștri. 

Întorcându-mă acasă, tramvaiul a fost oprit câtva 
timp, până au defilat trupele bulgare. Pe Calea Victoriei, 
colț cu Athénée Palace, fâlfâia un steag, uriaş: era tricolo- 
rul german. Acum este cazinoul ofiţerilor de stat-ma- 
jor. Publicul bucureștean, toată cafeneaua, îi priveau 
înmărmuriți. 


ARDE îti ata d lac A RR 

Umilinţa de a te ști stăpânit de germani este nesufe- 
rită, dar și mai nesuferită este aceea de a fi stăpânit și de 
bulgari. 


26 noiembrie 1916 


Un mecanician, care venea de la front cu automobi- 
lul, ar fi istorisit că pe tot drumul până la Buzău nu mai 
întâlnești un soldat român, că automobilele și tunurile 
grele germane stau înfundate în noroi. Trăim în astfel de 
întunerec, că orice știre din afară de incinta orașului este 
un eveniment care, trecând din gură în gură, deseori se 
schimbă cu totul şi, când se reîntoarce la urechile celui 
de la care a pornit acea știre, nu mai e recunoscută de 
chiar acela care a născocit-o. Un eveniment plăcut pentru 
spitalul nostru a fost evacuarea germanilor, dar de rândul 
acesta fără de florile, tutunul, piesa de 5 lei și de urările de 
drum bun tradiţionale, ce-i întovărășeau pe răniții noștri 
înainte de plecare. 


27 noiembrie 1916 


„Wir sind die Sieger” — iată fraza ce neîncetat ne ră- 
suna, la intrarea oricărui ofiţer în casă. E de necrezut setea 
de răzbunare și de a ne umili, ce ei nutresc faţă de noi. 

Îmi pare că nouă, rasă latină, ne-ar fi milă de cei în- 
vinși, mai ales de femei. Pretutindeni colindă casele, 
pentru încartierare?. La fiece clipă, sună câte unul la ușă, 
ceea ce ne face pe toţi să tresărim, mai ales pe mama, 


1 „Noi suntem învingătorii” (în limba germană, în original) 
(n. red.). 

2 Încartiruirea militarilor (n. red.). 

3Caliopi (Pia) Brătianu născută Pleșoianu (1841-1920), văduva 
fostului prim-ministru al României, Ion C. Brătianu (n. coord.). 

îngrozită la gândul că va locui sub același acoperiș cu 
vrăjmașul. Pretutindeni aceeași brutalitate, mai ales când 
le iese înainte o femeie. Casele goale nu le plac. Voiesc pe 
cele locuite și, dintre toate odăile, mai întotdeauna aleg 
pe aceea a stăpânilor. 

După ordonanţă, trebuie să se prezinte cu un Schein’ 
iscălit de poliţia noastră, dar de asta nu ţin seama Die 
Sieger”. În multe locuri unde nu li s-a ţinut piept au dat 
afară cu totul pe stăpâni. 

Niciodată nu mi-aș fi închipuit astfel. Militarismul ce 
li se infiltrează în sânge de secole a stins într-înșii orice 
coardă umanitară, nu mai sunt decât o mașină de război 
desăvârșită, al cărei scop este distrugerea a tot ce nu este 
german. 

Ura cea mare este asupra Brătienilor, fiindcă dânșii 
au provocat războiul — ură aţâţată și de germanii din ţară 
și, spre rușinea noastră, și de românii germanofili rămași 
aici, după spusele lor, spre a apăra populaţia! 

Au început persecuțiile cu mine. A venit un agent al 
poliţiei secrete să mă cerceteze, spre a mă duce la co- 
mandament. Când te duci la comandament știi că intri 
și la închisoare îndată. Am fost chemată sub pretext că 
eu singură știam unde a fugit Doelinger, supus austriac, 
şofer la doctorul Cantacuzino de 8 zile și cu care abia 
schimbasem câteva cuvinte. 

Cum automobilul cu care mergea Doelinger fusese 
declarat îndată la sosirea germanilor și rechiziționat de 
ei, a fost găsit, a doua zi, la Ministerul de Război. La 
comandatură am așteptat câtăva vreme; văzând că nu se 


1 „Document oficial” (în limba germană, în original) (n. red.). 
2 „Învingătorii” (în limba germană, în original) (n. red.). 


20 „rara ENA APIMĂNEŞTIANU — n 
ocupă de noi, am plecat cu Sabina! la Ministerul de In- 
terne, la Lupu Kostaki? — căruia i-am lămurit chestiunea 
pe care el s-a însărcinat să o descurce. Dacă nu eram așa 
de energice, petreceam noaptea la comandatură. 


28 noiembrie 1916 


De dimineaţă m-a deşteptat glasul ascuţit al unui vân- 
zător de gazete din stradă. Mi se părea că strigă nelipsitul 
de altădată: „Universul, Dimineaţa, Viitorul. 

Am revenit repede la realitate, însă. 

Apăruse primul număr al Gazetei Bucureştilor, pe o 
foaie; pe cealaltă foaie, era Bukarester Tagblatt. 

Deși luasem hotărârea să nu cumpăr ziarul și să nu-l 
citesc, am trimis îndată după el și l-am citit în întregime. 

Erau aproape numai proclamaţii și ordine de zi către 
soldaţi. Îi felicita de bărbăţia ce au desfășurat-o la cuceri- 
rea celei mai puternice fortărețe române, fără a adăuga că 
această fortăreață nu se apărase. 

Iată proclamația afișată, de altmintrelea, de la 23 no- 
iembrie pe străzi, către locuitorii orașului București: 

Orașul București este ocupat de către trupele mele. 

El intră sub legile de război. Noi ducem război numai 

împotriva armatei rusești și românești, nu contra popo- 

rului român. 

Cine nu va opune armatei mele nicio rezistență și se 
va supune de bună voie ordinelor comandanților militari 
și ale însărcinaţilor, îi va fi asigurată viaţa și averea. 


1 Sabina Cantacuzino (1863-1944), fiica cea mare a lui Ion C. 
Brătianu, sora Piei Alimăneștianu (n. coord.). 

? Lupu Kostaki (1851-1923), descendent al unei vechi familii 
boierești din Moldova, om politic germanofil și rusofob, apropiat 
al lui Petre P. Carp, girant și apoi ministru de Interne în perioada 
ocupaţiei germane din timpul Primului Război Mondial, autor al 
memoriilor inedite Amintirile unui trădător, 1850-1919 (n. coord.). 

Iară cine va încerca a aduce vreun rău trupelor puse 
sub comandamentul meu, sau a aduce vreun folos ar- 
matei române-ruse, contra căreia luptăm, va fi pedepsit 
cu moartea. 

Pentru orice rezistenţă ce s-ar opune trupelor mele 
de către populaţia civilă, inclusiv funcţionarii publici, 
orașul București va fi tras la răspundere și va putea aș- 
tepta măsurile de represiune cele mai aspre. Iscălit Co- 
mandantul suprem al armatelor imperiale, 


V. Mackensen 


29 noiembrie 1916 

În primele zile ale ocupaţiei, viaţa era aproape nor- 
mală. Pe zi ce trece simţim, însă, mâna de fier a învin- 
gătorului mai grea asupra noastră și, cu cât o simțim 
mai grea, cu atât se cimentează o solidaritate, o adevă- 
rată fraternitate între noi, românii rămași sub dominaţia 
streină, afară bineînţeles de germanofili. Cei mai mulţi 
dintre noi am rămas, unii din necesitate, lipsă de mij- 
loace, boală, iar alţii din simţământul de datorie, cum 
au fost unii funcţionari, ca eforii spitalelor civile și cei 
rugaţi de guvern să stea pe loc, spre a susține mora- 
lul populaţiei, și din care categorie făceam și noi parte, 
familia Brătianu, Procopiu, Alexandru Crăsnaru!, Emil 
Petrescu și alţii... 

Mai ales în tramvaie îmi dau seama de această apro- 
piere în nenorocire a tuturor. Se întâlnesc cot la cot 
femei în haine de catifea cu femei în scurteici și le 
vezi șoptind tot timpul împreună, istorisindu-și păsu- 
rile, plângându-se de devastările săvârșite prin case de 


1 Alexandru Crăsnaru, născut în 1860, magistrat, prefect, se- 
nator (n. coord.). 

trupele Puterilor Centrale, de poporul înaltei culturi și 
de grozăviile bulgărești comise în cartierele cele mărgi- 
nașe, prin mahalale. 

Din relaţiile oficiale, reiese că patrulele germane au 
împușcat pe unii, ceea ce ne arată cât de neînfrânaţi sunt. 
Între germani și bulgari nu există simpatie. 

Cei dintâi dispreţuiesc pe cei din urmă, îi tratează drept 
hoţi, cei din urmă sunt foc pe cei dintâi, zicând că nu ţin 
seama de ei întru nimic, că sunt priviţi ca supușii lor. 


30 noiembrie 1916 


Sabina Cantacuzino, mergând din întâmplare la 
dl Vredenburg, acesta a vestit-o că în curând vor fi in- 
ternaţi doctorul Cantacuzino și mulţi alţii. 

S-a dus repede la Ministerul de Interne, unde nu se 
știe nimic, dar cum Lupu Kostaki poftise la masă câţiva 
ofiţeri germani, i-a făgăduit că se va informa. 

Într-adevăr, spre seară a confirmat știrea internării nu 
numai a doctorului Cantacuzino, dar și a Liei Brătianu! 
și ne sfătuia să telegrafiem îndată, prin ministrul Vo- 
picka, la Iași, ca să cerem guvernului liberarea germanilor 
din câmpul de concentrare. 

Era un șantaj, prin urmare, amenințarea luării ostati- 
cilor. Germanii, cei dintâi, înaintea noastră, închiseseră, 
la declararea războiului, pe toţi românii aflaţi în ţara lor, 
iar noi le-am răspuns prin aceeași măsură. Cei bănuiţi de 
spionaj au fost duși la Văcărești; puţini de tot, și printre 
ei 25 de femei de moravuri ușoare, precum și cei ce lo- 
cuiseră în ţară mai puţin de 20 de ani, au fost internaţi 


1 Lia Brătianu, soţia lui Vintilă I.C. Brătianu și cumnată cu 
Pia Alimăneștianu. Era fiica marelui proprietar, avocatului și 


omului politic liberal Anastase Stolojan (n. coord.). 


annann SERE din timpul ocupapiei germane e DE 
la Slobozia. Bineînțeles, am refuzat categoric orice inter- 
venție pe lângă statul român. 

Domnul Petrescu, aflând că ameninţarea de internare 
a sosit, e foarte sigur că același lucru îl aștepta și pe el. Îi 
fac neîncetat tot felul de grosolănii, ameninţându-l cu 
glonţul, dacă nu le dă ceea ce-i cer. 

Şi pe zi ce trece sunt mai îndrăzneţi. Voiesc să puie o 
dare asupra orașului, de 500 de milioane de lei. Văzând 
că Primăria este în imposibilitate de a strânge atâţia bani 
de la populaţie, au redus-o la 250 de milioane. 

Ducele de Mecklenburg este în trecere prin București, 
dar nu a primit guvernământul. Guvernator al cetăţii este 
Vogel și cel militar al orașului Bucureşti este I. Einrich, 
fost guvernator de Lille. 

Când au aflat de această numire, chiar ofiţerii lor se 
zice că s-au speriat. Spuneau că nu va fi bine de noi. 


1 decembrie 1916 


Azi-dimineaţă m-am dus la Vredenburg și i-am 
spus că, deoarece trebuie o femeie ostatic din familia 
noastră, este mai firesc și mai umanitar să mă ia pe 
mine, neavând ca Lia, cumnata mea, un copil mic cu 
dânsa. M-a privit o clipă mirat și mi-a spus: „Și dum- 
neavoastră veţi fi luată; nu numai dumneavoastră, dar 
întreaga familie”. 

— Chiar și mama? am întrebat eu. 

Nerăspunzând nimic, am înţeles că și dânsa. Am sim- 
tit așa mare răzvrătire în mine, la gândul că puteau, îm- 
potriva tuturor drepturilor, ridica o femeie de 76 de ani, 
încât m-am sculat repede și, mulţumindu-i, am ieșit, dar 
pe urmă, pe drum, judecând cazul, m-am potolit. 

„Dacă o fac, mi-am zis, nu vor da decât o dovadă mai 
mult de brutalitatea lor.” 

Gazeta Bucureștilor reflectează foarte bine starea sufle- 
tească a asupritorilor. De sus până jos, numai încercări și 
insinuări de intrigi între noi și aliaţi, spre a ne dezgusta 
de ei, mai ales de ruși. 

Din comunicate nu afli nimic. 

Despre frontul italian nu vorbesc nimic și lumea spune 
că s-ar fi luat Triestul. Ce întunerec în jurul nostru! 

Putinţa luării ostaticilor femei a răzvrătit atât pe re- 
prezentanţii ţărilor neutre, cât și pe germanofilii noștri, 
încât pentru moment au renunţat la orice internare. Noi, 
în orice caz, ne-am făcut cuferele. 


2 decembrie 1916 


Am asistat azi la un spectacol trist, dar care mi-a 
arătat că, dacă am fost învinși, nu noi am fost de vină, 
ci aliaţii noștri, deoarece niciodată nu am fi putut ţine 
capăt, oricât de multe tunuri am fi avut. Am asistat azi 
la o revistă a trupelor germane, în faţa lui Mackensen și 
a statului său major, compus din vreo 50 de ofiţeri. Tru- 
pele în coloană de marș nu se mai sfârșeau; birjarul meu 
neputând înainta, eram silită să stau și eu locului, deși 
mă durea să asist la desfășurarea puterii lor. La durerea 
spectacolului se adăuga o singură mângâiere: mi-am dat 
seama că trupele noastre au avut de luptat cu forţe mult 
mai mari decât își putea închipui cineva. 

Tot ce este mai bun pe frontul occidental a fost adus 
împotriva noastră, sub conducerea unor generali ca Mac- 
kensen, Falkenhayn! etc. Oricâte sforțări am fi făcut, 


1 Erich von Falkenhayn (1861-1922), şeful statului-major ge- 
neral german, în timpul Primului Război Mondial (septembrie 
1914-august 1916). A participat, în 1916, la campania victorioasă 
a Puterilor Centrale împotriva României (n. coord.). 


Însemnări din timpul ocupației germane „25 
oricâte tunuri mari am fi avut, nu puteam ţine piept in- 
vaziunii teutone, care de 40 de ani se pregătește și are 
experienţa de doi ani de război. 


3 decembrie 1916 


La orele 5 a venit un gradat și-a luat pe doctorul Can- 
tacuzino la comandament, fără a voi să lămurească pen- 
tru ce. 

Ne-am închipuit de ce-l luase. A plecat el însuși miș- 
cat, lângă polițistul de două ori mai înalt. Până la orele 
opt neîntorcându-se, am trimis la domnul Crăsnaru să 
întrebăm de știe ceva. Fusese și dânsul ridicat în aceleași 
condiţii. A sosit și domnul Petrescu, pe când ne sfătuiam 
cum să-i dăm de urmă. Ne aduce vestea că nu va fi ni- 
meni închis. 

Pe la orele opt, Sabina, nedumerită, s-a dus la domnul 
Tzigara, care zicea că nu știe nimic. Văzuse pe Macken- 
sen și Mecklenburg și niciunul nu suflase un cuvânt de 
măsurile luate. În sfârșit, pe la 9 şi jumătate ne-au infor- 
mat că ni s-au refuzat orice deslușiri, afară de aceea că au 
fost închise treizeci și cinci de persoane. 


4 decembrie 1916 


Internările urmează și azi — același procedeu cu toţi. 
Au fost duși la comandatură vreo treizeci de bărbaţi, 
printre care și Pillat. 

Alegerea ostaticilor se face nu după importanţă, ci 
după resimţiminte personale, cele mai multe după de- 
nunţurile germanilor din ţară. De pildă: Vasile Derussi 
nu a voit să facă cunoștința lui Bussche; arhitectul Be- 
rindei, confundat cu ginerele lui Costinescu, a fost libe- 
rat imediat ce s-a văzut greșeala. De altminteri, era unul 


2% „PIA ALIMĂNEŞTIANU_ 


dintre cei ce se bucurau mai mult de sosirea germanilor, 
înainte de ocupaţie. Aproape mai toţi internaţii sunt din 
partidul liberal. Conservatorii antantiști au fost cruțaţi, 
fiind susținuți de Carp! și de Marghiloman?. 

Sabina a făcut un cufăr cu lucrurile de primă necesi- 
tate, pentru doctorul Cantacuzino și, cum i s-a spus că 
trebuie un permis de la comandament, s-a dus acolo. 

Ofiţerul de serviciu întrebând-o „Sie sind die Schwes- 
ter von Brătiano?”, și aflând cine este, a început să ţipe și 
să spună grosolănii. 


5 decembrie 1916 


O ştire care m-a bucurat a fost aceea dată de un ofiţer 
german: o fotografie din care se vedea cum unul din ze- 
pelinele cu care bombardau neîncetat capitala a fost atins 
de tunurile noastre și scos din uz. 

Ce departe și fericită îmi pare vremea când clopotele 
Mitropoliei și ale tuturor bisericilor sunau spre a se da 
alarma, că aeroplane inamice sosesc asupra Bucureștilor, 
când începeau, dintr-un capăt la celălalt al străzilor, fluie- 
ratul strident al sergenţilor și bubuitul tunurilor. 

Deseori acroplanele pluteau asupra spitalului nostru. 
Într-o zi erau douăzeci și patru, vopsite în negru, lugubre 
ca pasări mari de pradă. Spaima multora nu o înţelegeam, 


1 Petre P. Carp (1837-1919), descendent al unei familii boierești 
din Moldova, om politic conservator junimist, filogerman. Parlamen- 
tar, diplomat, ministru și prim-ministru al României (1900-1901; 
1911-1912), președinte al Partidului Conservator (n. coord.). 

2 Alexandru Marghiloman (1854-1925), jurist, om politic 
conservator, germanofil. A fost parlamentar și prim-ministru al 
României în 1918 (n. coord.). 

3 „Sunteţi sora lui Brătianu?” (în limba germană, în original) 


(n. red.). 


d ae apa eTA AI i ati RReRRRE. arati 
unii fugiseră la ţară, alţii la Iași, alţii se ascundeau prin 
pivnițe, cu ceasurile. 

Îmi amintesc mai ales o seară că veniseră târziu, când 
locuiam la Taţi, în str. General Manu, în lipsa mamei, 
care rămăsese cu copiii lui Dinu’ și Vintilă?, la Florica’, 
de la izbucnirea războiului, din îndemnul lui Ionel‘, deși 
eu luptasem din răsputeri să nu rămâie așa departe de 
noi toţi, imobilizaţi în oraș. Era pe la miezul nopţii. Fu- 
sesem treziţi din somn de bubuitul intens al tunurilor și 
ieșiserăm cu toţii pe balcon, urmărind zepelinul în luptă 
cu ghiulelele. Era o noapte cu stele, dar pe cer nu se vedea 
decât el, fugărit ca un punct, ca o jucărie luminoasă, in- 
trând și ieșind de pe uriașa cale aburită a proiectilului. 
Desigur, în seara aceea fusese lovit, căci de atunci nu se 
mai întorseseră decât aeroplane. Niciodată nu resimţi- 
sem altceva decât răzvrătire, când îi vedeam sosind, răz- 
vrătire împotriva lașităţii vrăjmașului și a cruzimii lui de 
a omori femei și copii, fără niciun folos. O singură dată 
am avut emoţiune, când au răzbit germanii prin Rucăr și 


1 Constantin I. C. (Dinu) Brătianu (1866-1950), frate al Piei 
Alimăneștianu, inginer, om politic liberal, ministru, parlamentar, 
președinte al Partidului Naţional Liberal. A murit la închisoarea 
Sighet, în timpul represiunii comuniste (n. coord.). 

2 Vintilă I. C. Brătianu (1867-1930), frate al Piei Alimănești- 
anu, inginer, om politic liberal, primar al Bucureștiului, ministru 
de Finanţe, parlamentar, prim-ministru al României (1927-1928), 
președinte al Partidului Naţional Liberal (n. coord.). 

3 Domeniul Brătienilor, în judeţul Argeș (n. coord.). 

+ Ton I. C. (Ionel) Brătianu (1864-1927), frate al Piei Ali- 
măneștianu, inginer, om politic liberal, ministru, parlamentar, 
prim-ministru al României în mai multe rânduri (inclusiv în 
timpul Primului Război Mondial), președinte al Partidului Naţi- 
onal Liberal (1909-1927), unul dintre principalii artizani ai Ro- 


mâniei Mari (n. coord.). 

au început să se audă așa distinct tunurile de la Florica, 
încât m-am dus în grabă să aduc pe mama, cu copiii, în 
oraș. La întoarcere eram în două automobile, Dinu luase 
o pușcă, să tragă în caz de nevoie. 

La pădurea de la Buftea vedem în faţă, deodată, un cârd 
de aeroplane. Vor fi sosit cincisprezece și se învârteau vâjâ- 
itor și amenințător, parcă dinadins asupra capetelor noas- 
tre. Deseori urmăriseră trăsuri pe drumurile mari, rănind 
călători și chiar asupra casei de la Florica, știind unde tre- 
buiesc aruncate bombe, plutiseră de mai multe ori. Urmă- 
riţi de tunurile orașului, se depărtară, așa că am putut ieși 
din tufișurile în care ne ascunseserăm și să ne urmăm calea. 
Ce copilăroase mi se par acum, pe lângă evenimentele ce 
s-au dezlănţuit în urmă și dintre care ceea ce mi-a lăsat 
impresia mai adâncă a fost lunga agonie dinaintea ocupa- 
tiei, ruperea progresivă a fronturilor, până la retragere. 

Dar chinul prin care treceam îl uitam când mă aflam 
în faţa celor cu răspundere și mai ales a lui Ionel. De 
la început chiar, deși era convins de necesitatea intră- 
rii în război, avea o presimţire a evenimentelor ce s-au 
desfășurat. Aveam impresia că pentru el era nu numai o 
suferinţă morală, dar și fizică, faţă de nenorocirile ce ve- 
neau, ca retragerea armatelor, aruncarea podului de peste 
Dunăre în aer, părăsirea Bucureștilor, de toate ordinele 
dureroase ce era el însuși silit să le dea. 

Și pe când cei ce plecau din Muntenia erau torturați, 
dar plini de credinţă în izbândă, cei ce rămâneau atot- 
puternici, germanofilii, se bucurau de înaintarea vrăj- 
mașului, de plecarea alor noștri, fără nicio credinţă în 
victoria aliaţilor. 

Îmi amintesc propaganda pe care o făceau ca să nu se 
miște nimeni din București, arătând pe germani drept 


E ciutacu m aie ac 
cuceritori, dar ca prieteni. Din fericire, erau puţini și 
chiar ei au început să simtă jugul germanilor. Nemţii 
strâng șurupurile în toate direcţiunile, deși au dat asi- 
gurarea că averea și cinstea cetăţenilor vor fi respectate. 
Sechestrează tot la moșii, ia bănci, fac cea mai mare 
propagandă prin popor, căutând să le arate că sprijină 
pe cei săraci împotriva celor bogaţi, pe ţărani împotriva 
proprietarilor. 

Dar cu toate făgăduielile lor, populaţia începe să su- 
fere de foame. Morile s-au sechestrat; tutunul și mălaiul 
nu se mai găsesc. Casele se ocupă după bunul plac, dula- 
purile se sparg și totul este golit la plecare. 

Azi a venit unul la noi și, după ce a cutreierat casa, și-a 
ales drept locuinţă odaia de culcare a Sabinei, zicând că 
știe că-i este închis bărbatul; dar, când i-a cerut ordinul 
de încartierare, neamţul a fugit fără să se mai întoarcă. 


6 decembrie 1916 

Am sărbătorit Sf. Niculae în spital, cu vin, plăcintă şi 
ţigări, dar bineînţeles fără de niciun chef. 

Comunicatele germane mărturisesc izbânda franceză 
la Bezonvaux. De frontul italian nu mai vorbesc nimic de 
o săptămână. Semn rău. 


8 decembrie 1916 


Gazeta de azi aduce la cunoștința publicului tot felul 
de măsuri drastice: electricitatea nu se mai poate întrebu- 
inţa decât un kilowatt pe săptămână de persoană. Bine- 
înţeles, ofiţerii găzduiţi pot arde cât poftesc. 

Tramvaiele nu mai circulă pentru români decât dimi- 
neaţa de la 7 la 8, de la 12 la 3 și seara de la 7 la 8, și 
numai linia ce duce spre gară. 

Comunicatul din ce în ce mai laconic ne dă nădejde 
foarte deșartă. Ca noutate a zilei este evacuarea spitalului 
Liei și al Dnei Râmniceanu. Le-a sosit un doctor german 
care, fără să-și decline atribuţiunile, a cerut să i se arate 
spitalul, pentru evacuare. Cele două directoare au spus că 
nu poate nimeni să se amestece în spital, decât în baza 
unui ordin de la Crucea Roșie română. Dânsul era Dnul 
Volf, cel mai mare peste doctorii germani în ţara ocupată; 
a început să strige iarăși fraza tipică, pe care de altfel o 
întrebuinţează mai des faţă de femei: „Wir sind die Sie- 
ger”, și alte cuvinte grosolane. Lia și dna Râmniceanu au 
însărcinat un impiegat să-i arate spitalul. În urmă s-a dus 
la Crucea Roșie, unde a cerut destituirea imediată a celor 
două directoare. 

Crucea Roșie, în loc să facă o anchetă spre a se în- 
credinţa de adevăr, s-a supus orbește doctorului și le-a 
înștiințat, rugându-le să nu se mai prezinte la spital. 


11 decembrie 1916 

Din toate părţile vin plângeri la prefectura poliţiei și 
la comandament, cu privire la locuinţele rechiziţionate, 
deoarece nu se dă nicio dreptate. Se luau numai cele 
luxoase, de oricine, iar la plecare erau jefuite. 

La Mariuţa Pillat au sărit aseară câţiva derbedei peste 
gard și au ameninţat-o, că sparg ușa dacă nu li se dau 
lemne și săpun. Strigau că știu că-i este bărbatul internat 
și înjurau, spunând tot felul de vorbe proaste. Ce va fi la 
plecarea lor din București? 


12 decembrie 1916 


Crăciunul nemţesc este astăzi sărbătorit de colonia 
statelor aliate, cu ifos. Negăsind brazi în piaţă, au pus să 


en DEEE ADE RAIN Doga enda ce 
se taie 500 din Parcul Carol și au ameninţat că de nu le 
vor ajunge, nu vor cruța nici celelalte grădini. 

Chef și mese în toate casele încartierate. 

DI Emil Petrescu, foarte abătut, a venit spre seară să ne 
vestească dizolvarea consiliului comunal. Cel nou este alcă- 
tuit din: Verzea!, Primar; Al. Darvari; J. Berindei?, arhitect; 
Prager; Dustman; Paul Theodorescu; Oscar Niculescu. 

Se germanizează toate. Prin biserici, Mitropolitul a 
oprit de a se mai pomeni de numele Familiei Regale. 

Calea Victoriei, unde am trecut să zăresc pe Doctorul 
Cantacuzino la fereastra din mansardele Hotelului Impe- 
rial, era înţesată cu străini și soldaţi. 

Firmele prăvăliilor au început să fie scrise jumătate 
pe românește, jumătate pe nemţește. Se schimbă numele 
hotelurilor în „Zum Kronprinz” și altele. 

Noi trebuie să le primim toate și să le înghiţim. 

Am poftă uneori să mă răzvrătesc, să le spun pe faţă ce 
gândesc de ei... dar va veni și ziua aceea! Răbdare! 


14 decembrie 1916 


Pentru ce au dat drumul Doctorului Cantacuzino, lui 
Pillat și la alţi șase, închizând unsprezece în loc, nu o înţe- 
lege nimeni. Ceea ce știu este că ieri, la orele douăsprezece, 
ne-am pomenit cu ei, impresionați de sistemul celular în 


1 Victor Verzea, născut în 1865, ofiţer cu origini ardelenești, 
primar al Bucureștiului în timpul ocupaţiei germane. După în- 
cheierea Primului Război Mondial, a fost condamnat la moarte, 
şi apoi la închisoare pe viaţă, ca trădător (n. coord.). 

2 Ion D. (Jean) Berindey (1871-1928), descendent al unei 
vechi familii boierești, unul dintre cei mai importanţi arhitecţi 
români de la începutul secolului al XX-lea (n. coord.). 

3 „La Principele Moștenitor” (în limba germană, în original) 


(n. red.). 


A rana TIA ALIMANESTIANU caca 
care trăiseră timp de douăsprezece zile și care-i demorali- 
zase grozav. Nici ceasornicul nu li se lăsase și, dacă n-ar fi 
avut în timpul zilei pe acela al Palatului în faţa ochilor, ar fi 
trăit ca orbii. La comandament, cea dintâi întrebare fusese: 
„Dacă sunt rude cu prim-ministrul Brătianu”. 

După ce li s-au luat numele și adresa, au fost duși în 
subsol, într-o cameră locuită de soldaţi pe care cârcâiau 
insectele. De acolo, pe jos, urmaţi de soldaţi, la Hotel 
Imperial, li s-au luat toţi banii și au fost închiși, fiecare, 
într-o chiliuţă în care nu puteau face 6—7 pași. Mânca- 
rea le-o trecea soldatul pe ușă. N-aveau voie să deschidă 
fereastra decât dimineaţa, pe când li se curăța odaia și în 
acest timp erau păziţi în coridor de sentinele. De altfel, 
aceștia ar fi fost mai omenoși cu internaţii, dacă ofițerii 
nu ar fi fost așa de îndârjiţi și grosolani, în special cu 
ai noștri. Numele de Brătianu — spunea o autoritate ro- 
mână — făcea să li se ridice părul pe cap. 


15 decembrie 1916 


Azi gazeta m-a îngrijorat. Comunicatul relatează că 
germanii ar fi înaintat spre Râmnicu-Sărat 17 km, luând 
7 000 de prizonieri ruși și 24 de mitraliere. Se pare că în 
clipa aceasta armata română s-a retras dincolo de linia 
Focșani, deoarece numele ei nu este menţionat nicăieri. 

Sunt atâtea inexactităţi și contraziceri în știrile ce le 
dau, încât nu știi ce să crezi. Vestesc printre altele că lui 
Joftre! i s-ar fi luat comandamentul și că toţi prim-mi- 
niștrii țărilor aliate sunt întruniţi la Londra. Printre ei ar 


1 Joseph Joffre (1852-1931), general și apoi mareșal francez 
care a comandat trupele Franţei, pe frontul de vest, în timpul 
Primului Război Mondial, din 1914 până la sfârșitul lui 1916 
(n. coord.). 

fi şi al României. Aș vrea să fi ieșit puțin și Ionel din ţară, 
să-și schimbe cursul gândurilor. 

Îmi amintesc deseori, când mă gândesc la el, printre 
clipele dureroase ale vremurilor din urmă, acelea pe- 
trecute în cancelaria de jos, în strada Lascăr Catargiu. 
Când, părăsind consiliul de miniștri, venise să telefo- 
neze la cartierul general, pentru a ști care este situația 
precisă, deoarece printre colegi exista divergență de pă- 
reri: unii găseau că trebuie plecat imediat, fiind pericol 
să fie prins de vrăjmași, alţii erau de părere că, plecând 
prea din vreme, ar alarma populaţia și că, deci, ar fi 
o lașitate. 

Erau clipe istorice, dar grozave. 

După o lungă așteptare, cartierul sfătui să nu plece. 
Nu era nicio primejdie, spunea el... Două zile în urmă 
pleca el însuși spre Ploiești. 


16 decembrie 1916 


Sărbătorile de Crăciun ale noastre și Anul Nou sunt 
suprimate, prin faptul că, de poimâine înainte, este 1 ia- 
nuarie stil nou și se unifică calendarul. 

Pe deoparte îmi pare bine să nu mai avem sărbători 
anul acesta, pe de altă parte mi se pare o jignire la adresa 
românilor să nu se ţină seama de dreptul lor. Dar drep- 
tul lor sună acum ca o vorbă ironică. Pe străzi stă afișat 
pretutindeni numele cantinelor la care se poate alimenta 
singură populaţia ţărilor aliate. 

Ieri ni s-a spus de la minister, de domnul Crăsnaru, 
că moșiile proprietarilor trecuţi în Moldova vor fi vân- 
dute la țărani și banii trimiși în Germania. De asemenea, 
proprietăţile urbane. Li se dau șase luni pentru unele, 
trei pentru altele de răgaz, să se întoarcă proprietarii, de 

voiesc să le păstreze. De unde s-ar reîntoarce și cum ar 
afla această măsură? 

Guvernatorul Tülff de Tschepe și de Weidenbachi! lo- 
cuiește în palatul Suţu. Neplăcându-i mobila, au hotărât 
să cheltuiască 80 000 de lei, spre a o înlocui în contul 
statului român. 

De aici înainte, militarii vor plăti în bancnote emise de 
Banca Generală, care la reîntoarcerea guvernului român 
nu vor mai fi valabile, fiind scoase ilegal. Mai mult: deoa- 
rece România nu va putea plăti indemnizarea de război, 
de nu știu câte miliarde, cerută de statele aliate centrale, se 
stabilește aici un ministru al Agriculturii, care va stoarce 
timp de 15 ani bogăţiile pământului, spre a-și scoate ei 
înșiși indemnizarea; iar Dunărea va fi ocupată tot de ei, 
fiindcă nu stau deloc la îndoială că victoria va fi a lor. 

Iată perspectiva ce ne așteaptă! 

Toate acestea din izvor oficial, iar nu născociri de 
mahala. 

Unde ești, cronicare Neculce, să plângi biata ţară a 
Munteniei, cum ai plâns pe vremuri pe a Moldovei, cotro- 
pită de vrăjmașii sălbateci și poate mai puţini ca cei de azi? 


3 ianuarie 1917 


Azi-noapte am fost trezită din somn de răcnete și va- 
iete, când mai apropiate, când mai depărtate și, după câ- 
teva momente de nedumerire, mi-am dat seama că erau 
răcnetele sergenţilor și vaietele mulţimii, luptând la bru- 
tăria din strada Salciilor, să capete o pâine. 


1 Erich Tulff von Tschepe und Weidenbach (1854-1934), ge- 
neral german, guvernator militar al teritoriului românesc aflat 
sub ocupaţia Puterilor Centrale (n. coord.). 

2 Datare „pe stil nou” (n. red.). 

De câteva zile, de când se resimte orașul de mobili- 
zarea și rechiziţionarea alimentelor de către germani, mă 
frământă gândul să deschidem cantine pentru populaţia 
săracă. La spital nu mai putem face nimic. 

Lily Fălcoianu, care acum are direcţiunea, ne spune să 
nu mai revenim, căci aducem ura asupra lor, prin numele 
ce purtăm. Dânsa nu face decât să-i laude, să le spună 
că românii sunt toţi hoţi, bine că pun germanii regulă în 
ţară. Un băiat, Ion, pe care-l crește, fiindcă a descoperit 
un mare talent de pictor la el, o mustră mereu și îi este 
silă când o aude vorbind astfel de ţara ei. Eu însămi, cu 
toată iubirea ce am avut-o până azi pentru ea, mă face să 
o evit, constatând cât de puţin simţ românesc are. 

Dar nici de cantine nu ne putem apuca. Suntem prea 
deocheate ca să nu periclităm și această operă. Că vrăj- 
mașul are ură împotriva familiei Brătianu, aceasta mă 
mândrește. Ceea ce mă răzvrătește, însă, este să văd ală- 
turi de ei pe românii germanofili, care pun pe deasupra 
iubirii de ţară ura pentru adversarul politic. Cum mai pot 
exista partide politice în timp de război? 

P. Carp spunea mai deunăzi că felul cum au fost trataţi 
internaţii din Ialomița ne-a făcut de rușine în faţa Europei 
și că, deci, bine au făcut germanii de au închis pe români. 

La minister, unde se întrunesc germanofilii și își pe- 
trec vremea, vorbind de rău pe compatrioţii lor și lăudând 
pe asupritor, au ajuns în așa grad de inconștienţă încât 
au dezgustat și pe germani. Unul chiar spunea deunăzi: 
„Mă dezgustă românii aceștia, care se ploconesc în faţa 
noastră, a vrăjmașului”. Am aflat pentru ce a fost liberat 
Costache!. L-a cerut P. Carp fiindcă nora lui așteaptă un 


1 Doctorul Constantin Cantacuzino, cumnatul Piei Alimă- 
neștianu (n. coord.). 

copil și are nevoie de îngrijirile sale. Aceasta arată că pe 
mulţi ar putea scăpa, dacă ar voi. Dar nu vrea. 


4 ianuarie 1917 


Am sărit treisprezece zile din calendar și iată-ne la 
4 ianuarie. Totuși, în spital, pe luni, se pregătesc Sfeaua 
și Vicleimul. 

Ieri a fost evacuarea spitalului Liei, cu zorul. Au venit 
peste doamnele care începuseră evacuarea, le-au dat 
afară, le-au împins, neîngăduindu-le măcar să-și ia gean- 
ta cu bani și bluzele de infirmiere, nici măcar pălăriile 
din cuier. Toate acestea, desigur, ca să pună mâna pe tot 
materialul Crucii Roșii. 

La orele 9 și jumătate, au sosit la noi acasă doi ofiţeri și 
un civil evreu. Au chemat pe Sabina în sala de așteptare și 
cel mai gradat, așezându-se în faţă-i, îi declară cu obrăzni- 
cie: „Eu sunt șeful poliţiei și am venit să vă arestez”. 

„Pentru ce?” a întrebat dânsa. 

„Pentru că aţi scris o protestare împotriva noastră.” 

Sabina, înțelegând că era vorba de Didina Cantacuzino, 
vecina noastră, i-a spus că se înșală. Atunci a lăsat-o sub 
pază unuia din tovarășii săi, cu ordinul să nu iasă din odaie 
și s-a dus după informaţiuni alături, la Grigore Cantacu- 
zino. S-a reîntors peste câteva clipe, dar n-a intrat, cum 
s-ar fi cuvenit, să facă scuze de greșeală. A trimis numai 
răspuns celui ce rămăsese în casă să-și părăsească postul. 

Am aflat, în urmă, că s-au dus la Ortodoxie să ridice 
pe Didina Cantacuzino. Mult însă n-o vor ţine, căci vor 
descoperi că este soţia lui Gr. Cantacuzino. 

Dar toate acestea sunt nimicuri, pe lângă ceea ce s-o fi 
petrecând dincolo de Milcov. Lipsa de știri este un ade- 
vărat chin. 


Chinul este însă și mai mare când se răspândește o 
veste rea, căci numai cele rele se răspândesc, ca astă-seară 
una: că un aeroplan ar fi bombardat, la Iași, casa lui Vin- 
tilă Brătianu. Nu am mai spus-o nimănui, deși știu că ase- 
menea știri nu pot trece până la noi, tot mă neliniștește. 


5 ianuarie 1917 


Singur cuvântul „angoisse”! poate tălmăci ce resimți 
în anumite clipe, în așteptarea unei nenorociri prevăzute 
sau neprevăzute, de care ţi se pare că ai un presimţimânt. 
Mare curaj au aceia care, fie prin cărturărese, fie prin spi- 
rite, fie prin visuri, cred a cunoaște viitorul. Dacă ai ști di- 
nainte toate nenorocirile ce le vei întâmpina în viaţă, îmi 
pare că puţini ar duce-o până la capăt. Pe mine mă apu- 
case acea „angoisse” în urma unor comunicate germane. 
După prânz, spre a o înlătura, am luat harta României și 
a Transilvaniei și comunicatul în mână, am căutat satele 
unde se dădeau ultimele lupte. 

Am descoperit înmărmurită că germanii înaintaseră 
în Putna prin două puncte, pe la Milcov și pe la Șușiţa. 
În curând, cunoscându-le acum forţele, neîncetat mărite, 
în luna aceasta va fi luată linia Focșani-Nămoloasa. 

Ce urmări puteai trage decât că, odată trecută, vor îna- 
inta cu repeziciune către Iași. De aci perspectiva unui nou 
exod al guvernului, al populaţiei, al armatei, prin stepele 
Rusiei, în timpul iernii... 


6 ianuarie 1917 


Printre germanofilii care revoltă populaţia este un caz 
patologic. Este un ministru plenipotenţiar, Pisoski, pus 


=» 


1„Frică”, „angoasă” (în limba franceză, în original) (n. red.). 

în neactivitate de la declararea războiului, fiindcă nu a 
voit să se reîntoarcă în ţară cu misiunea română, ca și 
ministrul nostru la Berlin, Alexandru Beldiman. 

Pisoski și-a făcut intrarea triumfală în București, cu 
vrăjmașii. Nu sunt mese ale nobleţei germane și austriace 
la care să nu ia parte, iar cei ce-l cunosc de aproape spun 
că-i cetesc pe faţă după cum este, vesel sau trist, dacă îi 
merge rău sau bine armatei române. 

O singură dorinţă are: ca Moldova să cadă mai repede 
sub ocrotirea Puterilor Centrale. 

Mă întreb uneori, când văd asemenea mentalități, 
pentru ce își pierde câte unul, trăit în străinătate, așa re- 
pede naționalitatea, pe când ţăranul din teritoriile asu- 
prite atât în Transilvania, cât și în Basarabia, până și în 
Macedonia și chiar cei colonizați prin Caucaz, cu toate 
sforțările, își păstrează neatins simţământul de patrie. 

Ionel spunea, într-o zi, foarte bine, că noi avem diploma- 
ţie foarte slabă, fiindcă diplomaţii noștri, după câtva timp, 
se identifică cu ţara în care trăiesc și da pildă pe Beldiman 
la Berlin, pe Rosetti-Solescu la Petersburg și atâţia alţii. 

Eu cred că de vină este și creșterea ce se dă copilului, 
fie trimiţându-l de mic în străinătate, fie auzind părinţii, 
care critică tot ce este în ţară și laudă tot ce este străin. 

De s-ar schimba această mentalitate după război, ar 
fi un mare bine. Clasa de sus este imitată de cea de jos 
întotdeauna și pildele rele nu ar trebui să ne vie tocmai 
de la cei deştepţi și cărturari. 

În toate cazurile, oricare ar fi legăturile ce le are un 
om cu străinătatea, nu este iertat ca el să și le păstreze cu 
poporul care îţi urmărește armata și îţi sleiește pământul. 
Şi ne sleiește în așa chip încât ne întrebăm, uneori cu 
spaimă, ce va mânca populaţia săracă peste câtăva vreme. 


scie ae ERONAT acetat Ser aa PR 

Cinci zile n-au scos pâine de Crăciun, dând brutarilor 
făină numai pentru trei zile. Carne nu a fost zece zile. 
Germanele și evreicele capătă de toate și, dacă nu capătă, 
fură. 

La Dinu Brătianu, nemţoaica pe care au lăsat-o să pă- 
zească casa terorizează servitoarea româncă, vinde lucru- 
rile de prin casă, aduce de la ţară alimente furnizate pe 
nimic și le vinde pe preţuri întreite. 

Germanele se plimbă acum nerușinate la braţul ofițe- 
rilor și soldaţilor, în blănurile de samur rechiziţionate din 
casele stăpânilor. Bulgarii se plâng în toate părţile că și pe 
ei, deși ţară aliată, îi storc și duc tot în Germania. 


24 decembrie 1916! 


Ajunul Crăciunului. La spital, doamnele, în jurul unei 
mese, pregăteau săculeţele cu covrigi, mere, nuci și tutun 
pentru răniţi. Râdeau și vorbeau. Eu nu am putut sta 
mult cu ele. Perspectiva sărbătorilor îmi este prea dure- 
roasă. Nici nu vreau să știu, să-mi amintesc de vremurile 
când ne strângeam cu toţii, mari și mici, la ușa dormito- 
rului mamei, de strigam: „Bună dimineaţa”. 

Am hotărât între noi să nu schimbăm nimic din traiul 
obișnuit. Să încercăm să uităm trecutul. 


25 decembrie 1916 


Idiotul lui Dostoievski, pe care în timp normal l-aș fi 
găsit o carte bolnăvicioasă, și pe care l-aș fi cetit cu greu- 
tate, deși cu admiraţie, în aceste două zile m-a fermecat. 
N-am lăsat cartea din mână până n-am sfârșit-o, și când 
am sfârșit-o mi-a părut rău, fiindcă reveneam la realitate. 


1 Autoarea revine la datarea „pe stil vechi” (n. red.). 

Nimic nou pe ziua de azi decât că, fără să ni-l mărturi- 
sim unul altuia, eram fiecare în parte cuprinși de „spleen” 
și ziua a trecut mai încet ca de obicei. 


26 decembrie 1916 


Comunicatul mai bun, deoarece vorbește de ofensiva 
rusă pe frontul Focșani și sosesc răniți peste răniţi ger- 
mani. Ai noștri mor pe câmp. 

La spital a fost sărbătorit Crăciunul, cu Szeaua şi Vi- 
cleimul. A cântat corul, a oficiat preotul. Eu nu m-am dus. 


27 decembrie 1916 

S-au luat Focșanii, prin lupte îndârjite. Rușii pare că 
luptă alături de ai noștri. Vor putea oare să-i oprească, 
când pe fiecare zi vin forţe noi din Transilvania și de peste 
Dunăre? Azi a sosit un prizonier român din Ploiești, fugar 
îmi închipui. A istorisit grozăvenii de traiul prizonierilor. 
Nu au ce mânca: o pâine la 5 zile, un taler cu varză la șapte 
inși și printre ei s-a întins și holera. Suferințele lor nu se 
pot ușura ca în Occident, prin intervenţia ţărilor neutre. 
Noi suntem înconjurați de jur împrejur de aliaţii Puterilor 
Centrale, iar miniștrilor olandez și al Statelor Unite li se 
contestă orice amestec, sub cuvânt că erau acreditaţi lângă 
guvernul român după declararea războiului. 

Cu privire la bombele și otrava ascunse în subsolul le- 
gaţiunei germane, destinate oamenilor politici, se poate 
spune că aceste bombe și bomboanele otrăvite depuse la 
ţară și prin orașe de supușii Kaiserului vor rămâne printre 
dovezile cele mai convingătoare de sentimentele monstru- 
oase nutrite de „înalta cultură” în timpul războiului. 

De altmintreli de când sunt aici, pe fiecare zi dau 
noi probe de ce pot, nemaiţinând seamă de devastările 


„Însemnări din timpul ocupației germane SI 
pricinuite nu de bulgari, cum o pretind, ci de ei, cu con- 
simţământul ofiţerilor de toate gradele. 

Moșiile, dintr-un capăt la celălalt al ţărei, casele 
ţăranilor și bisericile au fost jefuite. Din biserici au făcut 
grajduri. 

La Florica, sub cuvânt că este acolo mormântul lui 
I.C. Brătianu, sfătuitorul Regelui Carol, au rechiziţio- 
nat și furat tot ce au putut, însă pe ascuns. Au stabilit 
acolo o etapă a regiunei, etapă austriacă din fericire, 
deoarece austriacii au lăsat pretutindeni amintiri 
mai bune. 

Nu mă pot obişnui cu faptul că mormântul tatii este 
acum în mâinile vrăjmașului. 


29 decembrie 1916 


Sunt, printre românii care lucrează cu guvernul, două 
categorii. Întâia, cei care văd într-însul prietenul, mijlo- 
cul prin care pot deţine frânele puterii. Ei se pun în ser- 
viciul vrăjmașului cu platitudine, fericiţi. 

Pe aceștia îi despreţuiesc și, dacă n-ar fi români și nu 
mi-aş reaminti neîncetat că trebuie să fim uniţi în ne- 
norocire mai mult ca oricând, i-aș urî mai strașnic decât 
pe dușmani. 

A doua categorie sunt acei cari lucrează cu germanii, 
suferă, se simt umiliţi și răzvrătiți de chipul cum sunt 
trataţi, atât ei cât și populaţia civilă, pe care o ajută cât 
pot și se sacrifică pentru ea. Acestora le admir abnegaţia. 

lată ce gândeam ieri când, întrunindu-se la noi mai 
mulţi din cei de categoria a doua, își istoriseau păsurile 
și umilinţele. De pildă, consilierilor comunali nu le este 
îngăduit să stea jos pe scaun când vorbesc cu un simplu 
soldat german. Trebuie să stea în picioare în fața lui. 


Primarul orașului, numit și ales de ministerul actual, a 
fost în așa chip înjurat și apostrofat de generalul guver- 
nator Stolzenberg, fără niciun motiv, încât — spunea — că 
în viaţa lui nu plânsese cum a plâns în ziua aceea. 

Cu prefectul poliţiei, aceeași purtare, încât și-a dat 
demisia și nu a retras-o până nu i s-au făcut scuze. Mai 
este un fapt care le taie puterea de luptă: este desăvâr- 
şita abstracţie ce fac de traiul populaţiei civile, deși prin 
gazetă tot vorbesc de bunăvoința guvernământului pen- 
tru clasa de jos. Dacă nu ar fi funcţionari români care să 
lupte cu slabele lor mijloace împotriva lor, n-am avea nici 
alimente, nici lumină, nici căldură. 


1 ianuarie 1917 


Am intrat în anul 1917, cu încredințarea că ne va 
aduce bine. De ieri, chiar, comunicatul mai bun. Tăcerea 
desăvârșită pe un front arată întotdeauna că nu le merge 
cum doresc. 

Zvonurile din oraș sunt din ce în ce mai optimiste, ca 
să le putem da crezământ: Sofia și Triestul ar fi în mâna 
Cvadruplei. Judecând, desigur, după sosirea în oraș a 800 
de prizonieri italieni și a o mulţime de bulgari refugi- 
aţi. Iriestul se poate să fi căzut, dar Sofia nu. Mâine voi 
merge la obor să văd cu ochii mei pe bulgarii și bulgă- 
roaicele despre care spune lumea că s-au stabilit acolo de 
câteva zile, ca fugari din Bulgaria. 

Dintre noi, cea mai optimistă este Mariuţa. Ea nu 
vede niciun pericol, nici la Iași, nici aici: toate merg bine. 
E o fiinţă fericită, căci deși am încredere oarbă în viitor, 
totuși mă roade grija luptelor de la Milcov, grija arma- 
tei și, ca să-mi păstrez sângele rece, înlătur, pe cât pot, 
toate gândurile. 

Contrariul Mariuţei prea optimiste sunt Sabina și mai 
ales Costache, care este deprimat de tot. Sabina are vo- 
inţă și curaj, deși se îndoiește de izbânda finală. Pe mama 
o admir. La vârsta ei, despărțită de cea mai mare parte din 
copii, neștiind de-i va mai vedea, este plină de nădejde și, 
chiar când are clipe de îndoială, ştie să le înlăture. Viaţa 
zbuciumată ce a dus din tinerețe până la bătrâneţe, în 
exil, războaie și lupte politice îndârjite, i-a oţelit poate 
sufletul mai mult ca nouă celor tineri, care am dus un 
trai cu mai puţine frământări. Totuși cât trebuie să sufere 
în ea. Să dea Dumnezeu ca să vadă ceea ce nu credea 
nimeni că va vedea generaţia noastră: România Mare, fă- 
urită cu ajutorul fiilor ei, precum a văzut România Mică 
făurită cu ajutorul bărbatului ei. 


2 ianuarie 1917 


Rechiziţiile sau mai bine zis hoţiile, acum oficiale, 
au început azi. Zahărul particularilor a fost depus, fie- 
care interpretând ordonanța după voia sa. Unii păstrează 
cincisprezece kilograme de familie, alţii de locuitor. 

Românul știe să tragă chiulul chiar germanului. 

Altă ordonanţă spune că ocoalele din jurul Bucureș- 
tilor (mai multe sate alcătuiesc un ocol) sunt silite să 
aducă, pe zi, patruzeci de care cu porumb și grâu la oraș, 
cinci vite cornute pentru abator sau patruzeci de oi. 


3 ianuarie 1917 


Singurul fapt demn de a fi semnalat azi este inter- 
narea Mitropolitului în Mitropolie și numirea ca direc- 
tor și locţiitor al șefului Bisericii Ortodoxe a lui Marius 
Theodorian, catolic, care a condus toate campaniile de 
răsturnare a Mitropoliţilor, anii din urmă. 

Un martor ocular, venind azi din Slatina, ne spune că 

prizonierii români din acest oraș stau de 6 zile nemân- 

Caţi, ţipă și se vaietă, urlă ca lupii, de ţi se rupe inima. 


4 ianuarie 1917 


S-au desfășurat o serie de fapte de ieri până azi, pe 
care ar merita să le notez. 

I. Mackensen s-a dus la magazinul 4/Binei, să cum- 
pere cusături românești. S-a mirat de dibăcia și gustul 
ţărancelor noastre, dar a găsit prea scumpe cusăturile. S-a 
tocmit cât a putut, le-a plătit, însă, fără a le rechiziți- 
ona. Guvernatorul Tülff, în schimb, alegându-și marfă de 
5000 de lei (dintre ele, câteva erau destinate Împăratului) 
le-a găsit ieftine, mai ales că nu le-a plătit nici măcar cu 
bonuri de rechiziţie. 

II. lată cum s-a sfârșit cu internarea Mitropolitului. 
Aflând cele întâmplate în ajun, Dna Didina Cantacu- 
zino, cu Zoe Râmniceanu, conducătoarele Societăţii Or- 
todoxe, s-au dus la Mitropolie, unde un sergent român 
împiedica accesul la șeful Bisericii. 

Dânsele au intrat cu sila și l-au găsit în lacrămi. Li s-a 
plâns că a fost sechestrat din ordinul dlui Marghiloman. 

L-au pus să jure că până se vor întoarce nu va iscăli 
nicio hârtie de renunțare și au alergat la Marghiloman. 
Acesta avea la el, tocmai întrunit, comitetul Partidului 
Conservator. Neputându-l vedea, au chemat pe Gri- 
gore Cantacuzino, care făcea și el parte din comitet. I 
s-a expus cazul, arătând la ce scandal va da loc. leșind 
și dl Marghiloman, le-a lămurit că într-adevăr consim- 
tise la numirea lui Marius Theodorian, partizan poli- 
tic, crezând că era cu consimţământul Mitropolitului și 
al arhiereilor. 


PIINE cuie ri sc e 

Gr. Cantacuzino i-a declarat atunci că dânsul nu ad- 
mite această numire a unui renegat în capul Bisericii Or- 
todoxe, și că trebuie neapărat destituit. 

Marghiloman le-a sfătuit să meargă să se înţeleagă 
cu Lupu Kostaki, care a părut mâhnit de amestecul în 
această afacere. Le-a spus totuși că se va duce la Mitro- 
polit și-l va libera. Când s-au reîntors doamnele la Mi- 
tropolie, au constatat că-și ţinuse făgăduiala, deoarece au 
găsit pe Mitropolit liberat. Le-a declarat însă că nu face 
slujba de Paște decât la 2/15 aprilie, după dogmele reli- 
giei ortodoxe, care sunt categorice asupra acestui punct. 

Paştele nu poate cădea, ca cel catolic, odată cu cel 
evreiesc, și ar fi excomunicat. Marius Theodorian, a doua 
zi, a fost gonit de la Mitropolie, aproape în bătăile preo- 
ților și afurisit de Mitropolit. 

Poimâine, de Bobotează, ne-am înţeles între noi să-i 
facem manifestaţie Mitropolitului, mergând in corpore 
la slujba de la Mitropolie, la orele 9 și jumătate. Și pe 
urmă să defilăm în faţa lui, sărutându-i mâna. 

Azi, comunicat foarte bun — totul este relativ. Pe linia 
Nămoloasa-Focșani și în Munţii Putnei, ofensiva ro- 
mâno-rusă a pătruns, cum recunoaște comunicatul, în 
tranșeele germane. 

Domnul Marghiloman a anunţat la Crucea Roșie că 
Mackensen a renunţat a înainta în Moldova și se va așeza 
acolo în defensivă. 

Desigur, parte din trupe au fost luate și duse la Sa- 
lonic. Vestea aceasta pare adevărată, nu vreau însă s-o 
cred încă. Ar fi prea frumos, numai de s-ar confirma prin 
fapte. Dacă s-ar confirma, nu-mi mai pasă de noi. Putem 
sta aici un an-doi în întunerec și în mizerie, numai să fie 
ferită Moldova de ocupaţie, așteptând victoria. 


6 ianuarie 1917 


Turna cu găleata când am sosit la Mitropolie. Ser- 
viciul începuse. Lume destulă, dar nu destule doamne 
cunoscute, aproape numai cele aduse de noi de la spi- 
tal. Aveam însă impresia unei atmosfere românești, sim- 
patice, de căldură sufletească, până în clipa când și-au 
făcut intrarea solemnă autorităţile pământene — secretarii 
generali, prefecţii, consiliul comunal — și-am simţit că, 
odată cu ei, intră și o suflare rece printre noi: colaborato- 
rii vrăjmașului. 

După slujbă, am trecut la Mitropolit, care ne-a ţinut 
o scurtă cuvântare, asigurându-ne de sosirea unor vre- 
muri mai bune și, asemuindu-se cu Veniamin Costachi, 
susținu că nu se va da în lături de la nimic spre a păstra 
nevătămată Biserica Ortodoxă. Mă întreb dacă în clipa 
când s-a întors către Lupu Kostaki și i-a amintit că-i fu- 
sese strămoș, nu făcea vreo aluzie sângeroasă. 


8 ianuarie 1917 


Ger cu soare și un cer de toată frumuseţea. Spre marea 
noastră mulțumire, soldaţii germani păreau degeraţi pe 
străzi. 


13 ianuarie 1917 


De 5 zile nu am mai scris. Am trăit clipe triste — altele 
decât acelea aduse de război. Doamna Stolojan, în seara de 
10 ianuarie, abia după 24 de ore de boală, și-a dat sufletul. 
Ca niciodată expresia de „a-și da sufletul” nu mi se pare 
mai nemerită — fără agonie, fără un geamăt, fără o mișcare. 
Singură oprirea răsuflării ne-a dat să înţelegem că murise. 
Moartea ei, în clipele acestea când suntem așa puţine la 
număr în aceleași simţăminte, ne-a impresionat mult. 


SRR ae eaa caca ANRE ea 

Pe când o vegheam și îmi sta în faţă ca o sfântă, parcă 
mai frumoasă ca în viață — zâmbetul pe buze, mâinile 
încrucișate pe piept — nu mă putui opri să nu invidiez 
liniştea în care trăia de câteva clipe. „A scăpat de ocupaţia 
străină”, mă gândeam, și totuși n-aș vrea să mor înainte 
de sfârșitul războiului, înainte de a vedea vrăjmașul la pă- 
mânt, înainte de a-i putea striga, la rândul nostru: „Wir 
sind die Sieger”! 

Comunicatul de azi vestește retragerea trupelor de 
pe Canalul Sf. Gheorghe — altfel nimic pe toate fron- 
turile. Dacă nu ar fi fost siliţi, pentru ce această retra- 
gere subită?! 

S-au dus și o mare parte din germanii din București 

înlocuiţi prin austriaci, unguri și turci. Cartierul nostru 
este locuit aproape numai de turci, care se poartă foarte 
bine: nu se aud, abia se văd. 

Doctorul Cantacuzino a întâlnit ieri pe Halil Bey, di- 
rectorul muzeului din Constantinopol, bărbatul lui Sa- 
dieh, care a trăit aproape până la măritișul ei în București, 
fiind fata ministrului turc în România, Suleiman Bey, și 
cu care am copilărit. 

A înaintat spre doctor, intimidat, și i-a spus că venea 
la noi și voia să scrie Sabinei, întrebând-o dacă în con- 
diţiunile în care se afla în ţară, l-am primi. Doctorul i-a 
“pus numai că Sabina nu e acasă. El a înţeles. Se spune că 
A venit să strângă pentru muzeu lucruri de la noi. Acum 
orașul este plin, nu atât cu armată de război, cât cu biro- 
craţi şi oameni specialiști în toate ramurile, care să studi- 
eze și să răpească tot ce-ar fi de răpit în ţară. 

În 12 ore, au cerut de la poliţia română: 

20 000 de pături. 

20 000 de cămăși bărbătești. 

20 000 de ciorapi din lână. 

1 000 de blăni etc... 

Cu amenințarea că dacă nu le dă, vor pune dări asupra 
orașului. Poliția le-a spus să execute dânșii această rechi- 
ziţie. Nu au voit, căci doresc ca populaţia să pună vina pe 
ai noștri, nu pe ci. 

Totuși, după două zile, văzând că în 36 de ore nu se 
strânseseră jumătate din lucruri, au pornit din casă în 
casă, un comisar român, un soldat german, călăul și ne- 
lipsitul evreu: Iuda denunţătorul. 

De atunci, a început o adevărată barbarie. O singură 
pildă: la dl Bărbulescu, de la Banca Naţională, au sosit azi- 
dimineaţă, i-au luat plapoma de mătase de pe pat, palto- 
nul dlui Bărbulescu, din cuier, și când soţia sa a voit să-i 
împiedice, soldatul a smucit-o de braţ, scuturând-o bine. 

Prin mahalale au făcut razii, după ce au lăsat populaţia 
lipsită de lemne și de plăpumi. 

Și când te plângi unuia din ai lor, răspunde cu cinism: 

„Asta nu este nimic! Să vedeţi cum veţi fi peste două 
luni”. 

Azi, în gazetă, vestea unei deraieri la Ciurea, lângă 
Iași: 300 de persoane moarte, 300 rănite și, printre ele, și 
marchizul de Belloy. 

Îmi vine neîncetat în minte, de când am citit această 
veste, întrebarea dacă nu vor fi fost niciunul din ai mei acolo? 

Ce groaznic întunerec! 

La Academie, dl Bianu s-a pomenit ieri cu un subofi- 
ter german și unul bulgar, la orele 16. Au cerut să cerce- 
teze documentele slavone. 

Știau perfect tot ce se găsea acolo. DI Bianu a stat 
până târziu noaptea, apoi s-a dus să se culce, lăsând bibli- 
otecarul cu ei, care după câtăva vreme îl cheamă speriat 

înapoi. Ofițerii făceau din documente pachete-pachete, 
ca să le ia cu automobilul. I-a spus că Academia este pusă 
sub pază. Într-adevăr, la poartă erau postați soldați. Ofi- 
ţerul i-a cerut o hârtie prin care atestă că le dăduse anu- 
mite documente (fără să le controleze). Dânsul nu a voit. 
Le-a cerut, la rândul său, zadarnic, o adeverinţă prin care 
recunoșteau luarea documentelor. Au plecat, în sfârșit, cu 
mașina încărcată. 

A doua zi, dl Bianu a convocat Academia (în număr de 
5 membri), le-a citit un raport despre ce se întâmplase și 
s-a alcătuit o protestare împotriva răpirii documentelor. 
DI Maiorescu a fost rugat să o prezinte lui Mackensen. 
Declinând însă această însărcinare, s-a dus dl Bogdan. 
Mackensen nu i-a acordat audiența cerută și hârtia a fost 
inmânată secretarului. Afacerea luase forma unei conspi- 
raţii prea tâlhărești. Intimidaţi de protestarea Academiei 
și temându-se de un răsunet dincolo de graniţe, se vede, 
au făgăduit că vor înapoia documentele ridicate. 


14 ianuarie 1917 


Azi răsună muzica militară prin oraș, vestitoare a ser- 
bării de mâine, ziua Kaiserului. Chiar pentru germani, 
dacă ar fi învingători, ar fi o nenorocire. Le trebuie o pu- 
rificare radicală, o ispășire a păcatelor, o renaștere, căci 
din naţia civilizată şi disciplinată de altădată, au devenit 
tâlhari la drumul mare, de la cei de jos până la cei de sus. 

Guvernul german este el însuși șeful organizaţiei 
escrocheriilor. Simţi cum, din zi în zi, chiar cei ce îi apă- 
rau mai mult, se răcesc; sunt toţi înmărmuriţi de atâta 
îndrăzneală rafinată. La Șerban Cantacuzino, devas- 
tându-se casa, familia a reclamat la comandatură, care 
a vestit-o că a găsit hoţii și parte din lucruri, dar că ar fi 

bine ca Dna Caterina Cantacuzino, mama lui, să-i ierte. 
Dânsa a răspuns că hoţii nu se iartă. Atunci au născocit 
că s-a găsit o pușcă într-un dulap și, dacă nu-și retrage 
plângerea, i se dă o amendă de 3 000 de mărci. Știind că 
nu putea fi găsită nicio pușcă la fiul său, a cerut să o vază. 
Era una de soldat. La Dna Boambă, pe când era în oraș, 
i s-au ridicat mobilele din casă. 

De la Pillat se încărcase, într-o căruţă, spre a-l duce la 
Lia, un cazan și o sobă. Un soldat, trecând pe stradă cu o 
germană, a silit pe căruţaș să plece cu el, înainte de a fi sfâr- 
şit încărcarea; din fericire, chiar patrula germană, chemată 
în grabă, nu i-a putut lua lucrurile înapoi. Astfel, la fiece 
clipă. Acum, nemaiavând ce discuta asupra comunicatului, 
din ce în ce mai laconic, nu cred să se întâlnească două 
persoane, fie din popor, fie din societate, să vorbească alt- 
ceva decât de tâlhăriile săvârșite pretutindeni, la cei bogaţi, 
ca și la cei săraci. Și din pungași și păcătoşi nu-i mai scot. 

Astă-seară sunt mai sătulă de ocupaţie ca orișicând. 
Aș vrea să fiu departe — departe, dar mai ales în Moldova. 


15 ianuarie 1917 


Iată o apreciere scrisă în condica unui țăran transilvă- 
nean, Cârţan, care cutreieră cu ea orașul din casă în casă 
și cere persoanelor de seamă un autograf și mai ales un 
mic ajutor bănesc. 

Fără comentarii: 

Condica dumitale, moșule, s-o păstrezi cu sfințenie, 
Pentru a servi la ziua mare a judecății, spre stabilirea răs- 
punderilor şi stigmatizarea vinovaţilor. Ea este oglinda in- 
conștienței criminale care a adus peste capul acestei biete țări 
cumplitele vremuri de bejenie din toamna anului 1916, când 
„România Mare” se întinde de la Siret la Prut. 


„Îsemnări din timpul ocupației germane SI 

Floarea fiilor ei scuturată, prăpăd şi ruină pe boldele 

țării. Să te ierte Dumnezeu, dacă prin vagabondajul şi prin 

milogirea dumitale ai fost câtuși de puțin vinovat la neno- 
rocirea fără pereche. 

Victor Beldiman 

N. Lupu Kostaki 

„26.12.1916 

Bukarest 


N. Lupu Kostaki trebuie să fie fiul secretarului gene- 
ral. De iscălitura lui Victor Beldiman nu mă mir. Tatăl 
său! a rămas în Germania la declaraţia războiului. Alecu 
- fratele lui Victor — nu s-a reîntors deloc. Victor a venit 
numai în vremurile din urmă. Spre a nu pleca cu armata 
română în Moldova, s-a afiliat la Crucea Roșie şi lucrează 
cu germanii. Aceștia sunt urmașii boierului Alexandru 
Beldiman, bun român. 

Ordonanţele pe ziua de azi. 

I. Toate tablele de fier de la Bellu, pe cari sunt răzi- 
mate coroanele trebuie scoase. 

II. Cozonacii și prăjiturile sunt interzise, afară de 
sâmbăta și miercurea, și atunci în următoarea proporţie: 

500 g făină. 

200 g zahăr. 

Unt deloc. 

Ouă deloc (stupiditate nemţească). 

III. Cartelul de pâine va fi de 220 g făină cu 150 g 


mălai. La ţară, numai 500 g mălai. 


1 Alexandru A. Beldiman (1855-1924), descendent al unei 
vechi familii boierești din Moldova, diplomat, ministru plenipo- 
tenţiar al României la Berlin, între 1896 și 1916 (n. coord.). 

Cel de carne, până la 1 aprilie: 200 g pe săptămână; de 
la 1 aprilie înainte: numai 150 g. 

Zăpada căzută aceste două zile a oprit orice luptă pe 
frontul oriental. Camioanele și automobilele patinau ieri 
pe bulevard. Azi a venit Samurcaș. Este și el exasperat de 
toate grosolăniile ce le înghite. 


17 ianuarie 1917 

Ieri, întruniţi proprietarii și arendașii din Ilfov la Pre- 
fectură, au fost vestiți că moșiile care nu vor fi cultivate 
în primăvară vor fi vândute ţăranilor. Recoltele vor fi ale 
germanilor, care pun la dispoziţia proprietarului prizoni- 
eri și mașini. 

Noii efori ai spitalelor civile au încercat să ridice banii 
Eforiei depuși la Banca Naţională, ca să-i strămute la 
Banca Generală. D1 Bărbulescu a spus dlui Bărdescu să 
ia seama, căci se vor reîntoarce românii și atunci dânsul, 
în Parlament, le va da purtarea pe faţă. 

La aceste cuvinte amenințătoare, au renunţat, lăsând 
banii la Banca Naţională, cu dobândă. 

„Ferește-mă, Doamne, de prieteni, că de vrăjmași mă 
feresc singur.” 


18 ianuarie 1917 


Spitalul nostru se evacuează treptat: lipsă de ţiţei și 
de bunăvoință a Președintelui Marghiloman. Am hotă- 
rât să facem acolo o cantină pentru populaţia civilă, a 
cărei mizerie crește. Cred că vom putea fi mai folositori 
în direcția aceasta, deși ne doare inima să vedem plecând 
cu atâta părere de rău, deseori cu lacrămi, pe bieţii răniți. 

"Țăranul nostru este tocmai ca un copil blând și bun, 
sub influenţa bună, și numai sub înrâurirea nemților răi 


„_Îmsemnări din timpul ocupației germane 55 
su devastat moșiile, pe unele locuri, după ce au trecut 
Armatele vrăjmașe. Propaganda acestora era: „Luaţi tot 
ile la curți, boierii au plecat și nu se mai întorc”. S-au răs- 
pindit chiar hârtii roșii, sub ocrotirea germanilor, făgă- 
iluindu-le pământul. Dar tot mai bine c-au trecut grânele 
pe mâinile alor noștri, decât să fie trimise în Germania 
și Bulgaria. 


21 ianuarie 1917 


Pe la orele 10 dimineaţa am fost chemată în grabă 
jos, Trei germani, printre care un subofițer şi un evreu. 
Acesta, pe românește, susţinea pretenţiunea celorlalţi, ca 
jăsind casa bună de încartierat un ofiţer superior. Feig, 
vel ce se ocupă de prizonier, pretindea că trebuie îndată 
il le facem rost de două odăi. În zadar i-am spus că erau 
două familii, că ni s-au rechiziţionat paturile și saltelele. 

Văzând că nu este chip să scap, am spus să-și aducă 
biletul de încartierare de la comenduire. Atunci, au plecat 
după el. 

Sosind doctorul Cantacuzino, a pornit la Prefectură, 
care i-a făgăduit tot concursul. 

După dejun, sosește ofițerul, intră cu zorul prin odăi și 
declară ca să i se orânduiască una de dormit, una de lucru 
și pleacă. Abia a plecat, sosesc iar cei de dimineaţă. 

Mare disperare pe mama, care nu a închis ochii 
noaptea. 

Reclamările reînnoite la Prefectură ne-au scăpat de 
rândul acesta. Seara, consfătuire cu dl Emil Petrescu și 
Al. Crăsnaru, pentru cantinele populare. Crucea Roșie 
dă mâncare la 6 000 de săraci. Primăria, la care ne-am 
afiliat, dă de mâncare la 4 000-5 000 de oameni, din care 
o cantină plătită la Cișmigiu. 

Vom lua și cantinele școlare în mână și vom putea 
astfel da de mâncare la aproape 20 000 de suflete — o 
picătură, totuși, pe lângă numărul muritorilor de foame. 

Am aflat tot aseară oarecare amănunte oficiale, prin- 
tre care certurile între etapele germane și cele austriace 
și bulgare. 

Dl Petrescu vânduse grâul etapei germane din Bu- 
curești. Însărcinatul său a plecat la moșie cu doi soldaţi, 
să-l ridice. Acolo, ceartă și bătaie între ocupanţi. La urma 
urmei, tot germanul a fost învingător. 

Pe malul Dunării ridicau bulgarii, pe capete, tot ce 
găseau. De unde încăierare cu puștile și baionetele. Ceea 
ce este curios este lipsa de adaptare a germanului în mij- 
locul în care se află. 

Nu vrea să înţeleagă că organizarea care în ţara lor se 
potrivește, la noi nu se potrivește, de aceea este o dezor- 
ganizare desăvârșită pretutindeni. 

În vremurile din urmă, au sosit mulţi ofiţeri austriaci 
în locul celor germani, plecaţi în grabă. Nu spun nicio- 
dată unde. 

Austriacii sunt priviţi ca mult mai accesibil la o orga- 
nizare mai înţeleaptă. Nu au, în același timp, acea ură și în- 
gâmfare a aliaţilor lor. Cu toate acestea, spune Lupu Kostaki, 
Czernin’ are o ură neîmpăcată faţă de țară și mai ales de Bră- 
tianu. A spus: „Je suis arrivé en Roumanie roumanophile, et 
Jai quitté Bucarest roumanophobe à outrance”. 


1 Contele Ottokar Czernin (1872-1932), diplomat, ministru 
plenipotențiar al Imperiului Austro-Ungar la București, între 
1913 şi 1916, ministru de Externe al Austro-Ungariei, între 1916 
și 1918 (n. coord.). 

2 „Când am sosit în România eram românofil, dar am părăsit 
Bucureștiul ca radical românofob” (în franceză, în original) (n. red.). 

23 ianuarie 1917 


O știre azi, tot așa de minunată ca vremea de afară — 
un cer fără nor și un soare cu dinţi: gazeta vestea ruperea 
relațiilor dintre America și Germania! E drept, neaștep- 
tntă, dar care lămurește neliniștea ce părea că domnește 
ile câtăva vreme printre vrăjmași. 

Plecări subite ale ofițerilor și soldaţilor încartieraţi 
pe timp îndelungat și, printre ei, plecarea lui Schaum- 
burg-Lippe se explică acum. 

Se spune că și Mackensen o șterge și totuși, parcă 
nesimţitor de ridicarea lumii împotriva lor, urmează să 
semene ura. 

Înainte de ora 12, a sosit iar soldatul de ieri, cu alt 
evreu și un ofiţer. De rândul acesta, cu obrăznicie fără 
seamăn, mi-a declarat că din toată casa le este îngăduit 
să-şi aleagă ce voiesc, și ei au ales odaia de culcare a Sa- 
binei. Eu, foarte sceptică, îi lăsam să spuie. Se opreau din 
când în când. Cerând biletul de încartierare, a plecat fu- 
rios. Ştia că nu-l putea obţine de la poliţie. Ce brută! 


25 ianuarie 1917 


Nu se poate tăgădui că, dintre elementele rămase în 
București, femeile, în genere, au ţinut mai mult piept 
vrăjmașului, având o mare nădejde în viitor. 

Sunt printre ele, totuși, unele care s-au mânjit, căci 
dacă îngădui bărbaţilor dreptul și datoria de a conlucra 
cu guvernământul, într-o oarecare limită, femeilor le 
contest orice drept de a-și deschide casa, de a da ceaiuri 
și de a face bridge-uri în onoarea învingătorului. 

Sunt şi printre bărbaţi mentalități așa stranii. De pildă, 
unul dintre tovarășii de închisoare ai doctorului Canta- 
cuzino, la Imperial, dl loaniu — membru al consiliului 

comunal —, în ziua când au fost aduși în faţa poliţaiului 
german, și i s-a declarat că este liber, a zis în faţa tuturor 
că-i pare rău că nu știe limba germană, ca să-i mulţu- 
mească și să-i exprime dorinţa ce are, ca în curând Mol- 
dova să fie și ea sub ocrotirea Germaniei. 

De două zile nu putem ieși, așteptând din nou comisia 
pentru rechiziţionarea plăpumilor și a blănurilor. 

Ordonanţa vestește că această comisie are împuter- 
nicire de a intra pretutindeni, de a impune să li se des- 
chidă toate dulapurile. Se lasă o singură plapumă de om, 
copiii până la 10 ani nu sunt socotiți, neavând nevoie, se 
spune. Pe de altă parte, propovăduiesc plecarea lor cât de 
repede la ţară. Acolo vor fi mai folositori la munca câm- 
pului, iar părinţii vor avea în oraș o grijă mai puţin. Din 
fericire pentru noi — cum o spuneam —, românul știe să 
iasă din încurcătură: fiind mai deștept şi mai puţin dis- 
ciplinat, se sustrage la toate aceste ordonanţe cât poate. 
Mă întreb, cunoscând pe german mai de aproape, dacă 
nu cumva este așa de prost din pricina acestei discipline 
peste măsură, pierzându-și orice individualitate. Tot ce 
le spun cei mari, cred. Acuma îi duc cu asigurarea păcii, 
altfel n-ar mai merge la luptă. Soldaţii zic că la pleca- 
rea lor spre frontul român, li se făgăduise, odată lovitura 
dată, pacea. De asemenea, la plecarea de aci spre Sarrail; 
chiar ruperea relaţiilor cu America ar fi un semn de pace. 
Şi ei cred tot. 

De două zile este un ger de minus 18-20” Celsius. Am 
fost silită să trec azi pe Calea Victoriei, unde am întâlnit 
mai multe prietene, printre care pe Zoe Arion, exaspe- 
rată de neîncetatele rechiziţii și șicane ce li se fac. 

O servitoare germană venită la dânsa spre a intra 
în serviciu, și căreia avusese imprudenţa să-i spună că , 


sa REAA AA a AARE Ta aaa 
preferă pe o româncă, a denunţat-o îndată la coman- 
datură. Adusă acolo cu dna Arion, a fost supusă unui 
interogatoriu fără sfârșit, ofițerii interpelând-o cu „Sie 
Vrauenzimmer” și spunând că vor arăta murdarilor de ro- 
mâni cum să se poarte, și câte și mai câte... 


26 ianuarie 1917 


Am aflat deosebite fapte din știri oficiale: 

Mackensen, venind în București, a declarat că nu vrea 
să facă vizită nimănui. După multe insistenţe, a primit pe 
Lupu Kostaki și pe Petre Carp. Amândoi au ieșit de la 
dânsul cu părerea că, dintre toţi, el este cel mai favorabil 
României. 

Ceilalţi guvernatori și funcţionari superiori, cât se 
poate de „reveches”!. 

Singurul care are înrâurire asupra lor este Petre 
Carp, dar din nenorocire este cu totul în vederile lor. 
Mai deunăzi, a fost un conflict între el și Marghilo- 
man. Carp voia să împartă ţara în căpitănii, adminis- 
trate de germani și români. Marghiloman, voind să 
mai joace un rol politic în ţară și dându-și seama că i 
s-ar putea tăia craca de sub picioare dacă consimte la 
asemenea ilegalităţi, s-a opus. De rândul acesta a fost 
aproape o ruptură între ei. Carp, fără partid care să-l 
susţină, a fost silit să renunţe. Dintre fruntașii germano- 
fili, Maiorescu a fost cel mai demn. Nu a voit să facă 
vizită lui Mackensen. Iar Theodor Rosetti, de îndată ce 
Banca Generală a fost preschimbată în Bancă de stat, 
scoțând hârtii ilegale, și-a dat demisia din consiliul de 
administraţie. 


1 „Dezagreabili”, „defavorabili”, „nepoliticoși” (în franceză, în 


original) (n. red.). 

Imi pare foarte rău că prietenul Stere nu i-a urmat 
pilda. Acesta este o enigmă pentru mine în clipele de 
faţă. Vom vedea ce va ieși: un bun român sau un trădător? 


28 ianuarie 1917 


Azi, scriitorul D. Pătrășcanu mi-a trimis răspuns că 
dorește să mă vază. 

Amintindu-mi înrâurirea ce-o are Stere asupra lui și 
discuţiunile noastre în privinţa intrării în război, i-am 
scris că voi merge eu la dânsul acasă, de teama unor noi 
discuţii în faţa mamei. Vreau să știu ce este în fundul su- 
fletului său, și cum se poate ca acel om care pleca cu atâta 
entuziasm, ca simplu soldat, în Bulgaria, la 1913, pen- 
tru a cuceri Cadrilaterul, acum, când mergem să scăpăm 
3 000 000 de români de sub jugul străin, nu poate ierta 
guvernului român calea ce-a luat-o. 

Marţi l-am văzut pe Ștefan Popescul, pe care l-am 
găsit foarte impresionat de teoriile lui Stere. 

Pictorul nu este deloc germanofil; dimpotrivă, dorește 
înfrângerea lor, dar are, ca toţi artiștii, o fire prea impre- 
sionabilă și cam pesimistă. 

Pe de altă parte, mai are ca scuză și starea sufletească a 
soţiei sale, care și-a pierdut singurul fiu, un băiat eminent 
și plin de vitejie. Nemângâierea ei îl face să vază lucrurile 
în negru. 

Și cu tot pesimismul său, îmi face mare plăcere să-l 
văd. Are un suflet bun, ceva copilăresc al artistului, ceva 
deosebit în firea lui, atât de modest încât nu ai niciodată 
impresia că te afli în faţa unuia dintre marii artiști ce i-a 
avut ţara. 


1 Ştefan Popescu (1872-1948), pictor, membru de onoare al 
Academiei Române (n. coord.). 

De el este legată și amintirea celor trei luni petrecute 
la Florica, acum doi ani, când toată ziua era dus pe câmp, 
să zugrăvească, și nu-l vedeam decât seara — și atunci, cât 
riset și câte glume! Mai ales când erau printre noi Lili 
Fălcoianu și Ionel. Niciodată după războiul acesta, chiar 
dacă toate sfârșesc cum cred și fără nicio nenorocire în 
familie, niciodată nu vom mai putea regăsi liniștea di- 
nainte. Mi se pare că, de câte ori voi râde, îmi va ieși în 
față spectrul acestor ani de durere. 


29 ianuarie 1917 


Într-adevăr, întrevederea cu Pătrășcanu a fost cum 
am prezis-o. Mi-a arătat Basarabia pierdută, deznaţio- 
nalizată pe veci. Rușii la Constantinopol, independenţa 
României sfârșită. 

Eu îi răspundeam ca un refren: „Așteaptă să vezi sfâr- 
țitul și atunci vom vorbi noi. Nu puteam merge decât cu 
cine am mers. Înfrângerea noastră actuală trebuia să fie 
prevăzută. Nu de la noi se putea aștepta victoria finală”. 
Acestea erau frazele ce căutam să le intercalez în discur- 
vurile sale neîntrerupte. 

După plecare, în drum spre casă, în tovărășia lui Ște- 
lun Popescu, aproape nu am deschis gura. Ceva apăsa pe 
wufletul meu, ceva greu, neobișnuit. Poate din clipa când 
luam rămas-bun de la domnul Pătrășcanu mi-a trecut 
prin gând întrebarea: „Dacă va avea dreptate?” 

Sculându-mă a doua zi dimineaţa, am luat hotărâ- 
rea să urmez pilda mamei, să evit aceste discuţii care nu 
aduc la niciun rezultat și numai te turbură și te mâhnesc. 
Dânsa nu se coboară din odaie. Toţi cei ce vreau să o 
vadă se urcă sus și toată ziua se perindă prietene și chiar 
persoane pe care nu le cunoștea până la ocupaţie. Unii 

vin să-i ţină de urât, alţii să-i istorisească păsurile, mulţi 
să ia putere de răbdare de la dânsa. Pe cei care vorbesc 
fără nădejde, care cred în victoria dușmanului sau veș- 
tejesc armata nu vrea însă să-i mai primească. Așa s-a 
întâmplat cu Lily, care într-o zi s-a apucat să laude pe 
nemți, spunând că împerecherea dintre germani și ro- 
mânce va regenera rasa română. De atunci, n-a mai vrut 
să o aducem sus. Și bine face. Duce o viaţă cât se poate 
de retrasă, nu iese decât dimineaţa câte un ceas; se duce 
până la Mariuţa pe jos, să vadă pe cei doi strănepoţi, 
Sandu Danielopol și Pia Pillat, pe care părinţii, la câteva 
săptămâni după naștere, au fost siliţi să-i lase la Pillat, 
neputându-i lua la Iași. La întoarcere, până seara, își 
scrie jurnalul și citește. Mă mir câteodată că la vârsta de 
75 de ani o interesează totul: știința, literatura, gospo- 
dăria, agricultura, arta. Este la curent cu toate. Bucuria 
cea mai mare i-o dau gazetele și știrile ce mi le trimite 
Liseta Grueff, în fiecare zi, de la începutul ocupaţiei: zi- 
arele Le Temps, sau altele, franceze și germane, în care se 
spune mai mult ca în păcătosul de Bukarester Tagblatt 
sau Gazeta Bucureștilor. 

Un preot, auzind strigându-se „Gazeta Bucureştilor” pe 
stradă, ieși să cumpere un număr: „la dă, măi băiete, să 
văz ce minciuni mai spune azi”. Nu luase seama că alături 
de dânsul trecea o diaconeasă. Aceasta s-a dus întinsă la 
poliţia germană, să-l denunțe, și preotul fu chemat la co- 
menduire. Diplomaţia lui face admiraţia mahalalei, căci 
a izbutit să scape din închisoare, sfătuind pe poliţai să nu 
se ia după vorba femeii, căci toată lumea știe că femeia 
vorbește multe. 

Carp se străduiește să convingă pe Maiorescu și pe 
Marghiloman nu numai de schimbarea administrativă, 

dar și de proclamarea abdicării Regelui Ferdinand. Am 
aflat că Maiorescu este ţinut în lături din pricina bulgari- 
lor, care nu pot uita pe 1913 — Pacea de la București —, iar 
Marghiloman din pricina incidentului din primăvară, de 
la Jockey Club, când, intrând Nicu Filipescu pe ușă și von 
dem Bussche apropiindu-se de el cu mâna întinsă, acesta 
i-a spus: „Nu-ţi dau mâna. Nu meriţi să-ţi dau decât un 
picior în spate”. Ministrul Germaniei nu a răspuns un 
cuvânt. S-a dus la președintele clubului, Marghiloman, 
să ceară satisfacţie. Acesta voind să-i împace, le-a spus la 
amândoi că celălalt ţinea gata o scrisoare de scuze. 

Descoperind guvernul german că Bussche trimisese 
scuze înainte de a fi primit pe ale lui Filipescu, îi făcuse 
mustrări aspre. 

Începem să avem știri de la ţară, prin proprietarii ce 
merg acum sub escorta germană, să-și cultive moșiile. 
Dintre toţi, Zoe Romniceanu era cea mai îndurerată și 
deznădăjduită de munca ce o depusese zadarnic ani de 
zile. A fost silită să șadă într-o casă ţărănească. La dânsa 
șezuseră trei sute de germani, adevăraţi vandali. Nici uși, 
nici ferestre la odăi, nimic prin gospodării sau casă. Grâul 
neridicat de nemți fusese împărţit la ţărani, tot cu propa- 
ganda că nu mai vin boierii și că, de le trebuie lemne, să 
se ducă să le taie din pădurea proprietarului. 

Emil Petrescu a fost și el la ţară, dar simte cum simt și 
eu: nimic din lucrurile materiale nu-l ating. Este indife- 
rent la dezastrul ce-l găsește pretutindeni. 

Singura mulțumire pe ziua de azi a fost consfătuirea 
și stabilirea cantinelor școlare și populare. Vor începe de 
săptămâna viitoare să funcţioneze sub inspecția unui co- 
mitet de doamne și a directorilor respectivi. S-au găsit 
copii morţi pe străzi, de frig și de foame. 

Lia a cerut să i se puie în gazdă acasă, în strada Țăra- 
nilor (ea şade, de la plecarea alor noștri, la dna Stolojan), 
ofiţeri, temându-se să nu paţă ca la mama acasă, unde 
sunt soldaţi. Aceștia iau lemnăria din odaie, scândurile, 
parchetul și le bagă în foc, dulapurile le sparg și le golesc, 
bucătăria o fac pe ţevi de gaz, de-a dreptul pe parchet. 
Mai deunăzi, s-au așezat cu toţii în fostul salon; aduse- 
seră un fotograf și chemaseră și pe băiatul ce ne păzea 
casa, să se fotografieze cu ei, căci vor să arate acasă cum 
s-au instalat la Brătianu. 

Unul dintre ofiţerii încartieraţi la Lia este austriac, 
om cumsecade. Germanul abia a venit de o zi, a re- 
clamat îndată covoarele, cristalurile, pianul, perdelele 
pe cari ministrul de Război trebuie să le fi avut. În 
cazul când nu se aduc până a doua zi, le va cumpăra 
el, pe contul stăpânei casei. Menajera zadarnic a în- 
cercat să-l încredinţeze că, nefiind casa sfârșită, nu era 
încă mobilată. 

A făcut toată noaptea percheziţii, amenințând să 
caute și la dna Stolojan și să închidă pe Lia, în caz când 
nu ar găsi nimic. Abia ne istorisise Lia, în timpul mesei, 
cele de mai sus, că sosește rândașul ei, rugând-o să vie 
repede în strada Cozma, căci a intrat un ofiţer și rechi- 
ziţionează lucruri. 

A pornit-o repede la faţa locului. Germanul plecase, 
dar vestise că se va întoarce cu poliţia germană. A spart 
ușa de la pivniţa cu vinuri, a pus să i se deschidă dulapu- 
rile, oprindu-și un manşon, un boa, un cuţit de hârtie, o 
jachetă a dnei Stolojan, cu guler de sconcs, și un covor 
și în sfârșit tot ce i-a plăcut din odaie. A scormonit prin 
zăpada din grădină, să vadă de nu ascunsese ceva. Până 
la plecarea mea nu se întorsese încă. 

2 februarie 1917 

Iarăşi percheziţie ieri la Lia, de același ofițer, însoțit 
de altul, de rândul acesta, și de patru soldați. Au intrat 
spunând că, în urma unui denunţ făcut de o germană din 
casă, voiesc să percheziţioneze pretutindeni, să vadă de 
nu sunt blănuri ascunse. 

Lia le-a cerut ScHein-ul. Nevoind să-l arate și fiind 
dată obrăznicia mai ales a celui nou venit, care vorbea 
bine românește, le-a spus că pot căuta. 

Au descuiat toate dulapurile, prin pod s-au urcat ca 
pisicile, s-au coborât prin pivniţă, au spart geamurile. La 
sfârșit au găsit, într-un dulap, o blană scumpă neștiută 
de Lia, a surorii sale. Au luat-o, declarând că vor aduce 
un bon pe care nu l-au adus. Apoi deodată, ofițerul ce 
se da drept român a schimbat tonul, spunând cu lacrimi 
în ochi (de crocodil) că este român și silit să facă ce face, 
că Lia, de are lucruri ascunse, să nu le arate tovarășului 
său. Când a dat însă de domnul Radovici, care venise din 
întâmplare, s-a intimidat și, pe când celălalt striga că se 
va reîntoarce la o a doua percheziție mâine, acesta sărută 
mâna Liei și au pornit. E groaznic să stai să te uiţi la ei cu 
braţele încrucișate, fără să le poţi spune o vorbă sau să poţi 
măcar reclama undeva, căci dl Tzigara și dl Lupu Kostaki 
ne-au declarat că nu mai intervin pentru familia noastră, 
deoarece își aprind paie în cap când ne aud numele. 

Ne gândeam aseară, după două nopţi nedormite de 
grija Liei și de amenințările că o vor închide, că ar trebui 
să fim mai filosofi, să nu ne mai atingă aceste hărţuieli; și 
totuși ne ating. 

Percheziţiile Liei au început să devie o tragicomedie. 
Aceiași ofiţeri trimiși de guvernanta lui Radu Brătianu, 
prietenă a acelei de la Lia, s-au dus la Popovici-Haţeg, 

au ridicat două sute de sticle de vin și o căruţă de lemne, 
înjurând pe Brătianu. Cel ce vorbea românește este un 
evreu, căpitanul Bancko. 

Azi mi-a căzut în mână manifestul împărţit de ger- 
mani soldaţilor români, în tranșee. Iată-l: 


Țăranilor, 

„Voi, ţăranii, n-aţi vrut război ţării. Noi am voit să ne 
vedem în pace de treburile noastre; dar guvernului nos- 
tru și bogaţilor noștri proprietari nu le pasă de cerinţele 
noastre. Doar suntem robii lor. Nu vrem război. Nu vrem 
să mai fim astfel! Haideţi să izgonim pe uzurpatorii noș- 
tri, proprietari și arendași. Jos guvernul! Să facem pace cu 
învingătorii!” 


Propaganda cea nouă este abdicarea Regelui și aduce- 
rea unui fiu al Împăratului. 

La întrunirea conservatorilor, la care lua parte și Carp, 
dl Neniţescu a propus această soluţie. Maiorescu și-a luat 
pălăria și a plecat, în semn de protestare. 

Un ofiţer tânăr, sosit din Bulgaria, istorisește că erau 
douăzeci și cinci de prizonieri din Turtucaia. După ce 
fuseseră descălţaţi de cizme, dezbrăcaţi de cămașă și 
prădaţi de ceasornice, lăsându-li-se numai banii și hai- 
nele, li s-a ordonat să lucreze la corvoadă. Au declarat 
toţi că ofiţerii nu fac corvoadă. Li s-a tăiat mâncarea pe 
o zi, apoi, cum stăruiau în hotărârea lor, au fost puși în 
front și s-au tras la sorţi câţiva care, fiind dezbrăcaţi, au 
fost bătuţi. 

Neavând încotro, s-au supus. Ofiţerul cunoștea la 
Sofia un tânăr bulgar, cu care făcuse studiile la Mün- 
chen și care, auzind că este prizonier, l-a luat la institutul 

meteorologic la Sofia; apoi, după intervenția sa, fu reex- 
pediat în țară și atașat la institutul de la Filaret. 

Mai istoriseşte că ura bulgarilor pentru români este 
de neînchipuit. Unul singur, se vede că este român ma- 
cedonean: la plecare i-a dat o mulțime de merinde și l-a 
silit să ia o sumă de bani, temându-se să nu moară de 
foame pe drum. 

Multe din edificiile noastre publice au fost preschim- 
bate în birouri militare și multe din casele particulare mai 
spaţioase, transformate în cluburi de beţie și petreceri. 

Banca Naţională a fost transformată într-o adminis- 
traţie de uleiuri. S-au luat până și birourile directorilor, 
cărora li s-a spus că pot lucra acasă. 


5 februarie 1917 


De câteva zile scriu în silă. Dacă nu aș face o sfor- 
tare, nu aș scrie deloc, mai ales că, din pricina percheziţi- 
ilor hârtiilor, sunt silită să mă ascund. Îmi este rușine să 
mărturisesc că această stare de deprimare nu provine din 
știrile rele de pe front, ci numai din neîncetatele lupte ce 
le ducem, de câtăva vreme, cu percheziţiile și rechiziţiile. 
Ieri, spre seară, plecând în oraș, am dat în faţa casei de 
lume strânsă pe trotuar. Glumele și râsetele m-au mirat 
mai întâi. 

Dându-mi însă seama, după câteva clipe, ce le stârnise 
veselia, m-am înveselit și eu. În faţa noastră, într-un au- 
tomobil, un fotograf, altul jos lângă el. De jur împrejur, 
ofiţerii turci își aliniau soldaţii. 

Desperecheaţi, îmbrăcaţi alandala, unul dintre ei purta 
chiar haine și manta de ofiţer român și fes pe cap. 

În coada cortegiului, cu o muzică stridentă în cap, 
urmau, ca în triumfurile romane, prizonieri români, dar 

care erau așa de mândri să fie luaţi în cinematograf, încât 
pășeau cu trupul încordat și capul sus. 

Păreau mai învingători decât chiar învingătorii. În 
sfârșit, după multă trudă, au pornit-o în coloană de marș. 
Aparatul fotografului din automobil înregistra cu repezi- 
ciune. Erau așa de caraghioși, încât chiar ofiţerii austriaci 
și germani, opriţi și ei pe trotuar, se ţineau cât puteau să 
nu râdă cu hohot. 

Sosind la Mariuţa, mi-a trecut pofta de râs. Pillat fu- 
sese din nou internat și de rândul acesta fără nădejde de 
scăpare, iar Mariuţa rămânea din nou singură, cu cei doi 
copii, luptând neîncetat cu percheziţiile și rechiziţiile. 
Noroc că își păstrează optimismul. Deseori când vine la 
noi, știind cum va răspunde, o întrebăm cum le merge. 
„Le merge rău de tot”. 

La mama acasă, trimițând să caute lucruri în pod, deși 
lacătul era la locul lui, s-au găsit lăzile goale. 

De două ori au venit azi să ridice lemnele și am izbutit 
să le scăpăm. 


7 februarie 1917 


În fiecare zi câte ceva nou. Dacă nu aș vedea pe mama 
că-și face sânge rău, aș fi mai răbdătoare. 

La zece dimineaţa a sosit iarăși soldatul de ieri, că- 
ruia i-am spus că nu-i dăm lemnele fără Schein. De rân- 
dul acesta era cu un doctor, care a început să strige la 
Sabina și să facă atâta zgomot, încât, ca să-l potolească, 
i-a propus să vie să vadă că nu are lemne multe și că 
aceste lemne sunt, de altminterea, declarate la foaia de 
rechiziţie. 

Abia s-a încredinţat singur că Sabina îi spusese ade- 
vărul, cam rușinat de purtarea lui, a început să spună că 

guvernul român a părăsit germanii muritori de foame, 
la Ialomiţa. Sabina i-a răspuns că guvernul nu era de 
vină, dacă de la retragerea sa în Moldova până la sosi- 
rea armatei germane au rămas supușii ţărilor vrăjmașe 
pe drumuri. Era de datoria guvernului german să vază de 
ei; că, de altminterea, românii propuseseră, la declararea 
războiului, să-i treacă pe toţi în Bulgaria și că bulgarii 
nu voiseră să-i primească. I-a istorisit ce li se întâmplase 
Liei și Mariuţei, că ofiţerii cutreierau casele și luau orice 
le cădea în cale, sub mână, fără Schein, că la noi își per- 
miteau și mai mult, erau și mai răpitori, fiindcă suntem 
surorile lui Brătianu. Dânsul și-a dat cuvântul de onoare 
că n-o știa. Sabina i-a mai vorbit de buna tratare ce o 
aveau compatrioţii săi în ţară. 

Abia se înduplecase doctorul, că sosi alt ofițer tânăr, 
adus în grabă de soldatul ce întovărășise și pe doctor. 
Fără să ţină seama de nimeni, începu la rândul său să ţipe 
și să ceară să vadă îndată lemnele, spunând că este de la 
aprovizionare și știe că le ascunde. 

S-a dus iar jos cu el și a plecat tot furios. Doctorul îl 
aștepta la poartă. Abia ne așezasem la masă, că sună din 
nou. Mama, de câte ori sună, acum tresare. Avea dreptate. 
Erau dna Slătineanu cu Marcela, care veneau în grabă să 
ne ia. La Lia, percheziţie de două ore. 

Sabina a plecat repede cu ele și s-a reîntors, istorisin- 
du-ne că, pe când percheziţionau hârtiile, a sosit T'zigara, 
chemat de Lia. Când germanii i-au arătat însă o hârtie, 
s-a retras. Era un ordin de la poliţia secretă. 

Aceasta nu i-a împiedicat să pună la o parte conserve 
cumpărate pentru copii, cincizeci de cutii, fără bon. Au 
întrerupt percheziţia și trebuia să se reîntoarcă la trei ore, 
lăsând un soldat de pază. 

Adineaori a chemat jos un ofițer german pe Sabina. 
Era ofițerul de azi-dimineață, care-i aducea o hârtie prin 
care ne oprea casa de rechizițiile de lemne. Sabina a în- 
țeles că era influența doctorului, al cărui nume acesta nu 
a voit să i-l spună. 

Sunt obosită. Aș vrea, ca și Kundry din Parsifal, să 
dorm, să dorm, să nu mă deștept până în clipa când se vor 
reîntoarce ai noștri. Câţi se vor mai reîntoarce? 

De când cu ocupaţia, am trecut prin trei faze faţă de 
vrăjmași. Prima a fost covârșită de simţimântul de umi- 
linţă, cea de-a doua de răzvrătire, cea de-a treia de ură. 
Dintre toate, cea care te face să suferi mai mult este cea 
din urmă, care este și cea mai urâtă, fiindcă-ţi deprimează 
sufletul. Poezia lui Macedonski, ce mi se părea altădată 
că redă așa bine ura, acum mi se pare incoloră pe lângă 
ceea ce resimt. 

Când mă gândesc, uneori, cum au prăpădit ţara, cum 
au sfărâmat armata, cum își bat joc de ea și de noi toţi, 
nu simt liniște decât la gândul că vor trece și ei prin cli- 
pele prin care trecem noi acum, că vor fi și ei umiliţi, 
batjocoriţi fără cruţare de celelalte puteri ale cvadruplei, 
căci după cum îi cunosc pe ai noștri, cu blândeţea lor în- 
născută, uneori până la indolenţă, vor uita tot, prea iute. 
Îmi este totuși rușine să mă simt așa, eu care nu urâsem 
niciodată pe nimeni, și-mi amintesc de starea sufletească 
descrisă de ucigașul lui Andreief, asemănătoare cu aceea 
a unei pantere în cușcă. Ea se mișcă cu o rectitudine ma- 
tematică în faţa mulţimii vrăjmașe, a oamenilor ce pri- 
veau la ea. 

Dar iată, mai bine, cuvintele proprii: 

„Maintenant dans ma cage de fer, jetais devenu 
moi-même semblable à cette bête; j'allais et je pensais. 

Jallais suivant une seule ligne, en travers de ma cellule — 
d'un coin à Pautre et suivant une seule ligne, ainsi 
allaient mes pensées si lourdes qu'il me semblait por- 
ter sur mes épaules non seulement ma tête, mais le 
monde entier. Et toutes mes pensées consistaient en un 
seul mot — mais comme ce mot était grand, comme il 
était douloureux, comme il était méchant. Ce mot était 
«mensonge»”.t 

La mine, cuvântul „mensonge”? l-aș schimba în „haine” 
(ură). 


8 februarie 1917 


Iar au cercetat aseară la Lia, până la ora șase, dosarele 
deosebitelor societăţi economice întemeiate din îndem- 
nul lui Vintilă, veşnic preocupat de propășirea industriei 
naţionale. 

Parcă aud pe dl Lascăr Catargi când ne ruga, pe toţi 
din familie — unul câte unul din cei sortiţi să rămâ- 
nem în București — să nu rămânem cu niciun preţ. Vă- 
zând că rugăminţile sale erau zadarnice, spunea mereu: 
„Vă daţi pradă vrăjmașilor dumneavoastră celor mai 
înverșunaţi”. 


1 „Acum, în cușca mea de fier, devenisem eu însumi asemănă- 
tor cu această fiară; mergeam și mă gândeam. Mergeam urmând 
o singură linie, de-a lungul celulei mele — de la un colț la altul și 
urmând o singură linie, tot așa umblau și gândurile mele, așa de 
grele încât aveam senzaţia că purtam pe umeri nu doar propriul 
meu cap, ci lumea întreagă. Și toate gândurile mele se reduceau la 
un singur cuvânt — dar cât de măreț era acest cuvânt, cât de dure- 
ros, cât de rău. Acest cuvânt era «minciună».” (în limba franceză, 
în original) (n. red.). 


=» 


2 „Minciună” (în limba franceză, în original) (n. red.). 

Avea dreptate și totuși nu puteam face altfel. De-ar 
fi fost de reînceput, tot așa am face. Mai întâi fiindcă ar 
fi fost o lașitate să părăsim Bucureștii noi, toţi membrii 
familiei Brătianu, punându-ne la adăpost la Iași, lăsând 
populaţia săracă la discreţia vrăjmașului, și al doilea fi- 
indcă faptul că Ionel și-a lăsat mama și surorile aici și 
Vintilă soţia și copilul a dat liniște celor siliţi, prin situa- 
ţia lor, să rămână. 

Singura vorbă comică în frământările prin care trecem 
este ceea ce se petrece la comandatura turcească din faţă. 
Cartierul nostru este aproape exclusiv turc. La patru ore 
reîncepe în fiecare zi ceremonia de deunăzi, a cinemato- 
grafului și a muzicii aduse tocmai din Stambul, adevărată 
muzică de Moși. 

Cum defilau ieri triumfal, o femeie din popor între- 
bând pe un domn unde îi duce, acesta răspunse, în bătaie 
de joc: „La morgă”. Femeia, luând cele spuse în serios, le 
lămurea celor dimprejur că merg la morgă. 

Bietul Pillat scrie de la Imperial că moare de frig, nu li 
se face foc și afară iar ninge. 

Pe când scriam, mă cheamă jos. Era un ofiţer german, 
însoţit rândul acesta, în loc de evreu, de scriitorul, fost 
monah, Galaction. Se scuza când l-a întrebat servitoarea, 
mirată: „Cum, dumneata ne aduci în casă nemți?” 

Au cutreierat cu nerușinare toate odăile cu ofiţerul, 
notând că putem încartiera un german foarte bine. 

Chemată repede la Lia, iar m-am oprit din scris. 
Acolo am găsit pe elveţianul Wangler, care a scăpat Băile 
Govora de a fi prădate de nemți. Ne aduce știri de la Flo- 
rica. Găsise pe dl Gheorghiu, administratorul lui Ionel, 
sechestrat în două odăi. S-au schimbat lucrurile de când 
au plecat austriacii. De atunci au început jaful. Au făcut 

din capelă o magazie de ouă. Comandantul este chiar 
nepotul lui Mackensen. 


9 februarie 1917 


Astă-noapte visam, impresionată de știrile aduse de 
elveţian, că biblioteca de la Florica se golise. 

O zi liniștită, prima de o săptămână încoace. 

Am aflat unele amănunte asupra relaţiunilor dintre 
autorităţile române și cele germane, destul de încordate 
în vremile din urmă. Verzea își dăduse demisia în urma 
unei scene cu Stolzenberg, care îi ceruse ca în douăspre- 
zece ore să fie toate refugiile deschise, pe socoteala pri- 
măriei. Verzea, nelăsându-i-se timpul trebuincios, le-a 
deschis cum erau, într-o stare mizerabilă. Stolzenberg, 
aflând desigur aceasta, vine la ora 9 seara să-l ia și, vizi- 
tând unul din refugii, se înfuriază așa de rău, încât a mers 
până la a-l scutura de umeri. 

După câteva zile, Verzea și-a retras demisia. 

Au cerut lui Lupu Kostaki o declaraţie prin care făgă- 
duia că încuviinţează orice vor face autorităţile germane. 
Nu a voit să-și dea iscălitura. 

La poliţie au cerut, de asemenea, ca toate hârtiile să 
fie contrasemnate de poliţia germană. Domnul Tzigara 
s-a opus, nu doar că germanii ţin la prestigiul autori- 
tăţilor române, dar doresc ca execuţia să fie a români- 
lor, autorităţile noastre apărând ca niște călăi pentru 

“populaţie. 

Trebuie să înregistrăm aci câteva cazuri nenorocite, le 
numesc nenorocite fiindcă este vorba de ai noștri: 

I. Un articol al lui Mangra, de cea mai mare platitu- 
dine faţă de Împărat. Partea cea mai interesantă, sau mai 
bine zis cea mai odioasă, este sfârșitul: 

„Și în îndeplinirea acestei chemări care-i asigură pro- 
pria existență politică și de stat, ca și existența etnică a 
românismului în genere, România va căuta un regim 
natural într-o alăturare sinceră de Austro-Ungaria și 
Germania. Se va realiza astfel cuvântul marelui patriot 
român, P. Carp, care a dorit înfrângerea României de as- 
tăzi, aliată cu imperiul Țarilor, pentru ca regatul să se 
poată alătura apoi cu atât mai puternic și fără rezervă de 
puterile centrale.” 

II. Ion Filitti, secretar la ministerul Afacerilor Străine, 
rămas din întâmplare în București, deși mobilizat, după 
multe stăruinţe a izbutit să fie numit director al Teatrului 
Naţional, cu condiţia ca artiștii din Berlin, muritori de 
foame, să poată veni cu trupe să joace la București, plătiţi 
de Primărie, 50 000 de lei. A inaugurat deschiderea sezi- 
unei printr-un discurs. 

III. Doamna Martha Bibescu trimite azi răspuns 
mamii, că ar dori să vie s-o vadă, dar nu știe cum 
să facă, temându-se să nu fie luată la ochi. l-am răs- 
puns să nu se obosească, deoarece s-ar compromite în 
ochii germanilor. 


11 februarie 1917 

"Țara este împărţită în patru etape germane și etapele 
în douăzeci și șase de „nebenetape”, din care trei numai 
austriace. Dobrogea este pe mâna bulgarilor. Un comisar 
ne-a adus o telegramă trimisă de ministrul de Război, 
Vintilă, adresată ca un pomelnic, tuturor membrilor fa- 
miliei rămași în București. 

Telegrama însă nu conţinea decât o singură frază, 
numai sfârșitul desigur, în care da știri de fiul lui Arion. 
Începutul, fiindcă privea familia Brătianu, fusese tăiat, așa 

că nu am aflat altceva decât că cei de la Iași au încercat 
să ne transmită ceva. Acesta a fost primul semn de viaţă. 

Ceteam zilele acestea articolul unei domnișoare fran- 
ceze, care a trăit zece luni sub ocupaţia germană în Lorraine 
și cartea unui ofiţer, Sous Verdun. Amândoi eroi. Deseori 
lăsam cartea din mână, sătulă de descripţiunile încă vii ale 
suferințelor lor fizice și morale, descripţii care se asemănau 
mult cu ale noastre. Aceeași brutalitate, aceleași hoţii, dar 
deseori nu mă puteam opri de a invidia solidaritatea ce 
exista în contra vrăjmașului, indiferent de clasele sociale și 
de partidele politice. 

Singur cuvântul de patrie, în scrisul lor, dă impresia 
că-i face să vibreze, că este un steag în jurul căruia pier 
toate patimile. 


15 februarie 1917 


De câteva zile, stăm cu sabia lui Damocles deasupra 
capului. Iar este vorba de internare. De rândul acesta, 
călăii stau la îndoială dacă să fim duși toţi, mare și mic, 
la Periș sau la Hotel Imperial. Oricum va fi, așteptăm 
în liniște, cuferele sunt gata, nu mă turbură recluziunea; 
pe mama și pe Costache îi cam turbură. Socotesc, ca și 
Pillat, că faptul de a fi dus sub paza soldatului neamţ e 
o umilire. 

De fapt, aș înţelege, dacă am fi furat, omorât, făptuit 
ceva rău, dar când ai conștiința liniștită și știi că aseme- 
nea măsuri nu sunt decât o armă mai mult împotriva 
vrăjmașului, nu mă simt umilită. 

Azi am primit o scrisoare de la Vintilă. Ne dă știri 
de fiecare. Erau tocmai întruniţi la lași. Am plâns toţi 
cetind-o, dar ne-am mai liniștit, deși era tocmai de la 
10 decembrie. 

16 februarie 1917 


Internarea a devenit realitate. Sabina și Lia au primit 
o hârtie prin care erau invitate de a-și strămuta locuinţa 
la Herești. Herești este tot devastat de bulgari: nici uși, 
nici ferestre, iar de două zile este un viscol și o zăpadă așa 
de mare, încât pe străzi este oprită orice circulaţie. 

La Ploiești au fost internaţi o sută patruzeci de băr- 
baţi și femei, printre care însuși primarul, Gh. Ionescu. 
Aflând aceasta, ofiţerii germani de acolo, care-și pe- 
treceau serile la dânsul, au sosit pe capete la București, 
să-l scape. 

„Abia trei-patru germanofili erau în Ploiești — ar fi 
declarat comandamentului de aici — și pe aceia îi închi- 
deţi, făcând și din ei vrăjmașii noștri!” 

Prefectul din Mehedinţi a fost închis, fiindcă fu- 
sese prietenul dlui Mihail Burileanu și îi luase în casă 
câteva mobile. 

Paul Greceanu, întâlnind pe Carp și istorisindu-i că 
venea de la Ploiești, unde s-a închis multă lume, acesta a 
răspuns: „Lasă, bine le face, că sunt toţi hoţi!” 


18 februarie 1917 


Azi, la parastasul de la Domnița Bălașa, pentru Re- 
gina Elisabeta, prima oară am avut impresia „de la Bre- 
bis galeuse”!, mă temeam eu însămi să mă apropii de 
celelalte tovarășe de spital. Mi se părea că voi aduce 
asupra lor bănuiala poliţiei secrete, care desigur mișună 
printre noi. 

De aceea am ieșit repede din biserică, când s-a sfârșit 
slujba. 


1 Impresia „oii negre” (în limba franceză, în original) (n. red.). 

Aseară am aflat că otrăvurile găsite cu dosarele Gun- 
ther și destinate pentru oamenii noștri politici erau așa 
de puternice, încât câteva picături omorau pe loc, fără a 
lăsa urme. Bombele găsite în subsolul legaţiei germane 
au fost demontate de un fost rândaș al nostru. 

De ieri suntem nedumerite. Sabina s-a dus, pe rând, 
la Lupu Kostaki și la P. Carp, să le ceară ca în loc de a fi 
trimise la Herești, unde este tot devastat și la 40 km de 
oraș, fără orice comunicaţie, în zona bulgărească, cu un 
copil de trei ani, mai bine să le închidă la Imperial. 

Au făgăduit că-i vor da răspunsul, dacă li se admite 
cererea. Până acum însă nimic. Unii se tem să nu se com- 
promită în ochii germanilor, alţii găsesc că merită acest 
surghiun! Sabina le-a spus că-i face răspunzători, ca au- 
torităţi române, de ceea ce li s-ar întâmpla. 


19 februarie 1917 


Aseară, din cele ce ne istorisea d. Izigara, aveam im- 
presia că ne aflam într-un viespar și printre viespi; poate 
cele mai răutăcioase erau unii dintre ai noștri. 

Oberpolizeimeister a primit de la Berlin ordinul să nu 
ne interneze, deoarece ar avea efect rău în străinătate, ci 
să izoleze în condițiuni nu prea bune membrii familiei. 

În prostia lor, căci niciodată n-aș fi crezut să găsesc 
atâta prostie la germani, nu-și dau seama că internarea 
ne-ar fi făcut mai puţină propagandă decât asasinatul ce 
voiesc a-l comite, trimițând două femei, cu un copil, pe 
vremurile acestea, pradă trupelor. Am aflat totdeodată că 
Lupu Kostaki și Carp nu au voit să facă niciun demers, 
desigur mulţumiţi că scapă de doi membri din familie. 
Au însărcinat pe Tzigara să intervie, știind că dânsul nu 
poate face nimic. Sabina i-a declarat categoric că la ţară, 

în asemenea condiţii, nu merge. Mai încearcă o singură 
cale ce le-a mai rămas, să vorbească lui Marghiloman, in- 
vocând atribuţiunile lor de directoare de spital la Crucea 
Roșie. Multă nădejde, totuși, nu au. 


21 februarie 1917 


De trei zile totul se învârtește împrejurul internării. 
Dovezi de afecţiune și prieteșug ne vin din toate părţile 
şi sunt o mângâiere. 

Sabina cu Lia au scris lui Mackensen, după sfa- 
tul președintelui Crucii Roșii, cerând să fie internate 
în oraș. Aşteptăm rezultatul. Spun așteptăm, deoarece 
după spusele lui Lupu Kostaki, vom fi luate și Mariuţa 
cu mine. 

Marghiloman, în această chestiune, s-a purtat cel 
puţin cuviincios, pot spune chiar bine faţă de Sabina. 


22 februarie 1917 


Internaţii de la Imperial au primit ordin de plecare la 
Ialomiţa, alt proiect de răzbunare. 

Azi, pe la orele șase, a sosit la doctorul Cantacuzino 
un poliţai, cu pipa în gură. I-a făcut un act de acuzare, 
că în luna lui septembrie, anul trecut, fiind chemat de 
o doamnă Kaminschy la Athénée Palace, să vadă pe băr- 
batul ei bolnav de arterioscleroză, spre a fi scutit de in- 
ternare, dânsul n-a vrut să meargă. Doctorul i-a spus 
că nu-și amintește nimic de aceasta, că se poate să fi 
refuzat, dar că de obicei merge oriunde îl cheamă, însă 
de câtăva vreme fiind bolnav, nu-și mai îngrijește decât 
de vechea clientelă. 

La sfârșit, germanul i-a spus, ca o ameninţare, că 
se vor revedea. Costache l-a rugat, de se mai întoarce, 

să aducă cu el un dragoman, căci se exprimă greu pe 
limba germană. 

„Eu aş putea fi dragoman, a răspuns obraznic, știu și 
franţuzește şi românește, dar acum, în ţara ocupată, dum- 
neavoastră trebuie să vorbiţi nemţește.” În privinţa in- 
ternării, s-a dat o amânare, Herești fiind găsit în adevăr 
nelocuibil. 


25 februarie 1917 


Aseară a sosit ordinul că Sabinei și Liei le este interzis 
a-și părăsi domiciliul. Aceasta, desigur, în urma scrisorii 
ce au adresat-o lui Mackensen, spunând că a garantat se- 
curitatea cetăţenilor și viaţa lor și că faptul de a le trimite 
în asemenea condițiuni la ţară poate avea consecinţe 
foarte rele pentru două femei și un copil mic. Scrisoa- 
rea a fost trimisă prin ministerul de Interne, alăturând 
o petiție către Lupu Kostaki, făcându-l răspunzător, ca 
autoritate română, de ceea ce se poate întâmpla. 

Graţie energiei Sabinei, s-a atins o parte din scop. 

Astăzi ninge iarăși. Zăpada ajunsese până la un 
metru săptămâna trecută și se topise într-o zi de ploaie. 
Străzile erau în astfel de stare că pășeam tot timpul prin 
băltoace adânci. 

Percheziţia poliţiei secrete la Taţi. Au cerut să li se 
deschidă casa de fier. Erau un ofiţer și doi civili, printre 
care un băiat tânăr. Servitoarea le-a arătat pe aceea din 
birou. „Nu, a spus băiatul, este alta ascunsă în hal.” 

Într-adevăr, exista una în Pa/J, de care nu aveam habar. 
Băiatul i-a adus drept la locul unde se afla ascunsă în 
lemnărie. Deschizând-o, au găsit-o goală. 

Aceasta mi-a arătat că lucrătorii germani sunt spioni 
în casele unde lucrează. 

Introduceam noi înșine „le loup dans la bergerie”!. 
După război trebuie să avem numai români meseriași. 


26 februarie 1917 


Mâine dimineaţă, la orele 5, spre a nu da loc la mani- 
festaţii, pleacă internaţii de la Imperial la Săveni, sat din 
Ialomiţa. Sunt printre ei bărbaţi de 70 de ani (Caraba- 
tescu) și alţii bolnavi. Vor face drumul până la gară pe 
jos, cu trenul câteva ore, apoi iar pe jos patru ore. Afară a 
nins și este iarăși o lapoviţă de nu se poate umbla. Totuși 
Pillat este curagios. Le-a dat voie să treacă pe acasă și 
dânsul a sosit cu soldatul neclintit. Mariuţa s-a dus de a 
luat masa cu ei la Imperial. Au făcut mare haz împreună, 
mai ales că Derussi compusese versuri și le cânta bătân- 
du-și joc de germani, în gura mare. Mariuţa îi îmbărbăta 
pe toţi. Mă mir că n-a păţit ceva. 

Iată din izvor oficial cum au fost trataţi internaţii Pu- 
terilor Centrale, înainte de ocupaţie. Ceea ce fac acum 
sub motivul că au fost maltrataţi este numai un pretext. 
Comit ceea ce au comis pretutindeni, atât în Belgia cât 
și în Franţa. Internaţii mai de seamă, ca Sperling, au fost 
închiși în casele lor, ceilalți duși la Urziceni, un mic oră- 
şel cu case mai bune și repartizaţi pe la proprietari. Cei 
mai de rând, prin casele țărănești. Li s-a îngăduit să ia 
nevestele și mobile, servitori și provizii. Unii au venit 
chiar să-și vadă familia în București. Aceasta numai câtva 
timp, apoi au fost aduși la București în două hoteluri. 
Multora dintre ei li se îngăduia să-și aducă mâncarea de 
la Capsa. Femei nu au fost internate, afară de cele prinse 
cu spionagiu. De altmintrelea, după cum am mai spus, ca 
să scape de beleaua internărilor se propuse să fie trecuţi 


1 „Lupul la oi” (în limba franceză, în original) (n. red.). 

toţi cei suspecți în Bulgaria. Guvernul bulgar s-a opus. 
Este curios faptul că unul dintre cei ce ţipă mai mult 
împotriva internărilor este Antipa, care fusese în comisi- 
unea română și a condus aceste tratative. 

Scrisoare deschisă, publicată prin gazetele germane, a 
lui Al. Beldiman și trimisă și lui Ionel la Iași... O nouă 
pată pe numele său. 


27 februarie 1917 


Cu toate că nu am primit nicio hârtie oficială, ni s-a 
cerut, mamei și mie, de la poliţie, să nu ieșim din casă. 
Eu, care puteam sta cu zilele fără să mi se urască în odaie, 
acum resimt o poftă neobișnuită să cutreier străzile. 

Suntem de tot la cheremul lor, de când au plecat Vo- 
picka și Vredenburg, dar mai ales cel dintâi, căci cel de-al 
doilea, în timpul neutralității, trecea drept spion al ger- 
manilor. Azi, la orele trei dimineaţa, au plecat internaţi. 
Un singur glas român nu s-a ridicat pentru ei! 


7 martie 1917 


Opt zile nu am mai avut ce nota, afară de hotărârea 
guvernământului de a trimite pe Sabina și pe Lia la Mă- 
năstirea Pasărea. Martha Bibescu, voind să plece în vizită 
la Czernin, s-a retras la Buftea câtva timp, până îi vine 
permisul. Acolo primește vizitele ofițerilor germani prie- 
teni și se fotografiază cu ei. 

S-a amânat plecarea Sabinei și a Liei, din pricina unei 
sinuzite a acesteia din urmă, care trebuie tratată. 


8 martie 1917 


Revoluţia rusă, detronarea Țarului sunt știrile de azi. 
Gazeta spune că sunt uneltirile englezilor. Nu știm ce să 

credem, să ne bucurăm sau să ne întristăm. Va aduce oare 
vreun folos războiului sau vreun rău? 

Când am ieșit azi, după atâta vreme de recluziune, 
din casă, pe stradă am găsit mare schimbare. Abia mai 
vezi câte un automobil, câte o birje. Prăvăliile, vitrinele 
goale. Orașul pare pustiu. Alimentele se găsesc foarte 
greu. Nici mălai, nici pâine nu poţi obţine cu carteluri. 
Fasolea, deși costă 1,80-2 lei, nu se mai găsește; de 
carne, nici vorbă: se vinde cu 4,90-5 lei, cea de porc cu 
9 lei; cartofii lipsesc. Țăranilor, când vin la târg cu câte 
ceva, li se sechestrează marfa de către soldaţi, în bande, 
la periferie. Noi avem noroc că ne trimit deseori lucruri 
de la ţară și Emil Petrescu și Paul Rădulescu, din mult, 
puţin, ce au și ei. 


9 martie 1917 


Când ieșeam, îmi spune servitoarea: „Mare revoluţie 
alături, în strada Mercur, la Marghiloman”. 

Într-adevăr era multă lume, femei mai ales, pe strada 
Mercur, cerând pâine. Printre ele mișunau soldaţii ger- 
mani, șoptindu-le: „Cereţi pacea!” Fuseseră și la Pre- 
fectură. Marghiloman le-a vorbit, asigurându-le că li se 
vor da pâine și carne, că pacea nu atârnă nici de ele, nici 
de el. 

S-au risipit, la urma urmelor, fără rezultat; totuși, 
germanii, cam speriaţi, au acordat imediat cele nouă va- 
goane de făină cerute de Primărie și de care nu voiau să 
audă vorbindu-se. Este într-adevăr mare mizerie. La noi 
a venit o doamnă de 70 de ani, de bună condiţie socială, 
să ne ceară ajutor. Nu mâncase, de o lună, decât aproape 
numai pâine cu usturoi sau ceapă. De ieri a început al 
doilea recensământ al populaţiei. 

12 martie 1917 


Pe Sabina o pornesc vineri singură. Medicii Fessler și 
Elias au oprit săia pe Lia înainte de sfârșitul tratamentului. 

Sabina s-a luptat din răsputeri cu ofiţerul Moss, evreu 
din Germania, însărcinat cu expedierea lor. Ceruse să 
poată avea, pe bani, la Pasărea, câteva produse de primă 
necesitate, ca: făină, fasole, petrol etc. Nu a fost chip. 
„Pentru ce le trebuie petrol?”, au spus. „Până la ora șapte 
este zi și pe urmă se pot culca.” 

A întrebat pe Sabina dacă știe pentru ce este internată. 

„Nw”. 

— Ca ostatec, pentru ca guvernul român să deie dru- 
mul germanilor din Moldova. 

— Vă înșelaţi, a zis Sabina, dacă credeţi că prin fap- 
tul închiderii a două femei din familia Brătianu fratele 
meu va da drumul internaţilor, luând astfel o măsură care 
poate fi în dauna mersului războiului. 

Lupu Kostaki a venit ieri, încântat, cu ştirea senza- 
ţională că sosește Împăratul Germaniei, că ofensiva re- 
începe pe frontul Siretului, că germanii vor cuprinde 
Moldova, în sfârșit vor trece Nistrul, vor sili Rusia să 
facă pace! 

Mama, făcându-i-se rău să-l audă vorbind astfel, s-a 
sculat și a părăsit odaia fără a spune un cuvânt, lăsându-l 
cu Sabina și Costache. 

Stere a plecat în Germania cu o misiune. Ce misiune? 

Despre revoluţia rusă abia mai vorbesc acum și caută 
să ne convingă că este împotriva războiului, că noul gu- 
vern vrea pace imediat. Ne-au spus atâtea minciuni, încât 
nu mai credem nici ceea ce poate fi adevărat. Gazeta este 
scrisă parte de români. Din ziua când Karnabat, Pora, 
Slavici și Ci“ au luat condeiul, am cu totul impresia că 

cetesc Adevărul. Sunt regulat două articole cu insulte 
pentru Regele Ferdinand, Take Ionescu, Ionel. 


14 martie 1917 


Deși doctorul Fessler scrisese Sabinei că mai au trei 
zile de lucru la clinică, nu i s-a acordat amânare. A primit 
ordin să plece miercuri. De trei zile o urmează soldatul 
până la dentist. 

Ieri, un căpitan a oprit trăsura în care se aflau dna 
Elena Pherekyde cu dna Zăuceanu, pe Calea Victoriei, 
ordonându-le să se coboare. Dânsa și-a arătat Scheinul. 
„Bine, a spus ofiţerul, atunci cum nu este pentru două 
persoane, doamna care este cu dumneata să se coboare”. 

Doamna Zăuceanu fiind bolnavă, s-a coborât dna 


Pherekyde. 


16 martie 1917 


La orele nouă dimineaţa a sosit dl Moss să ia pe Sa- 
bina cu auto-ul. Și-a schimbat programul faţă de insis- 
tenţele Sabinei. Voise s-o ducă cu trenul până la gara 
Pasărea și apoi pe jos până la mănăstire. 

Legasem la florile ce i se aduseseră de prietene o pan- 
glică tricoloră, ca să văd ce va face neamţul. M-a pus s-o 
scot, uitându-se urât și la flori și la mine. 

Mama, care vede internarea altfel decât noi, ca un 
mare pericol, este nemângâiată. Nu vrea să se mai co- 
boare jos; scrie și plânge neîncetat. 


21 martie 1917 


Multe zile au trecut de când n-am mai scris. De la 
plecarea Sabinei nu am mai văzut pe nimeni și nu am 


ieșit decât dimineaţa, la Lia și la Mariuţa, din pricina 
mamei. Abia de ieri s-a mai potolit și a consimţit să vadă 
pe câte cineva. Singura distracţie mi-au fost Gazeta pe 
care o citesc, deși cu dezgust, și știrile trimise de Lizeta 
Grueff. Revoluţia din Rusia este gogoriţa cu care ne spe- 
rie, pacea separată cu care ne demoralizează, telegrame 
peste telegrame, contrazicându-se una pe alta. Un adevă- 
rat haos! O fi așa? 

Dacă într-adevăr Țarina a fost o trădătoare și Țarul 
slab voia să încheie pacea, atunci revoluţia trebuie pri- 
mită cu bucurie, deși în clipe când Rusia ar fi trebuit să 
aibă liniște și să-şi înceapă ofensiva nu erau de dorit ase- 
menea frământări. 


22 martie 1917 


Trece vremea încet. Mi se par ani de zile de când s-a 
retras armata și totuși au trecut abia patru luni. Din zilele 
acestea de reculegere mă simt ieșind alta de ce eram îna- 
inte de a le fi trăit. Percheziţiile, rechiziţiile, inchiziţiile, 
chiar internările îmi par nimicuri și mă mustrez singură 
de importanţa ce le-am dat și de sângele rău ce mi-am 
făcut în zadar. De aci înainte facă ce vor voi, nu-mi mai 
pasă. Luarea aminte mi-o păstrez numai pentru trecut și 
pentru viitor. 


28 martie 1917 


Multe zile nu am scris. După plecarea Sabinei am intrat 
într-o viaţă de liniște, până când a avut Mariuţa o perche- 
ziţie prin care i s-au ridicat mobile, haine, saltele, scaune, 
dulapuri, încărcând două camioane. Mare ajutor îi da ne- 
încetat Marcela Slătineanu, cu o abnegaţie admirabilă. 

30 martie 1917 


Doctorul Cantacuzino a cerut voie să vadă pe Sa- 
bina, după cum îi făgăduise locotenentul Moss. I s-a 
răspuns negativ. Lia ne-a părăsit azi-dimineaţă. Sun- 
tem acum numai patru și mă întrebam azi, când a pierit 
automobilul, încărcat cu flori și cu jucăriile copilului, 
care părea un înger printre ele, dacă nu erau de invi- 
diat Sabina și Lia? Vor putea ieși să se plimbe!... Vor 
putea uita, în mijlocul naturii, uneori, clipele grele prin 
care trecem! 


31 martie 1917 


Intrând cumnatul proprietarului în casa din faţă, spre 
a constata cât este de devastată, s-a mirat văzând, pe 
lângă garda germană, și una turcească. 

— Pentru ce, a întrebat pe soldatul turc, două gărzi? 

— Pentru că, a răspuns el, aici şade și un ofiţer de-ai 
noștri și spre a împiedica garda germană să fure și să 
pună vină, cum se pune de obicei, pe ai noștri. Și a mai 
adăugat: dumneavoastră nu voiaţi să luaţi în gazdă ofiţeri 
turci, de teamă să nu vă prăpădească casele. Rău aţi făcut, 
căci nimeni nu pradă ca germanul. 

Școalelor, până acum închise, li s-a impus să se des- 
chidă în Săptămâna Mare. Membrii tribunalului au 
primit ameninţarea că, dacă nu ţin ședința a doua zi de 
Paști, vor fi pedepsiţi cu 50 000 de lei amendă. 

Stere a plecat în străinătate. A fost tovarăș de depor- 
tare cu Miliukovi. Se spune că s-a dus să-l convingă la o 
pace separată. 


1 Pavel Miliukov (1859-1943), istoric și om politic liberal 
rus. Lider al Partidului Constituţional Democratic, ministru al 

2 aprilie 1917 


Aseară am primit prima scrisoare de la Pillat. Se 
plânge că de trei ori pe zi sunt duși, pe un noroi grozav, la 
comandatură. Altfel, au ce mânca. 

Pe Emil Petrescu l-au pornit ieri dimineaţă, în ziua 
Paștelui, spre o destinaţie necunoscută. Aseară, la orele 
10, abia mă băgasem în pat, au început să sune toate clo- 
potele bisericilor, printre care se deosebea limpede cel al 
Mitropoliei. Răsunetul lor în mijlocul nopţii era impre- 
sionant. Îmi amintea vremurile când dădeau semnalul 
aeroplanelor și al zepelinelor. 

Ce fericite și depărtate vremuri! Azi, de Paști, cred că 
în nicio casă românească nu s-au ciocnit ouă! Este foarte 
trist orașul. La serviciul de la biserica Enei, la cari erau 
de faţă și soldaţi germani, preotul, deși era oprit de la 
Mitropolie, a pomenit Familia Regală, rugând Cerul să 
alunge cât mai repede vrăjmașul din ţară. 

Alaltăieri am stat multă vreme de vorbă cu Ștefan Po- 
pescu. Izbânzile engleze la Arras îl învioraseră. 

Am aflat azi că autorităţile române, fiind convocate 
de cele germane, li se ceruse să scoată, în ziua de Paști, 
la corvoadă, bărbaţi civili de prin oraș. Li s-a răspuns că 
nu este cu putinţă aceasta și că prin asemenea măsuri 
își vor depărta orice simpatii și vor fi trataţi ca păgâni. 
Poliţia noastră, de rândul acesta mai energică, a izbutit, 
dar prizonierii, în schimb, toată ziua au muncit și tre- 
ceau ca niciodată, cârduri-cârduri, pe străzi, zdrenţă- 
roși, de-abia mișcându-se, urmaţi de patrula cu pușca 
la umăr. 


Afacerilor Străine în guvernul provizoriu condus de prinţul Lvov. 
Adversar al ieșirii Rusiei din război (n. coord.). 

4 aprilie 1917 


Veste bună. Căpitanul Scheibl, executorul îndârjit al 
tuturor internărilor, a primit aseară o telegramă, che- 
mându-l în grabă la Bruxelles. Era stabilit la Ionel în 
casă, pe tot sezonul. A plecat ieri dimineaţă fiert. Or- 
donanţa lui plângea, spunând că „Deutschland kaput”. 
A ridicat lucruri din casă și a plecat cu mai multe cu- 
fere. Aceasta îmi amintește un articol cetit în Tägliche 
Rundschau, în care se plâng de greutăţile ce le-au întâm- 
pinat tot timpul cât au înaintat de la Predeal la Putna. 
Comunicaţiile, podurile, șoselele, căile ferate distruse, 
grânarele arse de englezi. Cele pe care nu le prăpădise 
focul tot nu le serveau la nimic, deoarece morile nu mai 
existau. Pe de altă parte, noroiul și vremea rea împiedică 
orice transport și aprovizionare. Muriseră de frig și de 
foame, trupele lui Falkenhayn fuseseră nutrite din ca- 
davrele corbilor de pe câmpul de luptă, ca alimentul cel 
mai preţios. 

Zvonuri răspândite prin gazetă și prin oraș, din ce în 
ce mai fantastice. Nu vreau să le cred. Ba soseşte Împăra- 
tul, ba se încheie armistițiul cu Rusia, ba pacea generală. 

Ceea ce este însă de netăgăduit este că Germania nu 
mai poate rezista. O spun soldaţii neîncetat. Printre ce- 
lelalte zvonuri mai circulă și aceea că bulgarii și turcii 
protestează împotriva păcii. Întreabă, cu drept cuvânt, 
atunci pentru ce s-au luptat cu atâtea sacrificii? 


14 aprilie 1917 


Zile uniforme de la 4 aprilie. Noroc că am prilejul să 
mă ocup cu administrarea moșiilor mamei și ale celor 


1 Germania e terminată” (în limba germană, în original) (n. red.). 

trei fraţi, care îmi iau destul timp și pe care abia acum 
începem să le descurcăm. Vremea care îmi mai rămâne o 
petrec căutând să mai distrez pe mama puţin, tot abătută 
de la plecarea Sabinei și a Liei. 

Una din temele ei era că cine știe ce va face vrăjmașul, 
la un moment dat, cu ele. 

S-a mai potolit de când prin călugărițele care se poartă 
foarte frumos, mai ales maica stareță, avem știri aproape 
la trei zile, și primim scrisori de la Sabina, lungi și cu toate 
amănuntele vieţii lor de la Pasărea. Sabina și-a găsit ca 
distracţie să dea lecţii de limba franceză nepoatei stareţei 
și să facă citiri din Biblie cu preotul, afară de plimbările 
ce le fac zilnic prin pădurea cea bătrână din împrejmuirile 
mănăstirii. Lia are destule distracţii cu băiatul. 

Ce tărie de suflet a avut Vintilă, lăsându-i aici și cât 
trebuie să-l doară faptul, dacă ştie că copilul lui este os- 
tatec pe mâna germanului. Cum îl cunosc de spartiat în 
simţimintele sale, trebuie să-și caute în munca strașnică 
alinarea îngrijorării. Este calea cea mai bună, într-adevăr, 
pentru ca să uiţi suferinţele. 

Singure comunicatele franceze și engleze, luptele de 
la Arras și de la Aisne sunt o digresiune în monotonia 
zilei de azi. Mare noroc avem că le putem ceti din ga- 
zetele franceze ce mi le trimite Lizeta Grueff, atât de 
devotată prietenă. 

Revoluţia, anarhia din Rusia, pacea separată, nu mai 
îndrăznește nici Gazeta Bucureștilor să le pună înainte, să 
ne otrăvească cu stafia lor. 

De câteva zile, cuvântul „Frieden”!, care le umplea, a 
dispărut cu desăvârșire. Articolele lui Karnabat și Slavici 


1 „Pace” (în limba germană, în original) (n. red.). 

sunt pentru mine o busolă sigură acum. Cu cât sunt mai 
violente împotriva intervenţioniștilor și mai ales a lui 
Ionel, cu atât le merge mai rău nemților pe front. 

Ca știri sunt: reîntoarcerea lui Stere de la Berlin și 
Viena „bredouille”!, sau mai expresiv, cum zice româ- 
nul, cu buza umflată. Scopul călătoriei sale a fost, după 
cum o spun cei care-l apropie, de a trece în Rusia făcând 
propagandă pentru pace și a fost împiedicat. Neizbutind 
în planurile sale de mare european germanizat, s-a ocu- 
pat să scoată o gazetă, Lumina, cu Brănișteanu, Pătrăș- 
canu, Galaction. 

Va apărea zilele acestea. Păcat pentru el și pentru cei 
pe care îi atrage pe povârnișul pe care se îndrumează, 
deși afară de Pătrășcanu ceilalţi nu au ce pierde. Dar n-ai 
ce le face. În orbirea lor, văd tot Germania victorioasă. 
Zadarnic am încercat să conving alaltăieri pe Pătrășcanu. 
Germanofilii români s-au molipsit de la nemți. 

Nu văd decât clipele de față. Faptul că România este 
ocupată în parte este dovadă pentru ei, cea mai neîndo- 
ioasă, că Germania este invincibilă. 

Noroc că ţara nu a fost pe mâinile lor când era neutră. 

De nu s-ar deștepta prea târziu. 

Aseară n-am putut să adorm până la miezul nopţii, 
din pricina unui chef nemţesc, în casa vecină. 

Se vede că geamurile lor erau deschise ca și al meu, 
deoarece se auzea muzică, alternând cu glasuri omenești 
și cu vioare, ca și când ar fi fost la noi în curte. După câ- 
tăva vreme, tăcerile prelungite erau întretăiate de strigăte, 
entuziaste: Hoch! Hoch! Așadar, pe când fraţii lor du- 
ceau lupta uriașă de la Arras, ei benchetuiau și le vedeam 


1 „Fără niciun rezultat” (în limba franceză, în original) (n. red.). 


aeo anii ani au au RER 
în închipuire, strânse în jurul mesei, feţele dezgustătoare, 
lucioase și roșcovane, aprinzându-se din ce în ce sub pa- 
tima beţiei. 

Doamna Sihleanu ne istorisea ieri lupta sufletească 
ce o ducea o prietenă la Câmpina, dânsa franceză, dân- 
sul german. Pe masă avea un cuţit făurit de un prizonier 
neamţ, dintr-un obuz francez, de care nu se despărțea. 

Ne mai istorisea că Thompson, atașatul militar en- 
glez, prezisese ceea ce s-a întâmplat, ocupaţia germană, 
și că aceasta nu era decât tributul pe care trebuia să-l 
plătească România cu sângele și cu averea ei, spre a-și 
putea întregi pământul. Mai spunea că nu este de mirat 
dacă până atunci învinseseră germanii, căci s-au pregătit 
cincizeci de ani, pe când noi acum începem pregătirile. 
Anul acesta, însă, vom arăta ce putem și nu vom cruța pe 
Kaiser, cum am cruțat pe Napoleon, pe care noi înșine îl 
admiram. Nu la Sainte-Hélène va merge el, ci va muri 
într-o cușcă de fier, în care îi vom da de mâncare la câte 
douăzeci și patru de ore, căci aceasta merită. 


15 aprihe 1917 


O călătorie de la București la Leordeni, descrisă de co- 
lonelul Slătineanu, este demnă de a fi notată. După pu- 
blicaţii și trâmbiţări prin toate organele, că de aci înainte 
oricine poate călători, se înfiinţează expresuri și trenuri de 
persoane, dl Slătineanu s-a hotărât să meargă la ţară, pe trei 
zile, să reguleze situaţia moșiei sale vecine de Furdueștii lui 
Ionel. A umblat trei zile înainte, după două ausweis-uri, 
fără de care nu putea pleca și după altul de despăduchere 
(românii, de orice calitate ar fi, nu pot merge, dacă nu l-au 
obţinut, decât în clasa a III-a). Ca să ia bilet de tren, a fost 
silit să stea la casă de la 6 la 8, ora plecării. 

Ajuns noaptea, la 12, în gara Leordeni, s-a dus într-un 
han; negăsind trăsură, bineînţeles, nici nu s-a apropiat de 
patul dubios în privinţa curăţeniei. 

În sfârșit, a doua zi, la moșie, a găsit casa devastată, 
fără uși și giurgiuvele. S-a dus la etapă la Gruiu, unde a 
găsit doi unguri, dar mai mare peste toţi un evreu civil, 
agricultor din Moldova. 

Văzând neputinţa de a obţine cele trebuincioase pen- 
tru cultivarea câmpului, s-a înţeles să-l lase în seama lor, 
deoarece scrie în ordonanţă că pământul ce nu poate fi 
cultivat de proprietari, va fi cultivat de germani. 

Evreul, foarte obraznic, sfârșește prin a spune: 

— Păcat că moșia dumitale se învecinează cu a dlui 
Brătianu. Trebuie ca tot ce mai există în ţara aceasta să se 
unească, spre a-l nimici, căci dânsul a vrut războiul. 

— Nu dânsul a vrut războiul, a răspuns dl Slătineanu. 
Evenimentele l-au vrut. Dl Brătianu nu putea face altfel. 

Ungurul îl privea și da din cap, găsind că avea dreptate. 

E curioasă această simpatie, aș spune, dacă nu ar fi 
exageraţie, înţelegerea cu ungurii, ce pare că există acum, 
împotriva cărora, cu adevărat vorbind, am dus noi războ- 
iul. Poate unde îi vedem atât de dușmani nemților. Acum 
câteva zile, Ștefan Popescu era într-o prăvălie. Au intrat 
un soldat german și un ungur. Fără a se sinchisi de cel 
dintâi, iată ce spunea cel de-al doilea, în gura mare: „Ne 
trimit pe noi pe front și ei stau aci, să fure în dreapta și în 
stânga. Ăsta le este acum rostul în România”. 

Caracteriza ungurul, admirabil, rolul aliaţilor în ţară, 
faţă de germani. La Siret, aproape nu mai sunt de-ai lor, 
în schimb prin sate, pe la moșii, pe la orașe cârcâie. 

Ca să sfârșesc cu călătoria dlui Slătineanu, voi mai 
adăuga că la întoarcere a plecat dimineaţa, la 10, şi a sosit 

în București a doua zi dimineaţă, la aceeași oră; 24 de ore 
pentru 90 km. 

La gară, iar fuga după bilet, ca să poată urca în birje, 
deși avea ausweis de trăsură. I s-a declarat că nu se libe- 
rează decât la germani și a plecat pe jos. În Calea Grivi- 
tei, întâlnind una, s-a urcat, dar abia o pornise că l-a oprit 
un. ofiţer, somându-l să se coboare și să-i dea trăsura. 

A protestat atâta, arătându-și ausweis-ul, încât nu l-a 
putut coborî și astfel a sosit acasă, dezgustat de călătorii 
în asemenea condiţii, mulțumit chiar că moșia rămăsese 
pe seama neamţului, mai ales că l-am asigurat că dacă 
acesta face cheltuială, poate până să se recolteze îi va re- 
veni tot lui. 

Stere spune că pacea era încheiată între "Țar și Ger- 
mania pe spinarea României, dacă nu izbucnea revo- 
luţia: Moldova ar fi trecut Rusiei, Oltenia Austriei, 
Dobrogea Bulgariei. Trăiască John Bull sau, mai bine zis, 
Buchanman. 

Îmi pare bine că Ștefan Popescu nu mai este sub în- 
râurirea lui Stere. Azi e nenorocit că la el la moșie s-au 
furat toate tablourile și se gândește cu melancolie că ni- 
ciun penel nu i-a mai rămas. 

Cheile de la toate bisericile au fost luate de germani, 
probabil spre a le ridica clopotele. Mitropolitul s-a dus 
azi la Mackensen să reclame. 


21 aprilie 1917 


Se rechiziţionează din biserici clopotele și argintul de 
pe icoane. Se spune că în urma protestării mitropolitului, 
au fost redate azi unele, dar multe nu. Ca fulgerul s-a răs- 
pândit știrea în ţară a acestui sacrilegiu și dând loc unei 
indignări generale; zvonuri, unul mai fantastic ca celălalt, 


I2 tre a PTA ALIMÅNEȘSTIANU ae 
circulă prin popor, că încercând să ia coșciugul Sfântului 
Dumitru, au căzut trăzniţi, că clopotul de la Sf. Spiridon 
a strivit patru germani etc. 


23 aprilie 1917 


Internatele noastre ne scriu că materialmente o duc 
bine. Li se aduce de la Ferești ce le trebuie. 


24 aprilie 1917 

Cea mai criminală faptă săvârșită de germani în ţară 
este, desigur, ridicarea lui Procopiu. A fost luat din pat, cu 
toate că, după părerea doctorilor, atât a celui român cât și 
a celui german, orice mișcare îl poate omorî. Transportat 
leșinat în mașină, a ajuns la spitalul militar seara la 8, a 
fost trecut prin trei pavilioane, negăsindu-i-se loc și a fost 
depus, în sfârșit, într-o sală cu deţinuţii (nu politici, ci hoţi). 
Closetul era alcătuit dintr-un butoi în mijlocul odăii. Acolo 
și-a petrecut noaptea. Deţinuţii i-au furat lucrurile de pe el, 
dar făcându-li-se milă la urmă, văzând că-i este așa rău, tot 
ei s-au dus spre dimineață de au chemat pe doctor. 

Acesta i-a făcut o injecție de morfină, ceea ce nu era 
deloc indicat pentru boala lui. 


27 aprilie 1917 


Având necesitate de braţe la câmp, ordonanţele anunţă 
că vor fi rechiziţionaţi (cu de-a sila), din toate clasele so- 
cietăţii, cei ce nu vor fi având ocupaţie fixă în oraș. 

Alta: oricine nu va primi o funcţiune dată de co- 
mandantul german, sau se va demite, este condamnat la 
30 000 de lei amendă și trei ani de temniţă. 

Cine nu-și stropește trotuarul și jumătate de stradă, 
de patru ori pe zi, este condamnat la 100-200 de lei 

amendă. Asta n-ar fi rău, dar cum au nevoie de bani, pun 
la amendă cartiere întregi, de se udă sau nu. 

La ţară, ţăranul este silit a cumpăra ouă și a le preda 
poliţiei germane, căci nemaiavând găini, îi pun la amendă. 


29 aprilie 1917 


Mare parastas la Curtea de Argeș, de Sf. Elisabeta, 
pentru Regină, organizat de dl Neniţescu și dra Fany 
Seculici. 

Iată cum se sfârșește apelul pentru doamnele române, 
spre a lua parte la acest parastas: 

„Astăzi, odată cu gratitudinea și pietatea realului și 
autenticului românism, unindu-se și remușcarea și po- 
căinţa rătăciţilor unui fatal moment, neamul depune cu- 
nuni de lacrimi pe mormântul unde au depus cununi de 
flori proaspete și virginale feldmareșalul Mackensen și 
mareșalul Falkenhayn”. 

Dintre toate, au răspuns la acest frumos apel doam- 
nele Seculici, Radovici (Stere), Marie Nicole Darvari. Ca 
bărbaţi, Stere și câţiva profesori. 

La parcul Ioanid se lucrează pe capete la regularea gră- 
dinii din jurul casei lui Geblescu, punându-se drapelul cu 
pajura germană. S-au cheltuit 200 000 de lei. Aceasta în 
previziunea unei eventuale sosiri a Împăratului. 


30 aprilie 1917 


Clopotele vor fi ridicate. Cuvintele de mai jos vor 
descrie, mai bine ca orice, jalea ce lasă în urmă ridicarea 
lor: 

„Azi-dimineaţă, plecând la plimbare, am găsit pe 
stareță plângând pe bancă, sub clopotniţă; preoţii erau 
sus la clopotele de pe care copiau inscripţiile și notele 

ce emiteau. M-am suit și eu la ei. Când ne-am coborât, 
s-au dus cu toţii în biserică să copieze inscripţiile de pe 
icoane. 

Biata stareță se închina la fiecare, o săruta cu foc, făcea 
cruce și le mângâia. «Te cunosc de când eram uite așa de 
mititică, m-ai văzut crescând și vor să te ia». Plângea și le 
săruta, apoi se închina: 

«Doamne, trăznește-i, doboară-i!» ŞI, înfuriindu-se, 
îi blestema. 

Pe urmă trecea la alta și iar începea, invocând la fie- 
care și pe bătrâna stareță, care o crescuse, și pe donatori. 
Era foarte atingătoare, mi s-a părut chiar impunătoare 
în vanitatea și umilinţa ei, care era plină de iubire și de 
respect pentru mănăstire. 

Căutând s-o mângâi, spunându-i că tot germanii îi vor 
plăti în curând altele noi, dar dânsa cu mult simţământ: 

— Noi, mamă, noi, dar n-o să mai fie acestea vechi, 
cu care am trăit și am îmbătrânit și noi și părinţii noștri, 
care ne-au sunat și de bine și de rău. Pe acestea le vor face 
ghiulele, să tragă tot în noi.”! 


20 mai 1917 


Multă vreme nu am luat condeiul în mână și aceasta 
numai din pricina temerii de percheziţii de hârtii, ce mi 
se anunţase, cât și a unui fel de dezgust de toate, în mare 
parte otrăvită de minciunile ce le înghiţim din gazetă. 
Deși știu bine că sunt minciuni, nu mă pot împiedica 
să-mi fac sânge rău. De netăgăduit, am pierdut din în- 
crederea ce aveam în cvadruplă, nu în rezultatul final, 
dar în temeiul ce-l putem pune noi — țările mici — în 


1 Scris de Sabina, de la Pasărea (nota autoarei). 

cele mari, cum se adeverește din ce în ce pacea separată, 
ce era să se facă pe spinarea României, de aliatul nostru, 
Ţarul, cu vrăjmașul german. Dacă englezii nu favorizau 
revoluţia, era făcută. Aceeași trădare ca la 1877, când 
i-am scăpat la Plevna și în urmă ne-au luat Basarabia. 
De copil, auzind istorisindu-se în jurul meu cum s-au 
purtat cu noi, cum jefuiseră pe unde trecuseră, cum o 
duceau într-o beţie, de la cei de jos la cei de sus, cum 
ne-au trădat la pace, crescuse în mine un simţământ de 
repulsiune, de temere. Când întâlneam vreunul prin sate, 
vânzător de icoane, mi se strângea inima, aveam același 
simţământ pe care-l am în faţa unei pisici, ce te mângâie 
ca să te zgârie pe nevestite. Mai târziu, în loc să des- 
crească acest simţământ, a crescut, căci în aproape toate 
atentatele făcute asupra Tatei era amestecată și legaţiu- 
nea rusească, mai ales pe vremea lui Hitrovo, al cărui aur 
corupsese atâta lume. 

Ei simțeau în tata o piedică pentru cuceririle în Ori- 
ent, în drumul spre Constantinopol, de aceea și Ionel nu 
a voit să intre în război până nu și-a luat toate chezăși- 
ile posibile, date nu numai de Rusia, dar și de Anglia și 
Franţa, căci numai pe cea dintâi știa că nu se poate bizui. 

Mi s-a adus mai deunăzi o hartă, Frieden Karte, acum 
interzisă. Europa în trei exemplare; într-unul, ţările cu 
graniţele dinainte de război; în alta astfel cum s-ar fi 
împărţit făcându-se pacea separată; cea de-a treia, Eu- 
ropa colorată după naţionalităţi. În cea de-a doua, Ro- 
mânia nu există. O parte până la Siret aparţine Rusiei, 
cealaltă Austriei. În harta din urmă, Românii alcătuiesc 
o pată mare cafenie, cuprinzând Transilvania, Banatul, 
Bucovina, Basarabia etc., în sfârșit consacrând tot ce este 
locuit de români. 


O singură mică pată în mijloc, galbenă, reprezintă un- 
gurii și sașii; cu verde, bulgarii. Cadrilaterul este aproape 
tot verde. 

Cred că această mărturisire a drepturilor noastre asu- 
pra Transilvaniei nu a convenit Austriei, de aceea a fost 
oprită vânzarea. 

Dacă am dezgust faţă de Rusia, mi-a crescut în vre- 
murile din urmă încrederea în Anglia. 

Din zi în zi se afirmă mai mult ca o putere conștientă 
de drepturile sale. Nimic nu o va da înapoi să zdrobească 
imperialismul german, atât pe calea brutală a armelor (în 
doi ani și-a făcut o armată), cât și pe cale diplomatică. 
Franţa sacrificată, care până acum a ţinut singură piept 
năvălirii teutone, admirabilă prin vitejia soldaţilor și soli- 
daritatea cetăţenilor, nu ar fi putut duce războiul, totuși, 
până la sfârșit, fără autoritatea morală a Angliei, care a 
grupat în jurul său aproape toate țările Americii. 

De aceea, toată râvna Germaniei este asupra ei și în- 
cearcă prin toate mijloacele să-i dezlănţuiască dezagre- 
garea, fie prin revolte în Irlanda, fie prin frământări în 
Colonii, sau propagandă socialistă internaţională, pe te- 
ritoriul său. 

Cu toate că ea caută să facă întunericul tot mai mult 
printre noi, ca să nu vedem că se petrece un început de 
descurajare în sânul alianţei Puterilor Centrale, sunt une- 
ori licăriri. Le bate la poartă revoluţia socială, atât Ger- 
maniei, cât și Austriei. Criza ungurească, prin căderea lui 
Tisza! nu se poate rezolva, foametea netăgăduită chiar de 
gazetele lor și mai ales ura cu care vorbesc pe faţă pute- 
rile aliate unele de altele, mai ales cele austriace, arată o 


1 Contele Istvan Tisza (1861-1918), prim-ministru al Rega- 
tului Ungariei între 1913 și 1917 (n. coord.). 

stare de lucruri care nu mai poate dăinui. Dacă prin forţa 
armelor nu va fi silită să facă așa repede pace, desigur se 
face prin dezagregarea alianţei. 

Dar nu aș fi mulțumită decât dacă s-ar călca și teritoriul 
german, ca să simtă și ei durerea și umilinţa unei ocupaţii. 

Am avut o mică răzbunare mai deunăzi: s-a desco- 
perit, printr-un denunţ făcut la Berlin, tot de un coleg 
de-al lor, o mare bandă de hoţi, căci sistemul de spio- 
naj nu se limitează numai la străini; ofițerii, funcționa- 
rii se spionează unii pe alţii și fiecare denunţ este luat 
în consideraţie. 

Comisiunea de aprovizionare a orașului, cu căpitanul 
Albrecht în cap, adus din Germania ca o somitate, juris- 
consultul Kaufmann, procuror tot din Germania, Simons, 
Adelștein Pauker furau cu toţii din vagoanele de grâu des- 
tinate pentru pâinea populaţiei, transformându-le în griș. 

Câştigau câte 30 000 de lei pe zi. Au realizat astfel, 
se zice, 14 milioane de lei. Banii găsiţi au fost depuși la 
Banca Naţională și, spre a băga numai pe germanii și pe 
evreii de aci în judecată, au expediat imediat pe Albrecht 
pe front. 

Sunt mâhnită că autorităţile române care făcuseră an- 
cheta lui Emil Petrescu la Primărie, anchetă cerută de 
Ministerul de Interne, spun pretutindeni că nemţii nu 
sunt hoţi, dar că s-au molipsit de la ai noștri! 

Ca fapte petrecute în vremurile din urmă: la 5 mai, 
percheziţie la Mariuţa, la orele 7 dimineaţa; au intrat 
prin toate odăile, silind pe cei îmbrăcaţi sau neîmbrăcaţi 
să se adune repede în hall. 

Au căutat amănunţit, desfăcând păturile, scormonind 
dulapurile, rufă cu rufă, carte cu carte din bibliotecă, 
podul, cămara, sobele, pretutindeni în zadar. 

Moss, pe când ceilalți căutau, făcea conversație cu 
franceza ce ședea la Pillat, „Phomme du monde”! spu- 
nându-i că este jumătate parizian, că mama lui este 
americană — ovrei din două țări —, că are de gând să se 
stabilească după război în România, că el nu este de me- 
serie polițist, dar comerciant de piei. 

Domnișoara Debest i-a spus: „Vous avez un sale 
métier en ce moment”.? 

„Il y en a de plus sales” — a răspuns. 

Cerusem să mergem să facem parastas pentru Tata, la 
Florica, dar ni s-a refuzat. L-a făcut totuși dl Gheorghiu 
și au avut îndrăzneala să vie ofițerii, în mare ţinută, să 
asiste. 

S-au golit toate dulapurile și se ţin chefurile lanţ. De 
asemenea și în toată ţara. Casele, golindu-se din pricina 
rechemării trupelor la front, au devenit multe casinouri. 
Numai în strada noastră sunt trei. 

După câtăva vreme de acest „dolce farniente”, nu-i 
mai poate duce la front. S-au împușcat trei ofiţeri chiar 
la „offizierheim”. Soldaţii dezertează și nu vorbesc decât 
de pace. 

Se simte că s-au săturat. 


26 mai 1917 


La Pasărea s-au strâns șurupurile: nu le mai dă voie in- 
ternatelor să se plimbe prin pădure, decât urmate de sol- 
dat cu pușcă. Cu toate că, sosind la București, germanul 


1 Omul de lume” (în limba franceză, în original) (n. red.). 
5 ; : 5 Ea LAMA 
„Aveţi o meserie tare murdară la ora actuală” (în limba fran- 
ceză, în original) (n. red.). 
3 „Sunt altele încă și mai murdare” (în limba franceză, în ori- 


ginal) (n. red.). 


„na PRR A OR PENA EC ere RE 
cu care s-a făcut schimbul doctorului Sion a spus că in- 
ternaţii în Moldova au fost foarte bine trataţi, că trăiau 
mai luxos ca ofiţerii francezi, totuși se fac noi internări. 
De altminterea, este pentru cei de la poliție și un mijloc 
de a câștiga bani. La dna Băicoianu vin neîncetat ofiţeri, 
propunând să-i scoată bărbatul din Săveni, pentru suma 
de lei 10 000 sau 20 000, fără rușine. A spus foarte bine 
Stresemanni, în parlament, că au devenit o bandă orga- 
nizată de tâlhari. 

Orice afacere trebuie mituită, nici bilet de tren nu poţi 
lua fără bacșiș. La Buzău, mai ales, este o etapă cunos- 
cută prin brutalitatea ei. A luat în urmă 40 de cetăţeni 
din clasa cea mai bună și i-a pus la corvoadă. În ajunul 
Crăciunului, au ridicat două doamne (una avea 70 de ani 
trecuţi), pe înnoptate, și le-au dus la 3 km de oraș, pe jos, 
pe o zăpadă de aproape un metru, fiindcă nu-și curăţiseră 
trotuarul. Civililor li s-a impus pretutindeni să salute pe 
ofiţerii germani. 


3 iunie 1917 


Se limpezește din zi în zi orizontul. Grecia a intrat în răz- 
boi. Regele Constantin a fost detronat. Blocada s-a ridicat. 
America înarmează pe capete. Conferinţa din Stockholm 
devine un bluff, iar Spania este frământată de manifeste in- 
tervenţioniste. Regele schimbă neîncetat ministerele. 

Prin gazete, totuși, continuă răspândirea ştirilor de- 
moralizatoare. Mă preocupă mai ales descrierea tifosului 
exantematic ce bântuie în Moldova și care concordă, din 
nenorocire, cu știrile ce vin pe cale particulară, ici și colo. 
De pildă, un doctor turc, un evreu, un grec, rând pe rând 


1 (Gustav Stresemann (1878-1929), om politic liberal german, 
cancelar al Germaniei în 1923 (n. coord.). 

sosesc de pe front și istorisesc că au murit dnii doctori 
Botescu, Djuvara, Jianu. Cât aș vrea o clipă să văd ce se 
petrece la Iași... sau poate mai bine nu...! 


4 iunie 1917 


Doctorul Cantacuzino a obţinut în sfârșit permisul 
de a merge la Pasărea. S-a reîntors mulţumit. Le-a găsit 
pline de nădejde. 

Bietul Procopiu, după câte ne-a spus dna Berindei, 
astă-seară merge din ce în ce mai rău. Au izbutit să-l re- 
aducă acasă, dar au adus numai un cadavru. El este mar- 
tirul ocupaţiei străine. 

Când am trimis pe cineva la Stere, știind că-i fusese 
prieten, să intervie pentru el, a răspuns ca și Carp: că are 
ce merita. 


8 iunie 1917 


Certuri de supremație între Verzea și arhitectul Be- 
rindei. Cel dintâi, preferat de autorităţile militare; celă- 
lalt, de cele civile, și-a dat demisia, dar a retras-o. 


10 iunie 1917 

În sfârșit ne-au sosit știri din Iași, că toţi sunt bine şi 
ne-a scos grija ce ne dăduse tifosul exantematic. Ionel este 
la Petersburg. S-au votat exproprierea și votul obştesc. 

Regele a și dat moșiile Domeniilor și ale sale proprii 
la expropriere. Câteva cuvinte și câtă emoţiune resimțim 
de câte ori le primim! 


19 iunie 1917 


A murit Maiorescu. Nesimţindu-se bine acum câteva 
zile și mergând Marghiloman să-l vadă, i-a adus cu sila 


un doctor neamţ. După ce a plecat, a cerut să nu-i mai vie 
doctori germani să-l îngrijească. A murit subit și a lăsat 
în urma lui regrete, căci tocmai el, care avusese cele mai 
strânse legături, prin studii și nevastă, cu Germania, se 
arătase mai bun român ca ceilalți germanofili. 

Au fost aduși Derussi, cu încă trei de la Săveni și în- 
chiși la Cercul Militar. Li se spusese la plecare că sunt 
liberi, dar în gară i-a luat un soldat în primire. 

Revoltele împotriva administraţiei militare se înteţesc 
printre ţărani. Azi era afișat, cu iscălitura lui Tūlff, că au 
fost împușcați trei oameni, fiindcă au răspândit știri false 
și au împins pe ţărani la răscoală împotriva Puterilor 
Centrale. 

Sărmanii! Dac-ar fi împușcat numai trei ar fi bine, dar 
la Mehedinţi, ofiţerii au spus singuri că s-au împușcat cu 
sutele. 

În comunicat vorbeau numai de judeţele Prahova 
şi Vlașca. În Ilfov au sărit pe soldaţii germani, care le 
strângeau tot ce aveau prin casă și le-au tăiat firele tele- 
grafice. Când am istorisit băiatului din casă că la el, în 
Mehedinţi, s-au pus ţăranii să lupte cu nemţii și că mai 
bine s-ar astâmpăra, căci nu pot aduce niciun folos ţării 
acum, a răspuns: „Lasă, tot e bine că mai omoară câţiva 
din ei”. 


21 iunie 1917 


Pentru lucrul câmpului, se iau măsuri peste măsuri, 
ordonanţe peste ordonanţe: una contrazice pe alta. De 
pildă, au dat prizonieri dnei Romniceanu, pe urmă i-au 
retras și au trimis bucureșteni neocupaţi. Spunea că i-a 
venit o gloată de oameni sui generis: un ţigan, o femeie cu 
un copil, un pantofar. 

Au început să plângă, să se vaite că în viaţa lor nu au 
ţinut o sapă în mână; logofătul, că îi strică semănăturile. 
Floarea-soarelui au dat-o la pământ, săpând-o. Îi plătea 
cu 2,50 lei pe zi și mâncarea. Văzând că-i aduc numai 
pagube, a plecat cu ei la București și i-a dus in corpore 
la prefectul de Ilfov, dl Răceanu. Acesta, foarte speriat la 
perspectiva unui conflict cu germanii, a declarat că nu 
este de competenţa sa și i-a trimis în capătul celălalt al 
orașului, la un birou care i-a înapoiat la Prefectura Poli- 
ţiei. Directorul, desperat, i-a spus că cunoștea dinainte 
rezultatul acestor măsuri și a sfătuit pe Zoe să redea 
ausweis-urile lucrătorilor și să le dea drumul. 

Așa a și făcut. Tot din pricina aceasta, aprovizionare 
aproape nu mai există. De patru zile, intrarea zarza- 
vaturilor, a cartofilor s-a interzis. Precupeţii, deoarece 
plătesc dări foarte mari și nu mai au ce vinde, au făcut 
o manifestaţie; publicul asemenea, la casa de depuneri 
unde se afla biroul de aprovizionare al Primăriei, cu 
Prager ca delegat. Dânsul le-a dat dreptate și a declarat 
că dacă nu se reîntoarce Verzea, care cel puţin îi da 
ajutor, se retrage, căci populaţia îi sparge capul. Ase- 
menea cu lemnele. Înainte de plecarea lui Albrecht se 
dăduseră 15 păduri în exploatare Primăriei, se și înce- 
puse tăierea, cu personal român. După plecarea lui, au 
dat pădurile unor evrei, pe un preţ derizoriu. Aceştia le 
revindeau, bineînţeles, cu speculă mare. Verzea a recla- 
mat să i se dea înapoi pădurile, dacă nu, își dă demisia. 
Carp îl susţine. După multe certuri, i le-au lăsat din 
nou Primăriei, dar le-au luat toţi lucrătorii, prin fap- 
tul că au dat o ordonanţă cum că, afară de duminica, 
niciun ţăran nu are voie să iasă din sat, decât pentru 
munca câmpului. 


tag FE PA ANN ANA e h aaa 

Iar reclamaţie la prefectul de Ilfov. Acesta răspunde 
că nu este nimic de făcut, fiindcă-l ameninţaseră, dacă nu 
urmează ordonanţele ad litteram, cu închisoarea. 

În sfârșit, i s-au acordat prizonieri, dar în timpul acesta 
s-au rechiziţionat toate securile. Cu ce să taie pădurea? 

Ordonanţa caraghioasă... Cine va cumpăra de la mi- 
litarii Puterilor Centrale alimente, zahăr, carne etc. va fi 
pedepsit. În loc să primească pedeapsă cel ce vinde. Noul 
Primar se spune că va fi dl Bragadiru. 


24 iunie 1917 

Nu a primit dl Bragadiru primăria. 

Tratamentul ce se face lui Derussi îl va duce pe calea 
lui Procopiu, care trage să moară. Când a izbutit nevasta 
lui să-l vadă, nu l-a mai cunoscut. Era îmbrăcat cu cămașă 
de cazarmă (îi trimisese trei pachete cu rufe și haine, pe 
care le-a scos subofiţerul, la reclamaţia lui Fanny) și în- 
tr-o stare de enervare care a speriat-o. Îl siliseră să intre 
într-o baie de aburi, deși le spusese că nu o poate suporta. 
A leșinat. 

E tot timpul maltratat. Când s-a dus Fanny la Lupu 
Kostaki, să-l roage să afle pentru ce atâta chinuială, s-a 
apucat cu mâinile de păr, ca un actor, spre a dezvinovăţi 
pe germani, și striga: „Ce-a făcut guvernul român! Ce-a 
făcut guvernul român!” 

La începutul ocupaţiei, cuvintele acestea așa de des 
repetate de autorităţile române aveau răsunet în sufletul 
celor rămași aici. 

Acum însă sunt răzvrătiți, cu cât victoria finală se de- 
senează mai bine și cu pași mari pentru cvadruplă. Toţi 
își dau seama că, dacă rămâneam neutri, ne-am fi păzit 
averea și viaţa, dar am fi renunţat pe veci la întregirea 

neamului și am fi avut soarta Greciei, la urma urmelor, 
mai rea din pricina situaţiei noastre nenorocite, între 
Austria și Rusia. 

Ofensivă rusă formidabilă. 


26 iunie 1917 


Armata noastră este în luptă, fapt sigur acum. Ne-au 
ascuns-o cât au putut, dar dintr-un manifest al lui Bru- 
silov! în Pester Lloyd am văzut că îndeamnă trupele de 
pe frontul vest la luptă îndârjită, spre a susţine succesele 
fraţilor de la frontul nord și sud (noi), căci altfel ar fi o 
trădare. 

De acum înainte nu mai pot ceti comunicatele făcând 
literatură asupra lor. Când deschid gazeta îmi bate inima. 


27 iunie 1917 

La Săveni s-a dat câte o foaie de hârtie fiecărui inter- 
nat, să spuie dacă vrea să plece la Iași sau nu, în schimbul 
internaţilor germani de acolo. 

Au iscălit 14. Pe Pillat l-am îndemnat să plece. 


29 iunie 1917 


A murit Procopiu azi. Până în ultima clipă spunea: 
„Nu face nimic! Numai ţara să iasă bine”. 


2 iulie 1917 

Ceremonia înmormântării lui Procopiu a fost 
foarte tragică, după cum i-a fost și moartea. Lume pu- 
ţină. Numai câţiva prieteni mai îndrăzneţi, ca Ștefan 


1 Alexei Brusilov (1853-1926), general rus din timpul Primu- 
lui Război Mondial (n. coord.). 

Popescu, Crăsnaru, Grigore Pherekyde, din obișnuiţii 
casei afară de rude. 

Mulţi se abţinuseră de a veni, la început de teamă, 
să nu se compromită. Autorităţile române au lipsit de 
asemenea, și când în acest cerc restrâns, aproape numai 
femei, a luat cuvântul Teodor Aslan, ne-a cuprins o emo- 
ţie mare pe noi toţi, care simţeam actul eroic ce-l făcea în 
clipele acelea, căci printre noi erau câţiva germanofili ca 
Stere și agenţi ai poliţiei. 


7 iulie 1917 

Mare propagandă făcută de poliția germană pe 
lângă internaţi, să nu plece la Iași. Când ne-am dus 
la poliţie să scoatem un ausweis cu Mariuţa, pentru 
Săveni, după cum au căpătat toate soțiile internaţilor 
ce plecau la Iași, ofiţerul, locţiitorul lui Hielkman, a 
fost pentru o singură dată politicos, dar a căutat să ne 
convingă să nu plece Ionică, din cauza tifosului. Nu au 
voit să fixeze pe bilet durata șederii Mariuţei; ceea ce 
ne-a mirat. 


9 iulie 1917 


Care ne-a fost mirarea azi-dimineaţă, primind un 
bilet de la Mariuţa, că s-a reîntors și, mergând la dânsa 
am aflat că, odată urcată în tren, s-a prezentat un soldat. 
A cerut să caute sacul, și dacă nu are scrisori. Abia sfâr- 
șise cu regularea auswveis-ului la sosirea în Săveni, că re- 
apare soldatul din tren, trimis special pentru ea, și spune 
că nu poate sta mai mult de o oră și jumătate acolo și că 
trebuie să stea de faţă la convorbirile ei. 

Pillat era foarte impresionat. Au silit-o să plece ime- 
diat după o oră și jumătate și, neavând tren, a trebuit să 

petreacă noaptea la Țăndărei, la un ţăran. Toate celelalte 
neveste ale internaţilor șezuseră 4 zile. 


12 iulie 1917 


Lison Greceanu este închisă în condițiuni mizerabile, 
fiindcă s-au găsit arme zidite la Spitalul Brâncovenesc, 
unde este soţul ei director. Erau arme de vânătoare. Ea 
este la Cercul Militar, într-o odaie cu alte femei, închise 
pentru hoţii și pline de insecte. 

Expirându-se concediul său, Emil Petrescu s-a pre- 
zentat la poliţie, unde căpitanul Hielkman i-a spus că 
s-a renunţat la trimiterea în Moldova, neputându-se face 
înţelegerea cu Moldova și peste două zile să se prezinte 
spre a fi închis la Imperial. Toate minciuni. Cum putea 
fi făcut un schimb de internaţi tocmai acum, când sunt 
lupte pe front? 


18 iulie 1917 


Zile grozave. Ofensiva germană în Galiţia a spart 
frontul. 

Înainte chiar de atac, o divizie întreagă rusă, sub im- 
boldul propagandei lui Lenin, șeful socialist internaţio- 
nal plătit de germani, a părăsit tranșeele; de aci ruperea 
frontului și retragerea neîncetată a rușilor. Azi ei sunt 
pe graniţa rusească. Am trăit cumplite emoţiuni. Teama 
retragerii întregului front rus, părăsind Moldova pradă 
vrăjmașului ne înspăimântase. Perspectiva era pribegia 
armatei și a guvernului prin Rusia haotică. 

De azi însă pare că s-a oprit înaintarea. Kerenski este 
acum dictator și dă impresia unui om extraordinar: o fi- 
gură tolstoiană; pe de altă parte, românii au luat ofensiva 

la Putna și Siret și au respins pe germani în toate punc- 
tele, după chiar comunicatul german. 

Pe când noi ne înspăimântăm în tăcere de cele ce se 
întâmplă, căci se joacă în clipele acestea una din cele mai 
riscate cărţi ale istoriei României, germanofilii noștri dau 
banchete lui Mackensen. Lupu Kostaki cu ai săi serbează 
victoria din Galiţia şi în curând luarea Moldovei. Mi s-a 
spus că Petre Carp cere germanilor ocuparea Moldovei. 
Dânsul va fi numit dictator, Regele detronat, și ales altul 
din familia imperială, probabil. 


22 iulie 1917 


Clipele prin care trecem îmi reamintesc cu totul pe 
acelea când eram sub spada lui Damocles a intrării ger- 
manilor în București. 

Credeam ca asemenea emoţii, în urma stabilizării 
frontului la Milcov, să nu se mai repete. Rușii se retrag 
mereu. Au ajuns la Cernăuţi. Germanii strigă „victorie! 
și Lupu Kostaki face turnee prin ţară, împărțind mani- 

feste spre a fi iscălite de populaţie, prin care se face un 
„plebiscit, cerându-se împuternicirea lui Carp spre a în- 
cheia pacea. Au fost lungi întrevederi cu Marghiloman, 
care ar adera, dar mai așteaptă să vază cum se întorc lu- 
crurile. A consimţit la detronare, dar nu încă: e prudent. 


23 iulie 1917 


După ce s-au cultivat toate moșiile de arendașii sau 
reprezentanţii proprietarilor plecaţi, pe spesele lor, acum 
li se confiscă recolta. 

Primul procuror Diaconescu a primit o hârtie iscălită 


de Tülff, cum că fiind ostil germanilor, va fi dus în Germa- 


nia. L-au și pornit. Emil Petrescu a fost expediat la Săveni. 

26 iulie 1917 


Tot zile grele. Ofensiva din nord totuși pare că scade, 
dar cea de la Siret începe. Nu-mi vine să mai citesc ga- 
zeta de mâine. 


27 iulie 1917 


Comunicat mai bun. Ofensivele amândouă oprite. 
Ceea ce a preocupat lumea, afară de luptele de pe Siret, 
sunt uneltirile lui Carp. A chemat pe Marghiloman la 
Călinești și i-a spus că a cerut un ultimatum Germaniei, 
după plebiscitul început prin ţară, să se facă pace cu Ro- 
mânia, Moldova fiind privită de germanofili ca și luată. 

Statul german să ne ia pe 20 de ani terenurile petroli- 
fere și recoltele, pe anumite preţuri fixate de ei. 

Ni se lasă Dobrogea, fără Cadrilater. Basarabia, pe care 
o priviseră ca posesie germanică, ne va fi redată. Familia 
Regală detronată; numai pe Principele Nicolae l-ar primi 
poate, dar dus și crescut în Germania. Regenţii: Lupu 
Kostaki, Virgil Arion și Neniţescu. Aceștia își așteaptă 
cu nerăbdare numirea. Marghiloman, mâhnit că nu este 
în capul bucatelor. 

Poporul tace, dar judecă. Acum câteva zile, întâlnind 
pe P. Carp, dl Aslan a rostit către nevastă-sa: „Nu-l mai 
salut”. „Cine să-l mai salute, domnule, de acum înainte?”, 
a grăit, în spatele lor, un bărbat din popor. 

Își dau seama că n-ar mai iscăli nimeni manifestul, de 
ar vorbi și de detronare — deoarece, când cheamă funcţi- 
onarii, preoţii și învățătorii la prefecturi, să subscrie, nu 
le vorbesc decât de pace. Nici pomeneală de detronare, 
de regență, de mobilizarea armatei împotriva celei din 
Moldova. 

lată hârtia ce se dă de iscălit: 

„Subsemnaţii cetăţeni, având convingerea că, în îm- 
prejurările prin care trece ţara, acţiunea dlui Petre P. 
Carp e singură în stare a reda României situaţia pier- 
dută, îi încredințăm sarcina de a apăra drepturile ţării, 
în negocierile ce se vor deschide pentru dobândirea 
păcii dorite de toţi.” 

Mackensen ar fi declarat că nu primește regența — a 
păţit-o odată, cu asemenea pace ridicolă în Muntenegru. 

Zoe Arion, din pricina germanei care venise să se 
bage la ea, și căreia îi spusese că preferă o româncă, a fost 
condamnată la 4 luni de închisoare. 


31 iulie 1917 

Vrăjmașul înaintează treptat prin Valea Cașinului și 
prin Focșani. Puterile de pe frontul de sus le-au adus asu- 
pra celui de la Sud. În clipele acestea se dă o luptă mare, 
la Adjudul nou, luptă care ţine, după comunicatul ger- 
man, de două zile și nu-mi prezice nimic bun. 

Ce groaznice clipe — dar și înălțătoare, să știi că ar- 
mata română ţine piept celui mai îndârjit vrăjmaș, pe 
care lumea întreagă se căznește să-l răpună, fără să izbu- 
tească, de trei ani! 

Alexandru Sturdza, al cărui rost nu-l înțelegem încă în 
ţară, ştiindu-l ofiţer în armata de pe Siret, a sosit cu un 
număr de ofiţeri români, cei mai mulţi evrei, spre a face 
propagandă printre prizonierii de aici, în vederea alcătuirii 
unei armate care să meargă împotriva celei din Moldova! 


2 august 1917 

Azi îmi venea să nu mai scriu și totuși am luat con- 
deiul, căci este singurul chip să dau drumul la „supapa” 
frământărilor prin care trec și pe care trebuie să le tac. 

Faţă de mama nu pot vorbi decât de izbânda finală, 
fără să-i arăt îngrijorarea. Când ne văd pe amândouă, în 
aceste două odăi aproape mansarde, în care trăim de atâ- 
tea luni fără să ieșim mai deloc, am impresia uneori că 
suntem în pușcărie. 

Cărţi nu poţi citi; nu ai inimă să citești literatură, ga- 
zetele te otrăvesc. Una din singurele distracţii este să mă 
gândesc uneori la trecut și totuși cu câtă amărăciune, când 
îmi iese înainte prezentul: lupta uriașă a armatei noastre 
ca să păstreze neatârnat petecul de pământ ce reprezintă 
acum patria și pe care sunt în clipele acestea aţintiţi ochii 
întregii suflări românești, căci de ea atârnă viitorul. La cei 
de la Iași nu vreau și nu pot să mă gândesc. 


4 august 1917 


Luând seama la tovarășii și tovarășele noastre de ocu- 
paţie, afară de germanofili, observi două chipuri de a 
privi evenimentele de pe front. Unii, printre care suntem 
și noi, care nu urmăresc decât armata și rezultatul războ- 
iului, izbutind să facă abstracţie completă, printr-o sfor- 
tare de voinţă mare, de familie și de prieteni. Alţii care 
urmăresc ofensiva, chinuiţi de gândul alor lor. Cu toate 
că emoțţiunile și încordarea celor dintâi sunt mai puter- 
nice, ei sunt mai fericiţi, deoarece au ca punct de reazem 
încrederea în victoria finală. Eu însămi, după multă trudă 
și filosofare, am izbutit să mă sugestionez că pentru re- 
zultatul războiului este mai bine să cadă Moldova, oricât 
ne-o costa, decât Podolia. Intrarea în Rusia poate atrage 
după sine mai repede pacea, pe când ocuparea Moldovei 
n-ar avea drept rezultat decât împingerea frontului din- 
colo de Prut. 


y 

Izbutind să mă sugestionez astfel, mi-am recăpătat In 
parte somnul și liniștea trebuincioase, spre a putea su 
porta emoţiile prin care treceam. 

"Totuși, parcă apasă din ce în ce mai mult asupra noastră 
prelungirea ocupaţiei. De la sosirea lui Michaelis la putere 
și cenzurarea extraordinară a presei germane și austriace, 
s-a întețit întunerecul și nesiguranța de ce se petrece din- 
colo de Carpaţi. O mângâiere este însă spiritul naţional ce 
se dezvoltă neîncetat printre cei dimprejur. Încrederea în ai 
noștri crește, vitejiile armatei, repetate de ofiţerii germani 
și austriaci, le dă însufleţire și, după cum spune manifestul 
ce se împrăștie prin oraș zilele acestea, le dă puterea să 
aștepte cu încredere și răbdare. 

Pe Carp este focul cel mare. Poporul îl consideră drept 
evreu, pe Sturdza l-ar sfâșia, deoarece s-a răspândit zgo- 
motul că a trădat și de aceea a fugit în Germania. 


6 august 1917 


Primul comunicat bun după atâtea săptămâni. Engle- 
zii au spart frontul în două locuri. Ofensiva de la Siret 
pare a avea o pauză. Din ce pricină? 

Citim printre rânduri succesul și ne înveselim. 

Am pus mâna pe manifestul Mitropolitului și al înal- 
ţilor demnitari ai Bisericii ortodoxe din teritoriul ocupat, 
care a fost aruncat pe front, spre a demoraliza armata și 
a îndemna soldaţii să nu se retragă din Moldova peste 


Prut, dacă li se cere. 
Textul este următorul! 


Chemarea Mitropolitului Primat 


Români moldoveni şi voi, Români de pretutindeni adu- 
nafi între Carpaţi şi Prut, auziți glasul fraților voştri din 


România ocupată. Oştile puterilor centrale sunt în trecătorile 
Carpaţilor, sunt la porțile de sus şi la porțile de jos ale Moido- 
vei, ele înaintează şi țara va fi din nou ciuntită în sângele ei. 

Noi, Mitropolitul Primat al României, am îngenuncheat 
înaintea altarului şi ne-am rugat Domnului pentru mântu- 
irea poporului nostru şi s-a umplut biserica de lumina mări- 
rii Domnului şi asupra noastră a venit duhul cel bun, ca să 
sfătuim sfat de pace în cetatea noastră. Țara vrea pace. Prea 
mult a fost pus spre pustiire cuprinsul țării. 

Peste cele 4 aripi ale pământului a venit asupra noas- 
tră sfârșitul nostru. Cele înalte ale țării au pierit. Puterile 
noastre s-au surpat. Mulţi din fii au fost uciși, alții s-au 
risipit prin ţări străine, unde suspină de foame, se sfârșesc. 
Dar Domnul Dumnezeu s-a îndurat de țara aceasta, el a 
îmblânzit inima biruitorului către noi şi a făcut dintr-însul 
fovarășul nostru la munca pentru mântuirea României. 

Țărani, târgoveți, slujbaşi şi orice aţi fi, aveţi bună cre- 
dinţă că biruitorul care intră în Moldova nu este setos de 
răzbunare, nu ucide, nu jefuieşte, nu dă foc, nu pustiește. 
Aici, în Muntenia, averile, casele, cinstea noastră a tuturor 
au fost respectate, laolaltă noi am muncit câmpiile țării şi 
ele au dat roade. Dumnezeu a potolit mânia războiului şi a 
binecuvântat munca noastră comună. Nu vă temeți, fraților, 
si nu apucaţi drumul pribegiei. Cu dor şi gând de pace ne în- 
foarcem către voi şi vă trimitem îndemn sfătuitor să staţi şi 
să rămâneți cu toții pe la locurile voastre. Aţi apărat țara cu 
vrednicie, datoria v-aţi făcut-o pe deplin. Mulţi dintre voi 
au căzut apărând moşia strămoşească. Astăzi puterile voas- 
tre sunt frânte. O singură datorie mai aveţi: să nu părăsiți 
Pământul țării, să nu lipsiți România de puterile voastre. Să 
nu punefi braţul vostru în slujba unei cauze străine. Staţi pe 


loc, fraților. Rămâneți între Carpaţi şi Prut. Nu faceți din 

acest râu românesc hotar despărțitor între inimile noastre. 
Rămâneți pe pământul strămoșesc, lângă mormintele stră- 
moşilor şi ale fraţilor voştri de luptă, lângă boldele cari de aci 
înainte vor brăni neamul nostru. Aveţi încredere în marele 
şi milostivul Dumnezeu. 

Aveţi încredere în pronia lui minunată, care ridică pe cel 
surpat şi din dărâmături scoate din nou la fața soarelui viaţa 
cea frumoasă de mai nainte. Aveţi încredere în viitorul tul- 
pinei românești. 

Dr. Konon Al. Donici, Arhiepiscop și Mitropolit Primat 
Th. M. Ploeșteanu 

Arh. Valerian Romniceanu 

Iosif Arhimandrit de scaun Sfânta Mitropolie 

Melitie Costăţeanu 

Ic. Orden (?) Musceleanu 

Ic. G. I. Geblescu 


Mitropolitul, om slab și îmbătrânit peste măsură, a 
fost unealta celor mai tineri, printre care Arhimandritul 
Scriban și Galaction. 

Opinia publică se mișcă, reacționează, nu vrea să iscă- 
lească plebiscitul lui Carp, cu toată teroarea ce se exercită 
de autorităţi; mai ales ţăranii se tem să nu fie mobilizați 
împotriva alor lor. 

La Ionel, în str. Lascăr Catargiu, a murit un ofițer de 
tifos exantematic. Cât îi era de rău, ședea cu sticlele de 
șampanie la căpătâi și bea. 


7 august 1917 


Ofensiva germană scade de tot pe frontul nostru. 
Acum sunt lupte pe tot frontul francez și în Italia. 

10 august 1917 


Credeam azi că prin faptul că s-au potolit luptele pe 
Siret voi putea citi. Luasem Banchetul lui Socrate, citit 
acum câţiva ani la Florica și care-mi plăcuse atâta. În 
zadar: cartea mi-era în mână, dar gândul aiurea, la Flo- 
rica. Mă vedeam sus, pe terasa deschisă, pe canapea, cum 
îmi era obiceiul să stau zilnic ore întregi, cu priveliștea 
întinsă în jurul meu. În dreapta, Piteștii cu acoperișurile 
sclipitoare; în față, râul Argeș ieșind și intrând prin zăvoa- 
iele de anini și de plute; în stânga, podul de cale ferată, 
ca o horbotă în verdeață și, lângă el, plopii piramidali ai 
parcului din Golești. 

Atunci ce liniște în sufletul meu și ce liniște în na- 
tură! Căci sunetele ce se desprindeau, din când în când, 
ca fluieratul trenului, pufăitul automobilelor pe drumul 
de-a lungul văii, cântecul grangurilor din pădurea de tei, 
alături de casă, sau doinele ţărăncilor din vie parcă făceau 
parte din însăși natura și nu le mai auzeam. 

Dar înapoi cu trecutul, să mă întorc la realitate. 

Notă semnificativă: „le merge rău”, cum spune Ma- 
riuţa. Filogermanii s-au îmblânzit și caută să se apropie 
de noi. Tzigara are o situaţie destul de ciudată: este re- 
prezentantul Curţii regale, prin faptul că lui i s-au lăsat 
palatele în seamă de Rege. Cheile sunt la dânsul și totuși 
sub ocrotirea sa este pus manifestul lui Carp. 

Alaltăieri a sosit la noi ordonanța colonelului Feil, 
care se ocupă cu prizonierii, și care urmărește mereu pla- 
nul de a fi încartiruit în casă. 

Ordonanţa a interpelat pe doctorul Cantacuzino 
astfel: 

— Ştii dumneata pentru ce vrea colonelul să stea aici. 

— Nu știu. 


Sesano amna dio aml oeupanieinaia S 

— Fiindcă ești cumnat cu Brătianu și Brătianu este 
un mincinos, ne-a trădat. 

— De la om la om nu trebuie să minţi, dar de la popor 
la popor!... Sunt clipe când pentru binele țării tale tre- 
buie s-o faci. De altmintrelea, Bismarck al vostru a fost 
un mare om politic, și a făcut mult pentru Germania. În 
toată viața a minţit celelalte popoare. 

Văzând că-l ia repede, strigând la el, s-a potolit de- 
odată și, după ce a cercetat din nou toată casa, a plecat 
dând doctorului de două ori mâna. 

Neamţul este laş — chiar la luptă se vede aceasta. Cât 
este sprijinit de tunuri și mitraliere, merge cu avânt; când 
ajunge la baionetă se domoleşte, sau se predă: Kamerad, 
Kamerad! Aşa ne spuneau soldaţii la spital. 


20 august 1917 


Se răspândește manifestul profesorului Mangâru și 
I. Caragiale (fiul), susţinând plebiscitul lui Carp — sem- 


nat de ei. 


22 august 1917 


Unul dintre ofiţerii aduși de pe front, locotenent-co- 
lonelul Kiţescu, are regim special. S-a dus Zoe Romni- 
ceanu să-l vadă și ne-a istorisit ce bine este tratat. 

I s-a pus o casă la dispoziţie, i s-a dat înapoi sabia, de 
către Mackensen, ca răsplată pentru vitejia sa; spune că 
luptase pe frontul de la Focșani, între două regimente 
rusești. Retrăgându-se acestea, singur cu al său, a luptat 
până au rămas 105 oameni. Din ordinul lui Mackensen, 
plin de admiraţie, i-ar fi redat sabia. 

Bietul Stere! Îmi face rău să-i citesc jurnalul, care apare 
de patru zile în Lumina. În primul articol, preconizează 


U A DIDI ati ura toi T ERROR 
intrarea României în confederaţia habsburgică; în al 
doilea, face un tablou fals în mare parte, după spusele 
celor competenţi, al situaţiei financiare de la începu- 
tul războiului; în al treilea, caută să convingă publicul 
că războiul a fost dezlănţuit de cvadruplă, că Germa- 
nia este statul cel mai democratic, în sfârșit tot baga- 
jul Gazetei Bucureştilor. Este un Karnabat cu firmă mai 
periculoasă. De altmintrelea, afară de articolul de fond, 
regulat al lui Stere, și cele literare ale lui Pătrășcanu, 
toate informaţiile, cuvânt cu cuvânt, ca ale Gazetei Bu- 
cureștilor. Aceleași minciuni, intrigi. Nicio deosebire 
între aceea scoasă de Puterile Centrale și aceea scoasă 
de români. Am început să mă îndoiesc de sinceritatea 
lui. Mulţi spun că o face pentru bani, căci este finanţat 
de germani. Cât de mare se crede și cât de mic este 
în clipele acestea! A murdărit un trecut frumos și, mai 
mult ca orișicând, proverbul este drept: „La parole est 
d'argent, la silence est d'or”. 

Mai bine s-ar fi coborât în popor, să ia lecţii de patri- 
otism. Mă gândeam mai deunăzi, când îmi istorisea Ște- 
fan Sihleanu cuvintele unui ţăran din Nehoiaș, judeţul 
Buzău, Ștefan Dumitru, în gară la Ploiești. Văzând că nu 
se poate urca în tren din pricina piciorului tăiat, i-a venit 
un trecător în ajutor: „Lasă, domnule, a zis el, că m-am 
învăţat să umblu și cu unul”. A mai istorisit că schija de 
tun îi sfărâmase osul... „Dar — a sfârșit — nu face nimic. 
Mă gândesc cu bucurie că pierzând piciorul, mi-am făcut 
datoria către ţară.” 

Doamna Romniceanu, care era de faţă, a istorisit și 
dânsa că veniseră la spital nevasta unui țăran orb, prizonier 


1„ Cuvântul este de argint, tăcerea e de aur” (în limba franceză, 
în original) (n. red.). 

de război, cu copilul ei. A fost o scenă tragică, prin faptul că 
dânsul nu-i mai putea vedea. „Mai bine așa — a spus dânsa 
plângând —, să știu că cel puţin nu s-a dat în lături.” 

Este curios cât de repede se ridică și se coboară mo- 
ralul românului: 8 luni ale ocupaţiei sub depresiunea în- 
frângerii, câţi n-au bârfit armata. Nimic nu era bun, nici 
ofiţer, nici soldat. 

De la succesele din urmă de pe front, citite cu sete 
printre rânduri în gazetele străine, nu se mai vorbește 
decât de vitejia soldaţilor și a ofiţerilor români. Fi au 
salvat Europa, crede poporul, și s-au răspândit știri fan- 
tastice care merg din gură în gură, că în luptă au luat 
prizonier pe Mackensen, că au atras o divizie germană în 
locuri mlăștinoase și au dat drumul obuzelor, au nimicit 
două regimente bulgare, au lăsat pe germani să facă un 
tunel sub Siret și l-au aruncat în sus. 

La Ortodoxie, de Sfânta Maria, dna Cantacuzino, că- 
reia îi place să fie bine și cu capra și cu varza, invitase 
câţiva ofiţeri din cei vânduți, cum îi numește lumea, din 
ai lui Sturdza. 

După serviciu, s-au așezat cu toţii la masă, dar puși 
față-n faţă cu aceștia, cei infirmi din spital au întrebat ce 
căutau în ţară și au început să le facă imputări. 

A început o ceartă care s-a sfârșit prin bătaie. 

De câtăva vreme orașul este bântuit de manifeste în 
contra nemților, de prieteni și băieţi de școală. Vasile Bă- 
nete și Trocan sunt printre cei mai activi. 

Iată două manifeste lipite noaptea pe ziduri: 


Români, 
Domnul PP Carp, în unire cu Dușmanul, vrea să ne si- 
lească a iscăli un plebiscit pentru pace. Pacea în împrejurările 

de față e o trădare, e o înjosire chiar față de inamic, care 
suntem siguri că nu-și caută decât de interesele sale proprii 
îndemnându-ne la această faptă mişelească. E osândirea 
neamului nostru, a armatei, a Regelui şi, ce e mai presus de 
toate, a Onoarei Românești. 

Nu, dl P P Karp, mână în mână cu inamicul, nu poate 
face pace, ci Regele României, care nu ne-a părăsit în dorin- 
fele noastre şi căruia noi i-am jurat credință. 

Armata își face datoria apărând până la ultima picătură 
de sânge pământul Românesc. 

Datoria noastră este să avem răbdare şi încredere. 


Fraţi români, 

Acum, în timpurile de grea încercare prin care trece fara, 
când duşmanul ce ne stăpânește se străduiește să-și reverse 
veninul până în adâncul sufletului nostru, îspitindu-ne cu 
tot felul de planuri înjositoare de pace, pe care — ne doare s-o 
mărturisim — unii Români cu mintea rătăcită le primesc, ba 
chiar le răspândesc, acum e timpul ca voi să vă luaţi drept 
pildă pe cei cari, atât de vitejeşte, se jertfesc pentru țară, şi 
să luptați şi voi cu tărie pentru cauza sfântă a Onoarei 
Românești. 

Fiți credincioși, demni şi statornici, nu daţi crezământ 
zvonurilor înșelătoare de pace ale dușmanului: ea ar fi acum 
mai mult ca oricând o pată ruşinoasă în istoria fărei, o tră- 
dare faţă de rege, căruia i-am jurat credință, față de fară, 
pentru care cu tofi trebuie să ne jertfim. Să vă fie un imbold 
marele Român, Regele nostru, care în clipa hotărâtoare n-a 
avut decât o ţintă: Îndeplinirea dealului nostru naţional. 
Și nu uitaţi că numai Lui şi sfetnicilor Țărei le este dat a 
alege momentul prielnic încheierii păcii. 


E. unuia ee rate E ere 

Sus inimile, Fraţilor, cu încredere că Domnul nu lasă să 
piară o cauză dreaptă, cu credință nestrămutată în viito- 
rul glorios al țărei, aveți răbdare, înduraţi bărbăteşte orice 
și nicio suferință să nu vă pară prea mare, în lupta pentru 
idealul strămoșesc şi sfânt. 


ÎNTREGIREA NEAMULUI 


31 august 1917 


Multe zile fără să scriu. În urma manifestelor răspân- 
dite, percheziţie la dna Maria Berindei. I s-a găsit pe 
masă jurnalul în care-și scrisese impresiile sale și trata pe 
germani mereu de barbari. Bineînţeles, i-a fost confiscat. 
Până azi nu mi s-a întâmplat nimic, dar fusesem preve- 
nită că voi fi cercetată și eu... astfel că m-am ușurat de 
tot ce putea aduce neplăceri celor din casă. În vremurile 
din urmă, nu s-a mai întâmplat nimic de seamă, decât că 
aliaţii par a înainta în Macedonia. 

Luarea Rigăi nu m-a mișcat, deoarece m-am obișnuit 
cu retragerile și înaintările rușilor. 

Dar partea comică au fost minciunile ce s-au dezlăn- 
ţuit zilele din urmă în gazete: Kerenski asasinat, Kornilov 
în capul armatei, împotriva guvernului provizoriu, impo- 
sibilitatea României de a mai lupta... Un șir de minciuni 
fanteziste care, în loc de a ne demoraliza, ne dau nădejde. 

Lumina, din ce în ce mai revoltătoare. „Pro domo”, 
serie de articole împotriva lui Ionel, împotriva celor de la 
Iași, lăudând pe nemți — mai rău ca Gazeta! 

Mă doare când o citesc, deși trăind toată viaţa printre 
oameni politici ar trebui să fiu obișnuită cu decepţiile, cu 
lipsa de caracter a celor în care uneori aveai cea mai mare 
încredere. 

Atâţia care, ca Clovis, „Ont brulé ce qu'ils ont adoré et 
adoré ce qu'ils ont brule”!. 

Chiar pe Tata, al cărui farmec deseori a schimbat pe 
cel mai mare vrăjmaș în cel mai credincios colaborator, 
câți nu l-au părăsit, de cele mai multe ori pentru motive 
de interes personal! 

Trebuie să recunosc că Pătrășcanu cel puțin, deși des- 
tul de vinovat că scrie în asemenea gazetă, nu dă decât 
articole literare... până acum... căci cine știe ce va mai ieși 
de sub pană până la sfârşit. 


1 septembrie 1917 


Scarlat Vârnav a fost chemat la comandatură și închis 
câteva zile, sub pretext că fusese cerut de bulgari (fusese 
prefect mulţi ani la Constanţa). 

Peste câteva zile a sosit la el un ofiţer bulgar, să-i spuie 
să nu crează o vorbă din cele ce i s-au spus de către nemți, 
căci dânșii nu-i ceruseră sechestrarea. Dimpotrivă, aveau 
cea mai bună amintire de prefectura sa. Îl închiseseră 
fiindcă își dăduse demisia din consiliul comunal. Des- 
coperise acolo hoţii mari și nu mai voise să știe. Marea ex- 
ploatare este acum sechestrarea moșiilor. Pretextul este că 
procuratorii proprietarilor plecaţi îi delapidează și că prin 
sechestru vor depune veniturile la casa de depuneri. lată 
motivul sub care au luat Liei din mână moșiile din Vâlcea, 
crezând că sunt ale lui Vintilă, dar neștiind că sunt ale 
mamei, care le-a reclamat. Averea dnei Assan, care constă 
din case, a fost luată din mâna surorii sale, în ajunul plăţii 
chiriilor, și banii au pierit. La Herești, în contul moșiei, au 
mobilat casa, au cumpărat trăsuri și cai, au adus cucoane 


1 „Au ars ceea ce au adorat și au adorat ceea ce au ars” (în limba 
franceză, în original) (n. red.). 

din Bucureşti și duc o viaţă largă și plăcută pe socoteala 
proprietarului. Dlui Slătineanu, la Furduești, nu numai că 
nu i s-a dat venit, dar l-au mai pus să dea din pungă, spu- 
nând că cheltuielile au depășit veniturile. 


8 septembrie 1917 


De teama percheziţiilor nu mai pot scrie regulat. Sunt 
silită să-mi ţiu caietul ascuns. Monotonia vieţii urmează. 
Nimic nu mă mai atinge din cele ce scriu gazetele, nici 
chiar Lumina. Mă dezgustă numai minciunile și intrigile. 
Citindu-le, uneori mă opresc și mă întreb: „E Stere, mi- 
șelul acela care scrie?” 

Într-o zi, într-o clipă de răzvrătire, am luat condeiul și 
am scris, sub numele unei femei din mulţime, următoa- 
rea scrisoare: 


Stimate Domnule Stere, 

În cele câteva numere apărute în Gazeta dumitale, sexul 
nostru este bogat reprezintat. Se văd încă în dumneata ur- 
mele unui fost şi generos socialist. În două săptămâni au şi 
defilat 3 tipuri deosebite unul de altul. 

Primul mi-a dat şi mie impresia, judecând după critica 
imperuoasă a activității bărbătești și după impetuozitatea 
apărării femeii, că trebuie să fie nu numai frumoasă, dar şi 
foarte tânără şi simpatică. 

Asupra celui de-al doilea nu mă opresc. Fiind supusă 
puterilor centrale, lumea întreagă stie azi ce rol joacă în 
Țările vrăjmaşe, chiar de au copilărit în ele, „supusele pute- 
rilor centrale”. 

Prin urmare nu „are voce la capitol”. 

Pe cel de-al treilea, l-aş judeca cu asprime, mai ales 
când îşi exprimă pierderea încrederii întrecutul şi viitorul 

României, dacă nu mi s-ar părea că vorbește sub înrâurirea 
vreunui bărbat... germanofil, fără culoare proprie. E insipid. 

Eu aș fi cel de-al patrulea. Ţi-o spun dinainte — îl vei 
găsi antipatic —, căci tipul meu este tipul vulgar al mulți- 
mii, fără sex, fără vârstă, călăuzită de un singur gând: acela 
de a nu încrimina, de a nu mânji sub ochii îndemnători ai 
vrăjmașului. Sunt tipul mulțimii ce aşteaptă credincioasă 
și încrezătoare. El nu poate apărea în independentul du- 
mitale ziar, chiar de te-ar interesa, ceea ce nu cred, deoarece 
stăpânul la care te-ai supus de bunăvoie te-ar împiedica 
să-l pomeneşti. (Cât de mic pari, domnule S., sub scutul 
cenzurii). 

Viu aşadar spre dumneata, fără speranţa de publicitate sau 
apanagiul frumuseții şi tinereţii, din îndemnul de a-mi face 
datoria de româncă, de a te înștiinţa, fiindcă deziluziile sunt 

foarte amare, că într-adevăr glasul dumitale, dac-ar avea un 

răsunet, nu l-ar putea avea decât în pustiu, căci simpimântul 
ce-l deşteaptă articolele dumitale în sufletele mulțimii nu este 
altul decât durerea de a vedea pe unul din ai noştri, din acei 
în care puseseră mari nădejdi, mâna dreaptă, unelta aceluia 
cu care se luptă armata de peste Milcov. Pentru el, dacă eşti 
destept cum o spun cei ce te cunosc, nu ai așteptat pacea, ca să 
dai la iveală Lumina și ai făcut din foaia care prin nume era 
menită să fie făclia unui neam — sora geamănă a Gazetei 
Bucureștilor, supranumită Gazeta minciunilor? 

Pentru ce nu ai știut să aştepţi pacea în tăcerea şi resem- 
narea obştească din jurul dumitale, spre a-ți începe, dacă o 
credeai folositoare ţării, în condițiuni normale, pe cale leală, 

fază în față cu acuzații, campania de propagandă pentru 
robia noastră teritorială și economică în confederația Habs- 
burgică, pentru disculparea administrațiilor militare în 
dauna intereselor şi a drepturilor de existență ale populaţiei, 


Însemnări din timpul ocupaţiei germane 


campania de învinuiri împotriva foștilor dumitale tovarăși 
politici, atât din Rusia cât şi din Moldova? 

Dacă ai fi fost mai puțin nerăbdător, nu te-ai fi arătat, 
domnule S., în ochii tuturor, chiar în ai tinerelor şi frumoa- 
selor cititoare, sub o înfăţişare odioasă şi glasul dumitale nu 
ar fi răsunat în pustiu. 

O femeie... din mulţime 


Dacă iscăleam, erau în stare să-mi dea scrisoarea 
comandaturii! Mi-a răspuns printr-un articol de fond, 
chemându-mă „damă voalată”. Pe urmă am scris lui 
Pătrășcanu fără anonimat și i-am spus că asigurarea ce 
mi-o dăduse, de a nu face personalităţi în Lumina, nu 
s-a menţinut, deoarece oamenii politici din Moldova 
sunt acuzaţi de cele mai mari infamii, fără să se poată 
apăra. 

Acum însă am luat hotărârea să nu mai polemizez cu 
ei. Să-i lăsăm să-și rupă gâtul, cum spunea cu drept cu- 
vânt dl Crăsnaru. 

La Florica au pus în locul lui Gheorghiu pe un admi- 
nistrator sechestru, fără să ne fi vestit. Vom lupta însă din 
răsputeri să scăpăm mormântul Tatii. Mare ajutor ne-a 
dat acolo dna Nina Radovici. 

Deși mama este aici, i-au sechestrat tot; iar din cele 
trei case nu a mai rămas decât cea de la Florica. Pe cea 
din Predeal, găurită de un obuz, au pus foc când s-a îm- 
plinit anul de la intrarea în război. 

Kaiserul a sosit și s-a dus întovărășit de Tzigara pretu- 
tindeni, la Curtea de Argeș a luat masa cu el; i-a dat un ac 
de cravată. Dacă a văzut pe Carp și pe Marghiloman nu se 
spune. Nu știu de este adevărat că, cerând a face cunoștința 
celor ce le dau ajutor în teritoriul ocupat, l-ar fi întâmpinat 

la gară. Ei înșiși nu se laudă cu această întrevedere. În oraș 
nu a intrat, se spune, de teama unui asasinat. 

La front a făcut un pompos discurs, tratând pe Regele 
Ferdinand de apostat — ultimul pe tronul României din- 
tre Hohenzollerni-Sigmaringen. 

Ar fi fost aci şi unul dintre fiii Kaiserului, cel de-al 
patrulea. Viitorul rege al României venise să-și vază ţara! 

O ştire tristă este că vor fi porniţi internaţii de la Să- 
veni în Bulgaria, la Troian lângă Plevna. 

Alexandru Sturdza nu mai îndrăznește, ca la început, să 
se arate. Se vede că i s-au făcut mutre. Ofițerii români ce 
sunt aduși mereu din Germania sunt primiţi de dânsul în 
orașele de provincie și repartizaţi fie la moșii, fie la funcţii. 

Îi pune să iscălească această declaraţie: 


Ce trebuie să iscălească ofiţerii aduși din Germania 
de Sturdza 

1. Nu va mai lupta contra puterilor centrale. 

2. Nu va complota în contra intereselor germane. 

3. Nu va face politică, nici nu se va amesteca în măsurile 
politice luate de guvernul teritoriului ocupat de puterile cen- 
trale, nici nu le va combate. 

4. Nu va încerca să facă propagandă, nici nu va face acte 
de spionagiu ori de interes. 

5. Nu va părăsi teritoriul ocupat şi nu-și va schimba do- 
miciliul declarat fără de prealabila înştiinţare. 

6. Nu va profera insulte, nici batjocuri la adresa guver- 
nului şi supușilor puterilor centrale. 

7. Nu va discuta evenimentele ce ar surveni pe unul din 

fronturile de luptă ale aliaţilor centrali. 

8. Nu va face nici propagandă ce ar leza interesele acestor 
puteri centrale. 

9. Nerespectarea acestora se va pedepsi cu moartea. 

10. Guvernul şi autoritățile imperiale germane se obligă 
a întrebuința, în raport cu necesitățile şi aptitudinile lor in- 
dividuale, pe prizonierii liberafi. 

11. La semnarea tratatului de pace, fiecare din ei pot găsi 
azil şi ocupaţie într-una din țările puterilor centrale, dacă ar 
fi siliţi să părăsească țara lor natală. 

12. Familiile lor, în acest caz, vor fi retribuite cu o pensie 
viageră. 


Pe Wachman voiesc să-l impuie ca director la Banca 
Naţională, ceea ce ar sili pe doctorul Cantacuzino să se 
retragă din consiliu. Radu Stanian, din Ploiești, fiindcă 
reîntorcându-se de la ţară și-a găsit trăsura rechiziţionată 
și s-a dus la comandatură, a fost bătut până la sânge de 
ofiţerii încartieraţi în casă la dânsul (6 la număr). 

A fost greu bolnav în urmă. 

Pe Emanuel Miclescu, magistrat, asemenea l-a bătut 
un ofiţer când a voit să viziteze moșia cumnatului său, 
Lucasievici, vecin cu moșia sa. 

Lizon Greceanu a scăpat de la închisoare plătind 25 
000 de lei. O serie de interviuri interesante în Lumina, 
date de Simionescu-Romniceanu, Gr. Coandă, Verzea, 
C.C. Arion, Marghiloman, prin care voiesc să dovedească 
că ei au salvat populaţia de distrugerea și înfometarea la 
care o sortise guvernul. 

Uită să spuie că Ionel, înainte de a pleca, chemase pe 
toţi funcţionarii superiori care erau siliți să rămâie aici, 
rugându-i să-și păstreze funcțiunile și să vază de popu- 
laţie. A lăsat mai multe milioane, spre a fi distribuite 
la săraci și din care un milion lui Marghiloman, pentru 
Crucea Roșie. 

4 octombrie 1917 


Mariuţa, care plecase din nou la Săveni, cu Fanny De- 
russi, pe 5 zile, a fost pornită val-vârtej, într-un sfert de 
oră, înapoi din localitate. Au pus două zile ca să se reîn- 
toarcă, nemaiavând trenuri. 


5 octombrie 1917 


Mare banchet la Curtea de Argeș, la parastasul Re- 
gelui Carol. Mackensen a ridicat paharul către Lupu 
Kostaki: „Ă la Roumanie”! 

Am scris azi a doua scrisoare lui Stere, sub pseudoni- 
mul de „Dama voalată”. Îi dau două sfaturi. Primul, de a 
nu mai da numele morţilor din Moldova, căci este groaz- 
nic să afli asemenea știri prin gazete. Și al doilea, să ci- 
tească mai cu băgare de seamă discursurile oamenilor de 
stat ai Antantei, spre a nu trece cu vederea condiţiunile 
pe care le pune sine gua non Lord Asquith și, printre ele, 
și aceea a întregirii neamului românesc. 

În Lumina apăruse un articol de fond care afirma, cu 
nerușinare, că Lord Asquith nu cere decât redarea Alsa- 
ciei-Lorena, că de noi își bate joc. Discursul era întreg în 
Pester Lloyd şi Wiener Tagblatt. 


7 octombrie 1917 


În judeţul Buzău s-a dat monopolul vinurilor unui 
evreu. Nu are nimeni voie să-și vândă vinul decât 
printr-însul. 

Populaţia se pregătește de iarnă, dar abia găsește ce 
cumpăra. Intrarea cartofilor a fost interzisă în oraș; de ase- 
menea, a fasolii, a mazării, a nucilor, a tuturor produselor 


1 „In cinstea României!” (în limba franceză, în original) 


(n. red.). 

agricole. Lemnele rechiziţionate cu 60 de lei se vând cu 
350, cartofii 35-40 de lei suta de kg, ceapa 80 de bani. 
Carne nu se mai găsește nici de contrabandă. 


8 octombrie 1917 


Sunt încă sub impresia zilei de ieri. La 3 a sosit bă- 
iatul dnei Băicoianu, cu trăsura, să mă ia la gară, unde 
trebuia să sosească internaţii de la Săveni, în drum spre 
Troian. 

I-am găsit pe toţi, vreo 80, în sala restaurantului, în 
jurul meselor. Unora le prinseseră familiile de veste și ve- 
niseră, deși poliţia le interzisese. 

Pillat era de necunoscut, fiind ras de tot și slăbit. Erau 
însă toți zdraveni ca moral. Bătrânul Carabatescu în cap, 
căruia deși i se îngăduise să rămâie la Imperial, ceruse 
să-și urmeze tovarășii. I se părea o defecţiune. 

Printre ei te simţeai în altă atmosferă. Vorbeau pe față, 
fără teamă de soldaţii postați cu puștile pretutindeni prin 
sală. Aveau încredere în sfârșit și-l așteptau cu răbdare, 
oricare le-ar fi fost chinurile, măcar că și acești ostatici 
erau de aceeași stofă cu bărbaţii din oraș. 

Abia putusem schimba câteva cuvinte și au năvălit 
10 ofiţeri cu 17 soldaţi, dându-le ordin de plecare. A 
fost jalnică plecarea: nici nu i-au lăsat să-și sărute rudele 
și i-au împins ca pe o turmă de oi, strigând la ei. Apoi 
pe peronul gării le-au făcut apelul nominal și i-au urcat 
în vagoane. 

Am alergat pe podul dinspre Chitila, să vedem trenul 
trecând şi le-am strigat: „Ura, trăiască România!” Ei ne 
răspundeau, mișcându-și batistele. Chipul cum au fost 
aduși până la București merită să fie notat. Porniţi la 
6 dimineaţa, au fost duși în căruţe la Fetești, tocmai, timp 

de 6 ore. Au pus 24 de ore până la Gara de Nord, dor- 
mind în vagon strânși ca sardelele. Aci au fost duși la 
despăduchere, lângă școala de poduri și șosele, frecaţi cu 
petrol, fără să li se dea măcar un şervet să se șteargă. Ace- 
eași operaţie li s-a făcut și celor ce veneau din concediu 
de acasă. Pe dânșii, ca să le prelungească suferinţele, îi 
aduseră cu 24 de ore înainte, la Hotel Bratu. 


12 octombrie 1917 


Azi am fost chemată jos să vorbesc cu un domn ger- 
man, care spunea că sosește cu știri din Moldova. 

S-a prezentat și mi-a spus că dânsul obținuse prin 
cartierul general german ca să fie trimis Klein, șeful 
poliţiei secrete, să ceară mamii o scrisoare către Ionel, 
scrisă de mâna ei. Într-adevăr, o făcuse Klein și nu știam 
pentru ce. Era evreu din lași, căsătorit cu o germană și 
condusese o mare casă de export de cocs în România. 

A cerut să vadă pe mama, spre a da relaţii lui Ionel 
că se afla sănătoasă. lată ce ne-a istorisit timp de o oră 
şi jumătate, în câteva cuvinte, cât a stat la noi. 

A părăsit lașii la izbucnirea războiului, spre a nu fi 
internat, fiind supus străin. S-a împrietenit cu dl Bil- 
ciurescu, însărcinat de afaceri la Stockholm. Toate ra- 
poartele către guvernul român le făcea cu dânsul, ajuta 
pe toţi românii exilați din Suedia, înlesnea corespon- 
dența românilor, al căror număr creștea necontenit și 
înlesnea chiar corespondenţa între multe persoane din 
teritorul ocupat cu cei din Moldova, fără niciun interes 
altul decât din umanitarism. Odată se afla la masă cu 
dl Bilciurescu și a văzut la altă masă de alături pe un 
domn mic și gras, cărunt. A spus tovarăşului său că este 
generalul Iliescu. 


ării Generale a Bucureştiului, 
, Ministerul Lucrărilor Publice, 


la 1917 

Alexandru Marghiloman Ion (Ionel) I.C. Brătianu 
(1854-1925) (1864-1927) 


Fundațiunea Universitară Regele Carol I. 


Petre P. Carp Vintilă I.C. Brătianu 
(1837-1919) (1867-1930) 


Cercul Militar Central, iarna 1917. 


Photo Historia”/Colecţia Sorin Nica 


Proiectul „ 


Calea Victoriei, în timpul ocupaţiei germane. 

Ministerul de Externe (Palatul Sturdza), 1917. 


Momentul capturării Bucureştiului. 
Militari germani sunând clopotul victoriei, noiembrie 1916. 


Ofiţeri germani într-o maşină pe care scrie în germană 
„Am plecat spre România”, 1916. 


Proiectul „Photo Historia”/Colecţia Sorin Nica 


Proiectul „Photo Historia”/Colecţia Sorin Nica 


Colecţia Sorin Nica 


Proiectul „Photo Histori: 


'/Colecţia Sorin Nica 


Proiectul „Photo Histori 


Patrulă formată din militar german înarmat şi sergent român dezarmat. 


Ofiţeri bulgari stau de vorbă cu notabili bucureşteni, 
în timpul ocupaţiei germane. 


Trei militari germani la Grota Fermecată din Parcul Carol. 


Proiectul „Photo Historia”/Colecţia Sorin Nica 

Proiectul „Photo Histori: 


/Colecţia Sorin Nica 


Proiectul „Photo Historia” 


Militari germani la Bucureşti, iarna 1917-1918. 


Neujahr! 
C Bate, 


Proiectul „Photo Historia”/Colecţia Sorin Nica 


Militari germani într-un spital din Bucureşti, Anul Nou 1918. 

„Nu e cu putinţă!”, a răspuns Bilciurescu. Spre a do- 
vedi că avea dreptate, s-a apropiat de domn și l-a numit. 
Domnul a sărit în sus, speriat: era generalul. Aflând 
cine sunt, s-a așezat la masa lor și, pe când vorbea cu 
Bilciurescu despre ale armatei, dl Z. n-a luat seama la 
convorbire (pretinde), dar a auzit pe Iliescu spunând 
că Brătianu este om de 54 de ani și plânge de câte ori 
pronunţă numele mamei și ale surorilor sale, și dl Z., 
înduioșându-se, i-a făgăduit că va da Prim-ministrului 
știri de noi. 

„Şi pentru tot binele ce l-am făcut, dl Bilciurescu și 
cu mine, știți ce ni s-a întâmplat? Am fost acuzaţi de 
spionaj și însărcinatul de afaceri mutat la Copenhaga, 
din cauza denunțărilor lui Derussi.” 

Ne propunea tot ce voiam. Încredinţată că fusese 
un spion, am refuzat, spunând că-i mulţumim, dar nu 
avem nevoie. Vizita era numai ca să-și deschidă desigur 
o poartă pentru viitor. Se vede că simte și el înfrângerea 
Germaniei. 


16 octombrie 1917 


De 4 zile, ofensivă germană pe frontul italian. Au 
ajuns aproape de Udine. Tot câștigul de ani de zile pier- 
dut. Nu-mi lămuresc această retragere decât prin trădare: 
spionajul și coruperea sunt acum uneltele cele mai de 
temut cu care lucrează Puterile Centrale. 


17 octombrie 1917 


Ieri a sosit un țăran din Rătești, vechi servitor la curte. 
Purta barbă mare și păr lung ca niciodată. Abia l-am 
recunoscut și, când l-a întrebat unul dintre servitori, în 
bătaie de joc, „Nu te tunzi, moș Drăghici?”, dânsul i-a 

răspuns răzvrătit: „Cum să mă tund, când biata ţară 
geme? Când îţi moare un copil, și eu am doi pe front, 
porţi o fâșie neagră la braţ; dar când ţi s-a strâns ţara 
de gât, cum să-mi tund părul? Nu-l tund până nu o voi 
vedea iar cum a fost mai înainte.” 


25 octombrie 1917 

Preotul Justin, prizonier care îngrijea de răniţi la Târ- 
goviște, a fugit și, tocmai când era să intre printre munţi 
în Moldova, a fost trădat și prins. L-au legat și l-au ame- 
ninţat cu împușcarea. Au fost găsite la el fotografiile Re- 
gelui și a fost acuzat de spionaj. „Nu sunt spion, dar sunt 
român și mă duceam unde puteam să-mi servesc Regele 
și ţara”. 

L-au trimis în Bulgaria. 


26 octombrie 1917 


Se strâng ostatici pe capete, mai ales femei. Pe dna 
Berindei și pe fiica sa au voit să le expedieze la Baia de 
Aramă, în pustietate — o femeie de 70 de ani! Au izbutit 
să li se schimbe cu Sinaia, din fericire. 


28 octombrie 1917 


Ordonanţa de rechiziţionare a aramei și cuprului. Ita- 
lienii se retrag din nou la Piave... Revoluţia rusă cu maxi- 
maliștii stăpâni pe situaţie este ştirea tristă ce ne-au adus 
gazetele azi. Se confirmă căderea lui Kerenski. A fost o 
figură mare, cred, dar trecătoare, deoarece nu a știut să fie 
mână de fier și să înfrâneze anarhia ce domnește întot- 
deauna într-o revoluţie, mai ales a unui popor sălbatec ca 
acela rus. 

Banul german își urmează corupţia în toate ţările, în 
Franţa, Anglia, Rusia. Acum în Belgia a pus pe flamanzi 
să ceară autonomia. 

Ordonanţă că administraţia militară, îngrijindu-se de 
lipsa de zahăr, va vinde pentru 20 de lei aur 5 kg de zahăr; 
numai pe aur. Sper că nimeni nu se va mai păcăli, căci acum 
câtva timp au mai spus că Fabrica Chitila vinde zahăr pe 
argint. Li s-a dat argint mult, apoi au declarat că nu se mai 
dă zahăr și au restituit argintul în hârtie germană. Toate 
acestea pentru a strânge aurul și argintul. Banii de nichel 
nu mai există pe piaţă. Populaţia este silită să plătească cu 
bilete de 0,25, singurele în fiinţă, în loc de 0,10. În tram- 
vaie asemenea. Tot nichelul este pornit în Germania. 


11 noiembrie 1917 


Nicio știre din Rusia. Clemenceau și-a văzut visul cu 
ochii; oricât de antipatic îmi era până mai deunăzi din 
cauza politicii sale distructive, citindu-i azi programul 
m-am liniștit şi bucurat. Îi trebuia Franţei o mână de fier, 
spre a pune stavilă intrigilor germane, care și acolo au 
început să demoralizeze lumea, deoarece a pătruns co- 
rupţia până la oameni de stat cum este Caillaux. 

Cu moșiile lui Ionel și ale lui Dinu puse sub sechestrul 
Băncii Generale, merge bine. Mi-au lăsat mie conduce- 
rea administrativă, luând asupra lor socotelile și înca- 
sările. Discuţia este însă cât va încasa Banca pe fiecare 
moșie. Vrea 0,50 la hectar, ceea ce ar fi prea mult. 


12 noiembrie 1917 


Același joc pretutindeni. În Flandra s-au găsit 3 000 de 
Petre Carp flamanzi, care au iscălit declaraţia prin care cer 

despărţirea de Belgia, detronarea Regelui Belgiei și alipi- 
rea de Germania, fiind de rasă germană. 


13 noiembrie 1917 

Știri din Bulgaria. Călătoria foarte grea: 12 zile în va- 
goane de vite. Nu au dat voie să se ia bagajul cel mare cu 
ei, spunând să nu aibă grijă, că îi va urma. Când au sosit 
cuferele, multe erau goale. Carabatescu nu mai avea nicio 
cămașă de schimb. S-a făcut colectă printre ceilalți. S-au 
majorat atât preţurile traiului la Troian, încât dl Gheor- 
ghiu a cheltuit într-o lună 3 000 de lei. 

Activitatea lui Al. Beldiman, Stere, Sturdza se mă- 
rește din zi în zi: țin adunări în provincie și la Ateneu. 


4 decembrie 1917 


Sabina este în concediu pe 8 zile, pentru dinţi. A sosit 
Hielckman și a vestit-o că schimbul ostaticilor se face și 
că cei de la Troian sosesc. 


8 decembrie 1917 


Lia a sosit să-și facă cuferele, căci pleacă diseară în 
Moldova, cu copilul. S-a despărţit de nemţoaica despre 
care sunt sigură acum că a fost spioană, în urma unei 
scrisori ce am citit-o, către o prietenă, și în care tot tim- 
pul își bate joc de Lia, ce fusese așa de bună cu ea. 

Plecarea ostaticilor ne bucură. Mi se pare că se sta- 
bilește acum o legătură cu cei din Moldova. Vom ști în 
sfârșit adevărul, cum stăm faţă de Rusia, ce este cu pacea 
generală. 

Aflându-se plecarea Liei, a fost un adevărat peleri- 
naj la noi, unde am înscris numele tuturor ca să dea știri 

familiei lor; erau oameni din popor, necunoscuți, ca și 
din lumea cea mare. Am scris pe foițe de hârtie subțire și 
le-am cusut prin haine. 


30 ianuarie 1918 


S-au grămădit evenimentele. Ucraina a făcut pace 
provizorie. Troțki a spus că, neputându-se înţelege la 
Brest-Litovsk, declară războiul sfârșit și demobilizează, 
apoi cel din urmă, care ne ţine mai la inimă, începerea 
tratativelor de armistițiu cu România. 

Ministerul Brătianu s-a retras și s-a constituit altul 
sub președinția lui Averescu, alcătuit din persoane fără 
culoare politică, cei mai mulţi: general Culcer, gene- 
ral Iancovescu, Luca Niculescu, Sărăţeanu, Argetoianu, 
Fotin Enescu. 

Se așteaptă Mișu din Anglia. Nu cred să existe situaţie 
mai greu de dezlegat decât aceea în care se află ţara noas- 
tră acum, izolată de aliaţi și părăsită de Rusia. 

Dacă n-aş avea încredere în steaua ei, aș trece prin cli- 
pele cele mai groaznice ale acestui război, dar am încredere 
și aştept. 

Aseară a sosit o comisie compusă din Mitilineu, Papi- 
niu și Ressel. A stat câteva ore, dar în cel mai mare secret, 
cu sentinela la ușă. 

Se spunea că au văzut pe Marghiloman și Arion. Nu 
mai înţelegem nimic, nu mai știm nimic: Carp ar fi de- 
clarat furios că nu admite ca germanii să trateze cu Re- 
gele Ferdinand. „Este mai catolic ca Papa”. 

Germanofilii sunt exasperaţi de chipul cum s-au com- 
promis, împinși de germani, față de Rege, și acum se sta- 
biliseră tratative cu guvernul român pe deasupra capului 

lor. Marghiloman, cu toată prudenţa lui, în urmă dăduse 
un interviu în care spunea că nu mai rămâne altceva Re- 
gelui decât să abdice. 


3 februarie 1918 


Azi-noapte s-au furat de către bulgari, de la Mitro- 
polie, în două automobile, moaștele Sf. Dumitru. Mi- 
tropolitul a pus să tragă clopotele, a trimis protestare la 
Mackensen și autorităţi. 

S-au găsit lângă Călugăreni. Corăbiile cu care tre- 
buia să le treacă în Bulgaria așteptau la Giurgiu. Poporul 
spune că a fost găsit înnămolit, căci se lăsase Sfântul greu. 


4 martie 1918 


O lună n-am scris. A fost o perioadă de umilire, 
preliminările de pace. Noroc că avem știrile ce ne 
vin de la Iași, aproape zilnic acum, care ne spun ce se 
petrece pe frontul occidental și că această stare este 
trecătoare. 

Mă întreb cum pot spune la Berlin că fac pace fără 
anexiuni, când ne iau Dobrogea, toate trecătorile de la 
Cernăuţi la Porţile de Fier, petrolul, căile ferate din te- 
ritoriile ocupate, toate produsele asemenea. Într-un cu- 
vânt, vasalitate desăvârșită. Cu cât însă condiţiile vor fi 
mai grele, am impresia, cu atât vom fi mai susținuți la 
pacea generală. 

Averescu s-a retras fiindcă germanii, spre a pune pe 
Marghiloman în capul bucatelor, spun că ar face o pace 
mai bună, dacă ar fi dânsul prim-ministru. 

Cum va avea obrazul, după cele făcute faţă de dinastie, 
după interviurile date în urmă, să presteze jurământ în 


faţa Regelui! 


„Însemnări din timpul ocupației germane 135 


6 martie 1918 


Tratativele le duc Kuhlman și Czernin, cărora le dau 
germanofilii banchete și recepții. Cum ne scriu cei de la 
Iași, nu ne rămâne decât să avem răbdare și iar răbdare. 
Scrisori de la toţi — mare bucurie. 


18 iunie 1918 


Percheziţiile la noi, la 7 dimineaţa. Noroc că, în pros- 
tia lor, nu au găsit nimic, deși au căutat pretutindeni. 
Aveam teancuri de manifeste și scrisori din ţară. E drept 
că vremurile din urmă neîncetat răspândisem și făcu- 
sem manifeste, lipindu-le pe ziduri. De la noi, au mers 
la Emil Petrescu, care era la ţară, dar a avut mai puţin 
noroc, deoarece deschizându-i biroul, au găsit înăuntru 
manifeste de la Iași, între care și tratatul de pace cu Ger- 
mania, comentat de Vintilă. 

L-au adus în grabă înapoi și azi îl pornesc peste gra- 
niță. Unde? Nu știm! 

Ne-am luat rămas-bun cu multă emoție de la el, căci 
venise să ne vadă urmat de soldatul german. Se arătase 
şi bun român și credincios prieten. Se legaseră în timpul 
ocupaţiei legături așa strânse de prietenie, încât ni se pare 
că ne părăsește un membru al familiei. 

O mare mulţumire am avut ieri. Dimineaţa vine 
dna Pompei și-mi spune: „Ofițerii francezi au sosit la 
Athénée Palace, să trateze armistițiul. Vrei să mergem să-i 
vedem?” 

Repede, spre a le face o manifestaţie, am vestit pe cei 
din casă, am trimis scrisori în tot orașul să dăm întâlnire 
prietenilor la Athénée Palace și am pornit-o. Toată Calea 
Victoriei, de-a lungul din str. Romană la Piaţa Episco- 
piei, cei șase care plecasem, strigam trecătorilor: „Vin 

francezii!” Cunoscuţi sau necunoscuți ne urmau, incon- 
ştienți de furtuna ce vom dezlănțui și din care am scăpat 
ca prin minune. 

Sosiți pe Piaţa Episcopiei, neîncetând propaganda, în câ- 
teva clipe se strânsese o mulțime care peste puțin cuprinsese 
Calea Victoriei, de la Piața Episcopiei la Bulevardul Elisa- 
beta. Noi eram postate la ușa de la hotelul Athénée Palace. 

Doctorul Danielopol, cu un mare buchet de flori, cu 
tricolorul francez în mână, cumpărat în grabă la florista 
de alături, aştepta neclintit pe ofițerii francezi. Abia 
atunci au început să se trezească nemții, să se mire de 
această mulțime pe străzi. 

Un ofițer la ușa hotelului, întrebând: „Ce așteptați?” 

Mariuţa a răspuns: „Pe ofițerii francezi”. 

— Nu vine niciun ofițer. 

— Bavin. 

— Ba nu vin. 

Şi au început un schimb de cuvinte din ce în ce mai 
îndârjite cu ofițerii ce se coborâseră de sus și ne ţineau 
piept. 

Peste câteva clipe ne-am pomenit cu armata. Tot in- 
conștienți, ne-am repezit la muzica militară de pe piaţă, 
dând ordin să cânte Marseilleza. Noi o intonam în cor, 
împreună cu publicul. Armata înaintează cu mitraliere. 
Koch, ce trecea cu mașina, văzând că se agaţă pe trepte 
băieţi, trage sabia, crezând că voiesc să-l atace. Se rup 
placardele nemţești de la Cercul Militar, se huiduiesc 
ofiţerii și nemţoaicele. Mulţi dintre ei, înmărmuriţi, pe 
balcoanele caselor, galbeni ca ceara, nu știu încotro să o 
ia. Se vede că credeau într-o revoluţie. În sfârșit, soldaţii 
începând să dea cu sabia în dreapta și în stânga, am fost 
siliți să ne risipim. 

Au fost câțiva răniți, printre care dl Vintilescu, care a 
stat ascuns câteva zile, ca să nu i se știe de urmă, și De- 
russi, prins și închis câteva ore. 


15 noiembrie 1918 


Au fugit nemţii. Am stat în întunerec, de la plecarea 
lor neștiind ce se întâmplă: dacă se dau lupte în jurul 
nostru, dacă vor intra francezii sau românii. 


22 noiembrie 1918 

S-au reîntors, rând pe rând, ai noștri, cei mici mult 
crescuţi, cei mari aproape neschimbaţi, afară de Ionel, al 
cărui păr este alb și privirea îngrijorată!. Asupra ume- 
rilor săi a apăsat o prea încercată răspundere și va mai 
apăsa până ce se va încheia pacea generală. Nu mai are 
veselia de altădată el, care cu mine eram cei mai veseli 
din casă! 

De altmintrelea, și printre noi, cu toată bucuria de a 
ne găsi, plutește încă spectrul războiului. Ne-au istorisit 
prin câte au trecut. 

Viaţa lor zbuciumată, lipsită de toate, dar liberă, căci 
dacă avuseseră clipe grozave, poate mai grozave materi- 
almente, avuseseră însă altele de mare însufleţire: avuse- 
seră contactul cu Occidentul, care le dăduse puterea să le 
sufere pe cele dintâi. 


3 decembrie 1918 


Câte fapte mari, una după alta: după alipirea Basara- 
biei, alipirea Bucovinei și a Ardealului. 


1 Și tatii îi albise părul, într-o noapte în ajunul Plevnei, de 
grija răspunderii ce o luase singur împotriva celorlalţi oameni 
de stat români (nota autoarei). 


138 nn PIA ALIMĂNEŞTIANU 

Regele Ferdinand și Regina Maria și-au primit răs- 
plata pentru lupta uriaşă ce au dus-o împreună cu toată 
suflarea românească. 

Gloria domniei lor în istorie va stinge gloriile celor 
mai mari voievozi ai neamului. 

Când stai de te reculegi, câteva clipe, când ai văzut 
trecând în revistă armatele române lângă cele franceze, 
engleze, italiene, americane, în urale nesfârșite, înfrățin- 
du-și steagurile și marșurile militare, când ai văzut bu- 
curia poporului manifestându-se zile și nopţi, nebun de 
bucurie, prin jocuri și cântece naţionale, pe străzile Bu- 
cureștilor și în toate colţurile țării, de la Nistru la Tisa, te 
întrebi dacă această Românie nouă, urmărită de atâtea 
generaţii în trecut, este realitate sau un vis minunat? 


CUPRINS 


Prefaţă de Dinu Zamfirescu ...... n... ..... 


Însemnări din timpul ocupației germane ....... 


